Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË SHTUNE, 28 DHJETOR 2013


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 11:00)

Rendi i ditës:

 1. Raport i Këshillit për Rregulloren, Mandatet dhe Imunitetin “Për verifikimin e mandatit të deputetëve të rinj”.

2. Projektligji “Për disa ndryshime në ligjin nr.8438, datë 28.12.1998, “Për tatimin mbi të ardhurat”, të ndryshuar”.
(shumicë e thjeshtë)

· Shprehet komisioni  përgjegjës për Ekonominë dhe Financat
(Paraqitje e raportit nga kryetari i komisionit)

· Fjala relatorit të projektligjit 

-    Paraqitja e amendamenteve

· Diskutime

· Votimi nen për nen

· Votimi në tërësi

3. Projektligji “Për disa ndryshime dhe shtesa në ligjin nr.9975, datë 28.7.2008, “Për taksat kombëtare”, të ndryshuar”.

   (shumicë e thjeshtë)

· Shprehet komisioni  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

-    Paraqitja e amendamenteve

· Diskutime

· Votimi nen për nen

· Votimi në tërësi

4. Projektligji “Për disa ndryshime dhe shtesa në ligjin nr.9920, datë 19.5.2008, “Për procedurat tatimore në Republikën e Shqipërisë”, të ndryshuar”.

(shumicë e thjeshtë)

· Shprehet komisioni  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

-    Paraqitja e amendamenteve

· Diskutime

· Votimi nen për nen

· Votimi në tërësi

   5. Projektligji “Për disa ndryshime dhe shtesa në ligjin nr.61/2012 “Për akcizat në Republikën e Shqipërisë”, të ndryshuar”.

      (shumicë e thjeshtë)

· Shprehet komisioni  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

-    Paraqitja e amendamenteve

· Diskutime

· Votimi nen për nen

· Votimi në tërësi

6. Projektligji “Për disa ndryshime dhe shtesa në ligjin nr.9632, datë 30.10.2006 “Për sistemin e taksave vendore”, të ndryshuar”.

    (shumicë e thjeshtë)

· Shprehet komisioni  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

-    Paraqitja e amendamenteve

· Diskutime

· Votimi nen për nen

· Votimi në tërësi

7. Projektligji “Për disa ndryshime dhe shtesa në ligjin nr.7928, datë 27.4.1995, “Për tatimin mbi vlerën e shtuar”, të ndryshuar”.

(shumicë e thjeshtë)

· Shprehet komisioni  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

-    Paraqitja e amendamenteve

· Diskutime

· Votimi nen për nen

· Votimi në tërësi

8. Projektligji “Për një ndryshim në ligjin nr.7811, datë 12.4.1994 “Për miratimin me ndryshime të dekretit nr.782, datë 22.2.1994 “Për sistemin fiskal në sektorin e hidrokarbureve (kërkim-prodhim)”

   (shumicë e thjeshtë)

· Shprehet komisioni  përgjegjës për Ekonominë dhe Financat

(Paraqitje e raportit nga kryetari i komisionit)

· Fjala relatorit të projektligjit 

-    Paraqitja e amendamenteve

· Diskutime

· Votimi nen për nen

· Votimi në tërësi

9. Projektligji “Për disa ndryshime dhe shtesa në ligjin nr.10383, datë 24.2.2011 “Për sigurimin e detyrueshëm të kujdesit shëndetësor në Republikën e Shqipërisë”, të ndryshuar”

 (shumicë e thjeshtë)

· Shprehet komisioni  përgjegjës për Ekonominë dhe Financat
(Paraqitje e raportit nga kryetari i komisionit)

· Fjala relatorit të projektligjit 

-    Paraqitja e amendamenteve

· Diskutime

· Votimi nen për nen

· Votimi në tërësi

10. Projektligji “Për buxhetin e vitit 2014”.

(shumicë e thjeshtë)

· Shprehet komisioni  përgjegjës për Ekonominë dhe Financat
(Paraqitje e raportit nga kryetari i komisionit)

· Fjala relatorit të projektligjit 

-  Paraqitja e amendamenteve

· Diskutime

· Votimi nen për nen

· Votimi në tërësi

11. Projektvendim “Për disa shtesa në vendimin nr.48/2013 “Për caktimin e përbërjes së Komisioneve të Përhershme të Kuvendit” të ndryshuar.

12. Projektvendim “Për përcaktimin e masës së përfitimit financiar mujor për shërbimin e transportit të deputetëve”

Ilir Meta – Mirëdita!

Hapim seancën.

(Pasi lexon rendin e ditës)

Të nderuar deputetë, fillojmë me çështjen e parë të rendit të ditës, me raportin e Këshillit për Rregulloren, Mandatet dhe Imunitetin për verifikimin e mandateve të deputetëve të rinj.

Ju njoftoj se sot, në mbështetje të nenit 13, pika 5 të Rregullores, u mblodh Këshilli për Rregulloren, Mandatet dhe Imunitetet për të verifikuar mandatet e deputetëve të zgjedhur me vendimet nr.850, nr.851, nr.852 dhe nr.853, datë 26.12.2013 të Komisionit Qendror të Zgjedhjes, si pasojë e dorëheqjes nga mandati i deputetit të ministrave Kodheli, Ahmetaj, Nikolla dhe Beqja.

Në emër të këshillit, raportin do ta paraqesë në seancë plenare deputetja, Vasilika Hysi.

Vasilika Hysi – Anëtarët e Këshillit të Ministrave, përkatësisht deputetët Mimi Kodheli, ministre e Mbrojtjes, Lindita Nikolla,  ministre e Arsimit dhe Sportit, Arben Ahmetaj, ministër i Zhvillimit Ekonomik, Tregtisë dhe Sipërmarrjes dhe Ilir Beqja, Ministër i Shëndetësisë, kanë depozituar me shkrim në Kuvend në datën 26.12.2013 dorëheqjen nga mandati i deputetit. Kërkesa është paraqitur në mbështetje të nenit 71, pika 2, germa “b” e Kushtetutës së Republikës së Shqipërisë, dispozitë e cila parashikon mbarimin e mandatit në rast dorëheqjeje.
Dorëheqja nga mandati vjen nga një grup tjetër ministrash në kuadër të përmbushjes së zotimit politik për shmangien e funksioneve të dyfishta duke u përqendruar në rolin ekzekutiv.

Sikurse e vuri në dijeni edhe Kryetari i Kuvendit, Këshilli për Rregulloren, Mandatet dhe Imunitetin në mbledhjen e tij të datës 27 dhjetor 2013, nën drejtimin e Kryetarit të Kuvendit, zotit Ilir Meta, në mbështetje të nenit 13, pika 5 të Rregullores së Kuvendit, sipas së cilës “Këshilli verifikon mandatin e deputetit, i cili zgjidhet gjatë legjislaturës dhe paraqet raportin përkatës në seancë plenare brenda 30 ditëve”, u njoh dhe diskutoi rreth vendimeve të Komisionit Qendror të Zgjedhjeve. Konkretisht, ne u njohëm me vendimet nr.850, nr.851, nr.852, nr.853 të datës 26.12.2013 për dhënien e mandatit të deputetit të Kuvendit, sipas kandidatëve të listës shumemërore të Partisë Socialiste në qarqet Durrës, Tiranë, Lezhë dhe Gjirokastër, pas heqjes dorë nga mandati i deputetëve të sipërcituar.

Në mbështetje të nenit 164, pika 1 të ligjit nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar”, Kuvendi i Shqipërisë, me anë të sekretares së Përgjithshme, zonjës Albana Shtylla, me anë të shkresave përkatëse, të cilat i keni bashkëngjitur me dokumentacionin përkatës,  ka njoftuar Komisionin Qendror të Zgjedhjeve për krijimin e vakancave për shkak të heqjes dorë nga mandati i deputetit.

Për shkak të njoftimit të krijimit të vakancave, Komisioni Qendror i Zgjedhjeve, në mbështetje të nenit 164, pika 2 të ligjit nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar”, ka vendosur t’i japë mandatin e deputetit të Kuvendit të Shqipërisë, zonjës Esmeralda Shkjau, zonjës Blerina Gjylameti, zonjës Mejreme Delishi dhe zotit Dashamir Kamberi, respektivisht sipas vendimeve të sipërcituara.

Këshilli për Rregulloren, Mandatet dhe Imunitetin në mbledhjen e tij administroi dorëheqjet e deputetëve, vendimet e sipërcituara të Komisionit Qendror të Zgjedhjeve dhe në përfundim bëri verifikimin e vlefshmërisë së mandateve të fituara.

Për këtë vlerësim këshilli u bazua në nenet 69, 70 dhe 71 të Kushtetutës, si dhe nenin 164 të Kodit Zgjedhor. Për kursim kohe nuk po e lexoj përmbajtjen e neneve, pasi ju i keni në raport.

Pas verifikimit që iu bë mandateve të fituara dhe krahasimit me legjislacionin e aplikueshëm, rezulton që në vendimet e Komisionit Qendror të Zgjedhjeve janë respektuar kërkesat e parashikuara në nenet 69, 70 dhe 71 të Kushtetutës së Republikës së Shqipërisë, të ndryshuar. 

Për sa i përket procedurës së dhënies së mandatit, është respektuar neni 164, pika 2 e ligjit nr. 10019, datë 29.12.2008 “Kodi Zgjedhor i Republikës së Shqipërisë”, sipas së cilit “Mandati i ndërprerë i kalon kandidatit vijues të listës së të njëjtës parti politike në zonën zgjedhore përkatëse. Në përjashtim nga ky rregull, kur vakanca i përket një mandati të fituar sipas pikës 6 të nenit 67, ajo plotësohet nga kandidati i parë në listë i gjinisë përkatëse, pavarësisht renditjes në listë”. 

Në përfundim, këshilli vlerëson se për deputetët nuk rezultoi asnjë paligjshmëri në zgjedhje që t’i pengojë ata të bëjnë betimin në seancë plenare. Për pasojë, zotërinjtë që kanë fituar mandatin e deputetit, në mbështetje të nenit 4, pika 1 të Rregullores së Kuvendit, ftohen në seancën plenare të Kuvendit për të bërë betimin, si kusht për të filluar ushtrimin e mandatit të deputetit. 
Ilir Meta – Faleminderit, zonja Hysi!

Atëherë unë do të lexoj tekstin e betimit dhe deputetët e rinj do të deklarojnë “Betohem” pasi unë t’u përmend emrat.

“Betohem me nderin tim se do të kryej me ndërgjegje detyrën si deputet i popullit në Kuvend. Do të përfaqësoj denjësisht popullin, do t’i bindem Kushtetutës dhe ligjeve, do të mbroj lirinë dhe pavarësinë e Shqipërisë, do të respektoj dhe do të mbroj të drejtat dhe liritë e shtetasve dhe do të përpiqem me të gjitha fuqitë e mia për përparimin e Atdheut dhe mirëqenien e popullit tim.”

Ftoj deputeten Esmeralda Shkjau.

Esmeralda Shkjau – Betohem.

Ilir Meta – Ftoj deputeten Blerina Gjylameti.

Blerina Gjylameti – Betohem.

Ilir Meta – Ftoj deputeten Mejreme Delishi.

Mejreme Delishi – Betohem.

Ilir Meta – Ftoj deputetin Dashamir Kamberi.

Dashamir Kamberi – Betohem.

Ilir Meta - Urime dhe suksese deputetëve të rinj!

Vazhdojmë me rendin e ditës, me shqyrtimin nen për nen dhe në tërësi të projektligjeve financiare dhe të projektbuxhetit për vitin 2014.

Lidhur me raportin e Komisionit për Ekonominë dhe Financat, zoti Braçe, si kryetar i komisionit, ka bërë të qartë se ky raport është përpara çdo deputeti.

Po, zoti Braçe.

Erion Braçe –Komisioni për Ekonominë ka bërë dje një mbledhje të posaçme dhe ka marrë në shqyrtim nen për nen të gjitha projektligjet fiskale. 

Janë marrë në shqyrtim edhe propozimet që kanë ardhur nga komisionet e tjera, nga Komisioni për Veprimtarinë Prodhuese, nga Komisioni për Çështjet Sociale, si dhe nga deputetë të caktuar, që i janë paraqitur komisionit në kohën e diskutimit. Në raportin e Komisionit për Ekonominë për çdo projektligj të paketës fiskale janë reflektuar edhe vërejtjet që kanë bërë komisionet e tjera. 

Faleminderit!

Ilir Meta – Faleminderit!

Po, zoti Noka, për procedurë.

Flamur Noka – Ato që tha parafolësi janë të ngjashme me historinë e sarinës, që u tha shqiptarëve: “Lani duart me sarinë, nuk keni nevojë të blini sapun, kështu që do të kurseni edhe sapunin.”

Ilir Meta – Faleminderit!

(Diskutime pa mikrofon)

Zoti Noka, ju lutem. Problemi është se ju jeni doktor, por nuk jeni Doktori.

(Diskutime pa mikrofon.)

Duhet të detoksikohemi të gjithë. E kam thënë këtë përpara se të hapej debati i armëve kimike, ka më shumë se një vit, aq më tepër ju që jeni mjek nga profesioni.

Përpara se të vazhdojmë, do t’ju lutesha të mos e kërkojmë më fjalën për procedurë, ndërkohë që nuk flasim për procedurë. Kjo është një seancë shumë e rëndësishme për të gjithë deputetët, natyrisht edhe për qytetarët e për opinionin publik, por, duke qenë se diskutimet në parim i kemi bërë tepër aktive, të gjata dhe transparente, dhe shumë mirë kemi bërë, që seanca të ecë normalisht, duhet të përqendrohemi te propozimet e ta administrojmë kohën në mënyrë sa më efikase. Do t’ju ftoja të mos e ngatërrojmë këtë seancë, ku do të diskutohet e procedohet siç e kërkon kjo seancë, me seancën e kaluar, ku diskutimet ishin të një karakteri më të përgjithshëm.

Po, zoti Berisha.

Sali Berisha – Zoti Kryetar,

Do të shtroj dy çështje të procedurës.

Së pari, mendoj se rëndësia e jashtëzakonshme e kësaj seance kërkon garantimin e transparencës së plotë për qytetarët, kështu që seanca mund të vazhdojë deri në orën 12 të natës dhe më pas të ndërpritet në mënyrë që t’u jepet mundësia qytetarëve shqiptarë të ndjekin çdo diskutim në këtë parlament.

Unë mendoj se seanca maratonë prej 26 orësh nuk ishte dinjitoze për parlamentin, sepse i privoi qytetarët nga mundësia e dëgjimit të zërit të parlamentarëve.

Së dyti, zoti Kryetar, konstatoj se Rregullorja ka një lapsus ose një mangësi shumë themelore. Kjo Rregullore është e vetmja që për gabim shtypi apo nuk e di për çfarë  ka hequr amendamentin oral. Ky amendament është e drejta e deputetit në çdo aulë parlamentare të vendeve të lira dhe institucioneve ndërkombëtare...

(Flitet nga salla pa mikrofon.)

Unë mendoj që ta marrim të mirëqenë, por po të doni nuk e marrim. Ajo është në çdo rregullore të parlamenteve të vendeve të lira, është në Rregulloren e Këshillit të Europës, të Parlamentit Europian, të Asamblesë Parlamentare të OSBE-së. Prandaj edhe ne nuk duhet t’i heqim deputetit të drejtën e propozimit në sallë të amendamenteve, sepse kjo është e vetëkuptueshme.

Këto kisha unë për procedurë, që mendoj se shërbejnë.

Ilir Meta – Lidhur me propozimin tuaj, i cili ishte vërtet për procedurë, dhe ju falenderoj, dua të sqaroj se Rregulloren unë nuk kam mundësi ta ndryshoj apo ta kuptoj ndryshe nga ajo që është shkruar dhe votuar me konsensus të plotë. Natyrisht, ne kemi bërë përjashtime nga Rregullorja, kur kemi pasur konsensusin e grupeve, sepse kjo mendoj se presupozohet, por në rastin konkret jam i detyruar të respektoj Rregulloren, sepse përndryshe nuk do të bëjmë asgjë tjetër, veçse do të përsërisim të njëjtën seancë që zhvilluam përpara disa ditësh, kur kjo nuk mendoj se është e nevojshme. 

Prandaj jam shumë dakord që çdo gjë ta bëjmë me transparencë, ta bëjmë në përputhje me Rregulloren. Ju ftoj të gjithëve të jemi sa më të përqendruar! Fillojmë me hapjen e votimit për kuorumin dhe do të vazhdojmë pastaj me votimin nen për nen, ashtu sikurse do të procedojmë edhe me amendamentet që janë paraqitur në përputhje me Rregulloren e Kuvendit.

Lidhur me çështjen e amendamenteve dua të bëj një sqarim. Rregullorja e Kuvendit është shumë e qartë. Neni 75, pika 4 parashikon shprehimisht: “Çdo deputet ka të drejtë të paraqesë në seancë plenare amendamente për projektligjin ose ndryshimet e propozuara nga komisioni përgjegjës me kusht që ato të jenë regjistruar paraprakisht në sekretari të paktën 24 orë përpara fillimit të seancës plenare dhe t’u jenë shpërndarë deputetëve”. Afati kohor, i cili është në respektim të këtij neni, natyrisht që nuk është i mjaftueshëm, sepse duhet që amendamentet të mos konsistojnë në propozime, të cilat nuk kanë të bëjnë me nenet e projektligjit apo me vërejtje të komisionit përgjegjës. Kjo është një çështje tjetër, pasi disa propozime kanë për qëllim të ndryshojnë nene të ligjit bazë, për të cilat nuk është shprehur as komisioni përgjegjës dhe as projektligji i propozuar. Këto propozime përbëjnë nisma ligjvënëse për të cilat ndiqet procedura parlamentare e shqyrtimit dhe miratimit të tyre si të gjitha projektligjet e tjera. Prandaj, në respekt të nenit 75, pika 4 e Rregullores së Kuvendit, këto amendamente, për këtë arsye, për arsyen e dytë, nuk janë pranuar dhe nuk  do t’i nënshtrohen procedurës së votimit. Megjithatë, ne, për transparencë, mund t’i sqarojmë rast pas rasti se cilat janë këto amendamente, sipas renditjes së projektligjeve dhe të neneve që do të diskutojmë.

Përsa i takon kohës, unë nuk kam asnjë vërejtje dhe nuk mendoj se ka kolegë këtu që kanë ndonjë vërejtje për çështjen e kohës, sepse në fund të fundit buxheti një herë në vit diskutohet dhe është një akt shumë i rëndësishëm. Por nuk mendoj se ka munguar koha. U bënë 25 orë diskutime në parim para pak ditësh, nuk ka përse të mungojë edhe sot koha, por është vetë natyra dhe specifika e mënyrës se si do të procedojmë, e cila na detyron të jemi shumë rigorozë me Rregulloren e Kuvendit, natyrisht, jo në dëm të transparencës.

Zoti Halimi, për procedurë, urdhëroni!

Eduard Halimi – Zoti Kryetar,

Të gjitha amendamentet e depozituara nga deputetët e Partisë Demokratike janë në përputhje të plotë me Rregulloren e Kuvendit. Nuk ka asnjë rrugë tjetër, përveç zbatimit të Rregullores edhe në këtë seancë. Ku jemi ne sot? Sot ne jemi te shqyrtimi nen për nen dhe në tërësi i buxhetit, nenin 84. Çfarë thotë neni 84? Neni 84, pika 3, thotë: “Votimi nen për nen dhe në tërësi (pra ky që kemi ne sot, votimi nen për nen i amendamenteve) kryhet sipas rregullave të përcaktuara në nenin 75 dhe 77”. Çfarë thotë neni 75 dhe 77? Neni 75, pika 4 e Rregullores së Kuvendit, thotë: “Çdo deputet ka të drejtë të paraqesë në seancë plenare amendamente për projektligjin ose ndryshimet e propozuara nga komisioni përgjegjës me kusht që ato të jenë regjistruar paraprakisht në sekretari të paktën 24 orë para fillimit të seancës”. Pra, 39 amendamentet janë depozituar nga deputetët në sekretarinë e Kuvendit në orën 9:55 minuta të ditës së djeshme, më shumë se 24 orë para se të fillonte seanca. 

Cila është rruga që ndjek Parlamenti? Vetëm një: paraqitja e amendamenteve këtu, diskutimi sipas nenit 75, diskutimi sipas nenit 84, që unë ju citova më sipër. Neni 84, pika 3 është dispozitë referuese, është dispozitë blanket,  dhe thotë: “Çdo gjë që do të bëhet për shqyrtimin nen për nen i referohet nenit 75”. Janë dy rrugë: ose Kryetari e merr dhe ia kalon komisionit përgjegjës, mund t’i rrëzojë komisioni dhe pret seancën dhe kur i rrëzon komisioni përgjegjës, vijmë përsëri diskutojmë. Por, që t’i hiqet e drejta deputetit për të diskutuar nen për nen sipas kësaj rregulloreje, kjo nuk mund të ndodhë.

Faleminderit!

Ilir Meta – Zoti Halimi, ndoshta nuk më keni kuptuar. Neni 75, pika 4 parashikon se: “Çdo deputet ka të drejtë të paraqesë në seancë plenare amendamente për projektligjin që është paraqitur dhe që është në rendin e ditës, ose ndryshimet e propozuara nga komisioni përgjegjës me kusht... etj.,etj.” Këtu nuk bëhet fjalë për këto amendamente, por për amendamente të cilat nuk kanë lidhje as me projektligjin që është paraqitur, as me ndryshimet e komisionit përgjegjës, por që janë paraqitur duke iu referuar ligjit bazë, për të cilat ndiqet procedurë tjetër parlamentare. Për këtë bëhet fjalë. 

(Flitet nga salla pa mikrofon.)

E ke të parashikuar në Rregullore. Nuk synon askush t’ju mohojë të drejtën për të paraqitur dhe për të mbrojtur amendamentet tuaja. Të vazhdojmë nen për nen.

Zoti Ruçi, urdhëroni!

Gramoz Ruçi – Zoti Kryetar,

Të nderuar deputetë,

Procedura është e qartë. Ne kemi një jetë të gjatë parlamentare dhe nuk mund të shpikim gjëra në këtë seancë, që janë në kundërshtim me Rregulloren dhe me precedentët parlamentarë. Këtu u trajtua problemi i transparencës. 23 vjet që kam unë këtu, asnjëherë nuk ka zgjatur debati për buxhetin 26 orë. Kjo është hera e parë që ndodh.

(Flitet nga salla pa mikrofon.)

Jo, jo, kemi qenë këtu ne, zoti Berisha! Vetëm për një buxhet nuk kemi qenë këtu. Është hera e parë që Parlamenti shqiptar dhe publiku shqiptar ka dëgjuar 26 orë. Dy herë më shumë se në çdo rast tjetër. E para.

E dyta, për buxhetin, si në tërësi, edhe nen për nen, ka amendime të posaçme në Rregulloren parlamentare. Neni, të cilit i referohen kolegët, pra neni 84, pika 3, u referohet rregullave të përcaktuara në nenet 75 dhe 77 për votimin. E theksoj: “votimi”, jo “diskutimi”.

(Flitet nga salla pa mikrofon.)

“Votimi” thotë rekomandimi, dhe jo “diskutimi”. Prandaj, askush  nuk ju mohon të drejtën të propozoni.

(Flitet nga salla pa mikrofon.)

Zonja Topalli, unë e lexoj atë, por lexoj edhe këtë që kam këtu,  kur ke qenë ti spikere e Parlamentit. Kam buxhetin nen për nen të vitit 2011 dhe 2012. Po e lexoj.

(Flitet nga salla pa mikrofon.)

Jo, zonjë, jo, absolutisht, do t’i marr një për një. Për çdo amendim që ka bërë grupi parlamentar i PS-së ka diskutuar 5 minuta ai që ka propozuar dhe 5 minuta ministri juaj. 

Këtë absolutisht e keni të garantuar, 5 minuta ju dhe 5 minuta ne.

Jo, jo, nuk ka ndryshuar asnjë rregullore. 5 minuta ju dhe 5 minuta ne, jua siguron Rregullorja dhe precedenti parlamentar. Absolutisht, po!

Kështu që, zonja Topalli, meqë po ndërhyn, e ke filluar seancën në orën 10:30 dhe në orën 24:00 e ke mbaruar, e ke filluar në orën 11:15 dhe në orën 24:45 e ke mbaruar. Prandaj,  kjo Rregullore të zbatohet. Qartë?

Ilir Meta – Unë e kam për detyrë t’u lutem të gjithë deputetëve që të jemi sa më bashkëpunues për të ecur drejt respektimit edhe të Rregullores, edhe të njëri-tjetrit, por theksoj se kjo është një seancë që kërkon vëmendje, kërkon përqendrim dhe një sens mirëkuptimi.

Lidhur me këtë çështje, unë mendoj të vazhdojmë nen për nen. Kemi amendamentet që janë paraqitur. Disa prej amendamenteve, nuk i kam përfshirë, pasi jam konsultuar me shërbimet e Kuvendit për arsyen e mospërputhjes me nenin 75, sepse nuk kanë të bëjnë me aktin që është propozuar me ndryshimet e komisionit përgjegjës, por me ligjin bazë. Sipas nenit 46, ju e dini më mirë se unë: në seancë nuk ka të drejtë të diskutojë çdo deputet, por ata që kanë regjistruar emrin në sekretari përpara se të fillojë seanca plenare.

Grupet parlamentare kanë bërë regjistrimet e tyre, po ashtu edhe grupi parlamentar i Partisë Demokratike ka sjellë emrat e deputetëve sipas çështjeve që do të diskutohen. Ndërkohë, ne vazhdojmë votimin nen për nen dhe në këtë mënyrë të gjithë deputetët do të kenë mundësi të flasin për amendamentet që kanë paraqitur.

Po, zoti Paloka, urdhëroni!

Edi Paloka – Së pari, në mënyrë që të jemi të qartë të gjithë e të mos krijojmë rrëmujë, në bazë të Rregullores çdo deputet që ka propozuar amendamentin ka të drejtë të flasë dhe ai që e paraqet ka kohë deri në 7 minuta. Në Rregullore nuk ekziston ajo që tha zoti Ruçi, që 5 minuta flet një palë dhe 5 minuta pala tjetër. Flasin vetëm ata që kanë paraqitur amendamentin. 

Së dyti, të gjitha amendamentet që ka paraqitur grupi i PD-së janë në përputhje të plotë me Rregulloren. 

Së fundi, doja të kisha listën e amendamenteve të diskutantëve të PS-së. 

Ilir Meta – Më vjen keq, por ju nuk më keni kuptuar. Pse? Jo, nuk ka nevojë për pushim. Nëse do të ketë nevojë për pushim gjatë punës, do ta bëjmë. 

Në përputhje me Rregulloren, ku unë si Kryetar i Kuvendit kam edhe shërbimet e specializuara të Kuvendit, është vlerësuar se disa amendamente, për arsyen që përmenda pak më sipër, pra të përmbajtjes dhe jo të kohës, nuk mund të hidhen në votim. Kjo nuk do të thotë se kur të vijmë te neni përkatës deputeti iks nuk ka të drejtë të shprehet për amendamentin që ka propozuar, por unë nuk e kam përfshirë si një amendament për ta hedhur në votim. Pastaj ne e gjykojmë këtu nëse ky amendament është ose jo në përputhje me Rregulloren dhe vendoset nëse do të hidhet ose jo në votim. Besoj se tani më kuptuat.

Kalojmë në votimin me elektronikë për prezencën.

Hapet votimi.

Mbyllet votimi.

113 deputetë janë të pranishëm.

Fillojmë me  projektligjin “Për disa ndryshime në ligjin nr. 8438 “Për tatimin mbi të ardhurat”, të ndryshuar”.

Kalojmë në votimin nen për nen.

Kush është dakord me nenin 1, sipas variantit të propozuar? Pro? Kundër? Abstenim?

Miratohet.

Kush është dakord me nenin 2, sipas variantit të propozuar?  Pro? Kundër? Abstenim?

Miratohet.

Kush është dakord me nenin 3, sipas variantit të propozuar?  Pro? Kundër? Abstenim?

Miratohet.

Kemi një amendament për nenin 4 nga zoti Myqerem Tafaj. Është i pranishëm zoti Tafaj? Po, urdhëroni!

Myqerem Tafaj – Faleminderit, zoti Kryetar!

Të nderuar kolegë deputetë,

Amendamenti lidhet me realizimin e premtimit elektoral të Kryeministrit të kësaj maxhorance për pagat e mësuesve dhe të pedagogëve. Mësuesit dhe pedagogët janë faktori kryesor që garanton zhvillimin dhe modernizimin në një sistem arsimor.

Gjatë qeverisjes së PD-së pagat e mësuesve u rritën 2.2 herë, duke u dhënë atyre statusin që u takonte në hierarkinë e pagave të sektorit publik në Shqipëri. Respekti ndaj mësuesve dhe trajtimi financiar i tyre ka qenë një prioritet absolut i qeverisjes së PD-së. Të ardhurat personale të tyre, të përfituara nga pagat, tatoheshin në masën 10%.

Gjatë fushatës elektorale maxhoranca dhe Kryeministri aktual u shprehën se taksa e sheshtë ka rrënuar shtresën e mesme, duke e ilustruar këtë fakt me mësuesit. 

Konkretisht, në faqen 17 të programit elektoral të PS-së, ai premton se nga “taksa e ndershme” një mësues do të përfitojë 50 760 lekë më shumë të ardhura në vit. Mirëpo duke përllogaritur masën e përfitimit që marrin mësuesit nga aplikimi i taksës së ndershme, pra, i taksës progresive të propozuar nga qeveria në ligjin “Për tatimin mbi të ardhurat”, rezulton se përfitimi nuk është as sa gjysma  e kësaj shume. Praktikisht është 13 440 lekë në vit. Në këtë rast nuk janë përllogaritur humbjet që do të kenë mësuesit çdo muaj si pasojë e aplikimit të politikës së re fiskale dhe mosrritjes së pagave as në masën e rritjes së inflacionit, sepse përllogaritjet do të tregonin se mësuesit realisht do të kenë më pak të ardhura në fund të vitit 2014 krahasuar me vitin 2013. Për më tepër pagat e mësuesve, ashtu si edhe pagat e punonjësve të tjerë të sektorit publik, nuk do të kenë rritje në 3 vjetët që vijnë. 

Kjo politikë e pagave për mësuesit do të ketë efekte negative afatgjata në statusin e mësuesit, si dhe në zhvillimin e modernizimin e arsimit shqiptar.

Të njëjtat argumente vlejnë edhe për pedagogët, pasi politika e pagave është e njëjtë. Madje në rastin e pedagogëve, nëse pagat nuk do të rriten në 3 vjetët që vijnë, kjo do të ringjallte edhe një herë fenomenin e largimit të pedagogëve më të mirë dhe më të aftë nga Shqipëria,  çka do të kishte efekt negativ në zhvillimin  afatgjatë të sistemit tonë arsimor.

Njëkohësisht, mosaplikimi i një politike nxitëse të pagave në arsimin e lartë do të frenonte edhe kthimin e të rinjve të shkolluar jashtë vendit për t’u integruar në sistemin tonë arsimor. Të dyja efektet, në fund të fundit, do të çojnë në ngadalësimin e krijimit të profesoratit të ri shqiptar, që i takon të jetë bartës i zhvillimit të arsimit shqiptar në 3-4 dekadat që vijnë.

Le të kthehemi te premtimi elektoral i bërë nga kjo maxhorancë për mësuesit. Ne mendojmë se një mësues që të përfitojë nga aplikimi i tatimit të ri mbi të ardhurat mbi 50 mijë lekë më shumë në vit është e nevojshme të bëhen ndryshimet përkatëse në ligjin “Për tatimin mbi të ardhurat”. Nga analiza e projektit të propozuar nga qeveria rezulton se ky premtim nuk është reflektuar as nga vetë llogaritë që bën. Nuk rezulton që mësuesit të përfitojnë 50 mijë lekë të ardhura më shumë në vit nga taksimi progresiv. Për këtë qëllim  ne e propozojmë këtë ndryshim që për pagat mbi 30 mijë lekë të rinj deri në 130 mijë lekë të rinj në muaj taksimi të jetë 5% dhe jo 13%, siç është në projektligj.

Miratimi i këtij amendamenti do tregonte nëse maxhoranca e ka pasur seriozisht me këtë premtim apo ka qenë thjesht një premtim elektoral bosh, një mashtrim elektoral. Prandaj, nëse ju do ta mbani premtimin, duhet ta votoni këtë amendament.

Faleminderit!

Ilir Meta – Faleminderit!

Ka kërkuar fjalën ministrja e Arsimit, zonja Nikolla.

Lindita Nikolla -  Gjatë qeverisjes suaj u rrit pagesa për mësuesit. E dimë të gjithë. Duheshin 3 mijë deri në 5 mijë euro për t’u futur në punë në varësi të shkollës dhe vendit. Gjatë qeverisjes suaj u rrit pagesa për mësuesit për të blerë kreditet nga trajnimet që këshilltarët tuaj, përmes institucioneve fantazma, u bënin mësuesve dhe u merrnin këto para.

U rrit paga dhe buxheti për arsimin duke i keqtrajtuar dhe keqmenaxhuar fondet publike, duke krijuar më shumë mësues sesa kërkonte sistemi, duke mundësuar që të jenë në arsim militantë pa arsimin dhe pa kualifikimin e duhur. 

Përveç këtyre dëmeve të mëdha nuk mund të lihet pa përmendur edhe keqtrajtimi dhe denigrimi i figurës së mësuesit, duke e tërhequr atë zvarrë në mitingjet tuaja elektorale.

Po ku ka buxhet që e dëmshpërblen  këtë dëm të madh që ju i keni bërë arsimit dhe që për fatin e keq e kanë paguar fëmijët tanë me analfabetizmin funksional 57%!  Ne nuk mund të turpërohemi për turpin që keni bërë ju. Ne po zhvillojmë dhe kemi marrë përsipër përgjegjësi të reja për t’i dhënë statusin e merituar figurës së mësuesit. 

Ky buxhet adreson në mënyrë të plotë pagën e 39 mijë mësuesve dhe punonjësve të sistemit të arsimit parauniversitar dhe universitar publik. Garanton jo vetëm indeksimin e pagave në përputhje me ligjin, por njëkohësisht ky buxhet, i kombinuar me politika të reja fiskale, që i dhanë fund taksës suaj të sheshtë për ta zëvendësuar me taksën progresive, siguron një rritje efektive të pagës prej 9% për punonjësin mbështetës dhe një shtesë tjetër suplementare prej 4% për mësuesit. Deri dje një punonjës i arsimit paguante 3342 lekë të rinj në muaj, pra më shumë se 40 mijë lekë të rinj në vit.  Me paketën e re fiskale po ky punonjës do të paguajë vetëm 444 lekë, duke kursyer 2898 lekë të rinj për çdo muaj. Pra, 34 776 lekë të rinj në vit ose e thënë ndryshe do të përfitojë më shumë se një pagë mujore në vit.

Deri dje një mësuese apo mësues paguante taksa 5598 lekë të rinj, pra, 50 mijë e 385 lekë të rinj çdo vit. Me paketën e re fiskale po kjo mësuese apo mësues nuk do të paguajë  më 5598 lekë të rinj në muaj, por 3377 lekë në muaj, duke kursyer kështu 2220 lekë të rinj në muaj. 

Kjo është e vërteta e këtij buxheti. Kjo është e vërteta e vullnetit të kësaj qeverie për t’i dhënë fund taksës së korrupsionit, për të kthyer meritën, konkurrencën dhe vlerat në arsim.

Faleminderit!

Ilir Meta – Faleminderit!

Zoti Paloka, urdhëroni për procedurë!

Edi Paloka -  Së pari, zonja që sapo foli nuk ka asnjë të drejtë të flasë, sepse nuk është më deputete. Sa për konkurset e ndershme e ku e di unë se çfarë, që i kanë parë të gjithë shqiptarët se sa të turpshme janë dhe si janë bërë, është çështje tjetër, por e përsëris edhe një herë: për procedurë nuk mund të flasin këta që nuk janë deputetë. Me Rregullore nuk kanë të drejtë të përgjigjen.

Faleminderit!

Ilir Meta – Zonja ministre nuk foli as si deputete, as si ish-deputete. Ajo e kërkoi fjalën si anëtare e Këshillit të Ministrave. Ju lutem!

Neni 80 i Kushtetutës, pika e dytë e saj, i jep të drejtën e fjalës sa herë që anëtari i Këshillit të Ministrave e kërkon. Mendoj se duhet të ecim në mënyrë të qetë dhe racionale.

Zoti Berisha, urdhëroni!

Sali Berisha – Çdo deputet ka të drejtë të diskutojë 5 minuta për çdo nen. Të kthehemi te ky nen dhe jemi plotësisht dakord. Të jemi të barabartë në parlament përpara Rregullores që kemi votuar.

Ilir Meta – Patjetër! Mos harroni një  nen tjetër të Rregullores, nenin 46, ku thuhet se kanë të drejtë të flasin ata deputetë që janë të regjistruar në sekretari përpara se të fillojë seanca plenare. Në rastin konkret, zonja Lindita Nikolla foli si ministre dhe këtë të drejtë ia jep Kushtetuta dhe jo Rregullorja.

Kushtetuta është mbi Rregulloren.

Në rast se ka ndonjë deputet të Partisë Demokratike që është regjistruar dhe nuk i është dhënë fjala, më thoni që ta korrigjoj këtë gabim. 

Unë nuk mund të ndaloj anëtarët e Këshillit të Ministrave të marrin fjalën, sepse këtë të drejtë ua jep Kushtetuta, po ashtu as deputetët që kanë paraqitur amendamente dhe as deputetët të cilët janë regjistruar në sekretari përpara fillimit të seancës plenare.

(Ndërhyrje nga salla)

Mund të informoheni te sekretaria. Unë nuk mund të ndërpres seancën për këtë çështje.

Më duket se jemi duke ecur në mënyrë normale. Nuk kemi përse ta dëmtojmë normalitetin e kësaj seance. Të gjithë do të kenë mundësi të shprehin mendimet për amendamentet që kanë paraqitur.

Përpara se të kalojmë në variantin zyrtar të nenit 4, të propozuar nga komisioni, duhet të hedhim në votim amendamentin e propozuar nga zoti Tafaj.

Kush është dakord? Kundër? Abstenim? 

Nuk miratohet. 

(Diskutime në sallë)


Ju lutem, mund të kërkojmë diçka që është në diskutim, por jo diçka që është shumë e qartë për të gjithë.

Po, zoti Paloka.

Edi Paloka – Kjo ju leverdis juve. Përderisa gjërat janë të dukshme, le të kryhet votim me  elektronikë! Mos na lini mundësinë të spekulojmë! Kjo është në leverdinë tuaj. Ne mund të çohemi, edhe 7 deputetë për çdo votim, ta kërkojmë me elektronikë, por të mos u hyjmë këtyre gjërave!

Ilir Meta – Dakord.

A jeni dakord, zoti Ruçi? Dakord.

Atëherë, këtë votim nuk po e përsërisim, kurse të gjitha votimet e tjera do t’i zhvillojmë me elektronikë.

Me elektronikë, kush është dakord me nenin 4, sipas variantit të propozuar? Kundër? Abstenim?

Miratohet.

Dua të bëj një sqarim: nenet, të cilat kanë amendamente, të votohen me elektronikë për të verifikuar saktësinë e votës. Kurse nenet e tjera nuk është e nevojshme t’i votojmë me elektronikë. Kjo për shpejtësi, por edhe sepse për shumë nene të gjithë janë dakord.

Kalojmë te neni 5 sipas variantit të propozuar.

Pro? Kundër? Abstenim?

Miratohet.

Neni 5/1. Shtohet nen i ri nga komisioni, me përmbajtje sipas raportit të paraqitur.

Pro? Kundër? Abstenim?

Miratohet.

Neni 5/2. Shtohet nen i  ri nga komisioni me përmbajtje sipas raportit të paraqitur.

Pro? Kundër? Abstenim?

Miratohet.

Neni 6, me vërejtje të Komisionit të Ekonomisë për heqje fjalësh, sipas raportit të paraqitur.

Pro? Kundër? Abstenim?

Miratohet.

Kalojmë te neni 7.

Kemi një amendament të paraqitur nga zoti Ridvan Bode. Pastaj një tjetër të paraqitur nga zoti Fatmir Mediu, si dhe një amendament të paraqitur nga zoti Petrit Vasili.

Fjalën e ka zoti Bode.

Ridvan Bode – Zoti Kryetar,

Të nderuara zonja dhe zotërinj deputetë,

Amendamenti që unë propozoj, duke respektuar të drejtën që jep neni 75 i Rregullores së Kuvendit të Shqipërisë, ka për qëllim shfuqizimin e nenit 7 të projektligjit të propozuar nga qeveria, i cili konsiston në rritjen e tatimit mbi fitimin, pra taksës mbi biznesin e ashtuquajtur “të madh”, me 50%.

Së pari, ky propozim bazohet në bindjen tonë të thellë se taksat e ulëta janë instrumenti i zhvillimit dhe i nxitjes së ekonomisë shqiptare. Po ashtu, vjen në përputhje edhe me programin elektoral të maxhorancës së sotme të Partisë Socialiste, që ka deklaruar publikisht se në vitin e parë të qeverisjes nuk do të ketë rritje të taksës për biznesin. Vetëm pasi të shmanget korrupsioni, sipas qeverisë së sotme, dhe pas një konsultimi të gjerë me biznesin, qeveria mund të propozojë, duke rënë dakord me biznesin, një taksë në rritje për kompanitë. Kjo shkruhet në faqen 18 të programit elektoral të maxhorancës së sotme. Si i tillë, propozimi i sotëm i qeverisë nuk është i konsultuar me asnjë nga grupet e interesit, me shoqatat e biznesit apo organizma të tjera, përkundrazi ka një reagim dhe një mospranim të përgjithshëm për rritjen me 50% të taksave mbi fitimet e korporatave.

Së dyti, dhe që po ashtu bie ndesh me atë që është shkruar në programin e qeverisë, nuk kemi të bëjmë me përmirësim të administrimit, pra me uljen e evazionit dhe të korrupsionit në administrimin e taksave, pasi në buxhetin që ju prezantoni për këtë taksë dhe për të gjitha taksat e tjera, programoni 0% rritje nga administrimi. Gjithçka që keni shënuar në këtë projektligj bazohet vetëm në rritjen me 50% të taksës për korporatat.

Për më tepër, ne jemi të bindur se rritja me 50% e një takse me veprim të përgjithshëm dhe implikim tepër të gjerë, do të ketë implikacione të tjera. Bizneset do të dalin jashtë përllogaritjeve të tyre në planet e biznesit. Një pjesë e mirë e kompanive i janë adresuar tregut financiar, pra bankave, që t’u financojnë investimet që kanë kryer. Tashmë, me rritjen 50% të kësaj takse, raportet e të gjithë biznesit futen në një kaos, në një kolaps me sistemin financiar, që ka bërë kreditimin e tyre apo edhe me investitorë të tjerë, të përfshirë si bashkëfinancues në këto programe dhe projekte investimi.

Kjo rritje e taksave dëmton rëndë konkurrueshmërinë në nivel rajonal dhe më gjerë. Nuk ka asnjë vend në rajon, me të cilin ne jemi në konkurrencë për investime dhe zhvillim, që të ketë aplikuar një taksë progresive për kompanitë. Shqipëria është rasti i vetëm në të gjitha vendet e rajonit dhe më gjerë, për përdorimin e një përshkallëzimi progresiv për të taksuar bizneset dhe kompanitë. Kjo masë do të ulë konkurrueshmërinë tonë dhe interesin e investitorëve të huaj për të marrë pjesë me financime në Shqipëri.

Shpeshherë, qeveritarët dhe të tjerë kanë thënë se nuk është kjo taksë që i ka rritur investimet, por janë faktorë të tjerë. Unë nuk mohoj ekzistencën e një sërë faktorësh të tjerë për të rritur interesin e biznesit. Ne kemi një provë konkrete: kur taksa u ul nga 25% në 10%, Shqipëria u bë një vend atraktiv për biznesin dhe nga 3,5% e prodhimit të brendshëm bruto, që ishin investimet e huaja direkte deri në vitin 2004, si vendi i fundit në rajon me investime të huaja direkte, ne u shndërruam në vendin më atraktiv në rajon. Prej 4-5 vjetësh Shqipëria është vendi i parë me investime të huaja direkte, duke arritur në rreth 8% të prodhimit të brendshëm bruto, pra jo vetëm në strukturë me prodhimin e brendshëm bruto, që është rritur më shumë se 2 herë, por, në vlerë totale, investimet e huaja direkte janë më shumë se dhjetëfishuar.

Kjo masë, sigurisht që e heq këtë mundësi, pra kapacitetin e ekonomisë sonë për të qenë atraktive dhe konkurruese në nivel rajonal. Kjo taksë do të ulë kapacitetet për të vetëfinancuar, si dhe do të ulë ritmin e investimeve totale direkte në ekonominë shqiptare. Është e vërtetë se gjatë kësaj periudhe 3-4-vjeçare vëllimi i investimeve direkte në ekonomi është ulur, por është po aq e vërtetë se Shqipëria mbetet një nga vendet me investimet më të larta direkte në ekonomi, nisur nga mesatarja e rajonit.

Unë jam i bindur se me rritjen me 50% të taksës mbi korporatat ne do të ulim me të njëjtën masë kapacitetin e kompanive për të investuar, çka do të thotë se do të ulet mundësia për të krijuar më shumë rritje për ekonominë shqiptare dhe më shumë vende pune.

Rritja me 70 miliardë lekë për vitin 2014 do të thotë pakësim i mundësive për të punësuar rreth 15 000 të rinj në tregun e punës. Rritja me 50% e kësaj takse do të rrisë nivelin e papunësisë dhe do të kërcënojë një sërë sektorësh dhe industrish të ekonomisë shqiptare, që realisht janë gjeneratorët e punësimit, siç janë fasonet apo të gjitha manifakturat në ekonominë e vendit. Paga më e ulët dhe taksat më të ulëta ishin ato që e bënë Shqipërinë strehën e të gjitha investimeve të manifakturës, që deri në periudhën para krizës kishin qenë në vende të tjera të rajonit, me qëllim që ky sektor të zgjerohej edhe gjatë periudhës së krizës në ekonominë shqiptare. Të jeni të bindur se një taksë 50% më e lartë do ta ulë shumë atraktivitetin që ka vendi ynë për të konkurruar në tërheqjen e industrisë së fasoneve në Shqipëri.

 Rritja me 50% e taksës për korporatat përbën një presion tepër të lartë për të rritur çmimet në treg, pasi kompanitë do të përpiqen të zhvendosin këtë presion të fitimeve të kapitaleve të tyre te çmimet e tregut. Ne do të jemi dëshmitarë të kësaj mase tërësisht të dështuar.

Po ashtu, kjo rritje është një presion i madh për të rritur informalitetin dhe për të ulur konkurrencën në treg, pasi kompanitë, jo për nga rentabiliteti dhe atraktiviteti i ekonomisë, por thjesht nga dimensionet, sepse nuk do të thonë asgjë të xhiros së tyre, do të klasifikohen nëse do të paguajnë 15% apo 7,5%. Ky është një tundim shumë i madh për informalitet, për dy palë bilance, për dy palë bordero dhe për të rritur më tej atë që përbën problemin kryesor të ekonomisë shqiptare, forcimin e kompetivitetit të brendshëm.

Së fundi, kjo masë që keni ndërmarrë nuk do t’ju shërbejë në të njëjtin raport siç e keni programuar. Nuk do t’ju rrisë të ardhurat në buxhet. Ne kemi eksperiencën që, kur e ulëm me dy herë e gjysmë, morëm shumë më tepër të ardhura nga kjo lloj takse.          

Faleminderit!

Ilir Meta – Fjalën e ka zoti Mediu.

Fatmir Mediu – I nderuar Kryetar,

Të nderuar kolegë deputetë,

Propozimi i këtij amendamenti nga unë dhe përfaqësuesit e Partisë Republikane vjen në mbështetje të kërkesave të biznesit, të atyre njerëzve që zhvillojnë ekonominë shqiptare, që krijojnë mundësi punësimi, të cilët kanë paguar dhe vazhdojnë të paguajnë taksat në shërbim të të mirave publike. 

Pse e propozoj taksën 10%? Sepse në gjykimin tonë është taksa më e drejtë, që nuk pranon ndarjen e shoqërisë në njerëz që punojnë, zhvillojnë ekonominë, zhvillojnë punësimin dhe që duhet të paguajnë vazhdimisht sipas kërkesave të qeverisë, dhe njerëz, të cilët mashtrojnë, krijojnë evazion fiskal dhe nuk paguajnë. Nga ana tjetër kemi një qeveri, e cila mendon se me lëmoshë i zgjidh problemet e tyre ekonomike dhe sociale një pjese tjetër të shoqërisë. 

Jam kundër ngritjes së taksave sepse ajo kufizon liritë tona dhe për pasojë mundësinë tonë për të zgjedhur. Sa më të larta të jenë taksat, aq më i madh është kontrolli i qeverisë mbi shoqërinë. Sa më shumë të merren para nga xhepi i qytetarëve, aq më të limitura do të jenë liritë dhe zgjedhjet tona në jetën tonë të përditshme. 

Taksa 10% është provuar si një taksë e drejtë dhe promovon rritjen ekonomike përkundrejt taksës progresive, e cila do ta bëjë sistemin tonë fiskal më kompleks, më të pamenaxhueshëm dhe të administrueshëm. Praktikat e vendeve të tjera, të cilat kanë përdorur taksën progresive dhe kanë rritur taksat, kanë treguar se rritja e taksave shoqërohet me veprime arbitrare të shtetit në dëm të biznesit. Taksa 10% i vendos qytetarët në të njëjtën marrëdhënie me qeverinë e tyre, në detyrimin si qytetarë përballë shtetit të tyre dhe përballë të mirës publike. Kjo taksë, po ashtu, e bën më të vështirë për qeverinë që të kundërvërë qytetarët me njëri-tjetrin, siç ndodh sot, kur biznesi konsiderohet e keqja e këtij vendi dhe pjesa tjetër gjynahqare, e cila duhet të marrë mbështetje, sepse qeveria ia siguron jetesën duke vjelë në mënyrë arbitrare biznesin. 

Rritja jonë ekonomike duhet të bazohet në uljen e taksave, balancimin e buxhetit, uljen e shpenzimeve të administratës, në rritjen e punësimit dhe ky punësim mund të vijë vetëm nëpërmjet sektorit privat. Kjo taksë 10% i ofron stimuj të fortë biznesit për të krijuar vende pune dhe u jep më shumë para familjeve për të shpenzuar, duke rritur konsumin. 

Tendenca e taksës progresive do të jetë shmangia e detyrimeve dhe kërkesa e bizneseve për të kaluar nga një nivel i taksës më të lartë në një nivel më të ulët, duke rritur kështu evazionin fiskal, do të rrisë pamundësinë e administratës për të kontrolluar dhe administruar dhe për pasojë do të krijohen  gropa të zeza të evazionit fiskal, korrupsionit, sidomos mes njerëzve dhe kompanive që janë të lidhura dhe afër qeverisë. 

Këto ditë janë bërë propozime të shumta edhe për përjashtim nga tatimi 15% i kompanive hidrokarbure ose bizneseve fasone. Kjo tregon qartë shqetësimin real të këtyre bizneseve, pamundësinë e tyre për të paguar këtë taksë të lartë, që rritet me 50%. Por pyetja është e thjeshtë për të gjithë ne: Këto ndryshime, që janë pranuar ose jo në Komisionin e Ekonomisë, a janë bërë në bazë të një studimi të plotë apo janë nisur nga ndikime dhe gjykime të njëanshme? Sepse nëse këto biznese e kanë të pamundur për të paguar një shtesë 50% të taksës, unë me bindje e them se dhe bizneset e tjera e kanë tërësisht të pamundur për të paguar 50% më tepër taksë në buxhetin e qeverisë. 

Bankat, po ashtu, janë një sektor tjetër i rëndësishëm i sistemit tonë financiar dhe, siç ka ndodhur edhe në vende të tjera, taksa progresive mund të sjellë  një shpërqendrim të këtij sektori dhe ndoshta bankat më kredibël, që janë në Shqipëri, mund të tentojnë të shesin këto biznese në duar të pakontrolluara që mund ta fusin sistemin tonë financiar në një kolaps. Të gjitha vendet e rajonit, siç e tha dhe zoti Bode, kanë një taksë 10%. Rritja e taksës do ta vendoste Shqipërinë në një pozicion tërësisht të disfavorshëm. Foreing Direcition Investiment në vitet e fundit e kanë nxjerrë Shqipërinë në plan të parë  dhe e kanë nxjerrë atë shumë më tepër në plan sesa vendet e tjera të rajonit. Në qoftë se ne do ta rrisnim këtë taksë, atëherë do të krijonim një pozicion tërësisht të disfavorshëm për investimet e huaja në Shqipëri, që do të sillte ritme më të ulëta të zhvillimit ekonomik, pa dyshim ulje të punësimit dhe varfërinë e të gjithë shoqërisë. 

Zonja dhe zotërinj, biznesi është ai që ka mundësuar zhvillimin ekonomik në këtë vend, me gjithë vështirësitë dhe problemet e krijuara herë pas here nga qeveritë. E përsëris: shteti nuk mund të sillet njësoj si ai grabitësi në rrugë, t’i fusë dorën në xhep biznesit pa e pyetur atë. Ky ka qenë shqetësimi i të gjithë organizatave të biznesit. Ato nuk janë dëgjuar, nuk janë pyetur dhe nuk ka pasur një proces transparent. Dhe në qoftë se flasim vetëm për rreth 3%, që pretendojmë se u rrisim taksat biznesit të madh, ky është biznesi që kontribuon më shumë në buxhetin e shtetit. 80% e të ardhurave të buxhetit garantohen pikërisht nga ky 3%-sh. 260 miliardë dollarë të ardhura sigurohen nga ky biznes dhe vetëm 2 miliardë nga biznesi i vogël. Çfarë po bëjmë? Po i shtrëngojmë fytin pikërisht biznesit të madh duke e lënë atë në pamundësi të zhvillohet, në pamundësi të zhvillimit ekonomik të punësimit të qytetarëve shqiptarë duke rritur kështu varfërinë! Këto biznese i kanë bërë planet e tyre të investimeve, kanë marrë kredi. Rritja me 50% do i çonte ata drejt falimentimit. 

Prandaj, të nderuar kolegë deputetë, mendoj se është shumë e rëndësishme që ta shikojmë biznesin si partner në zhvillimin ekonomik të vendit dhe jo si një mundësi vetëm për t’i marrë, në dëm të ekonomisë, në dëm të punësimit dhe të ardhmes sonë të përbashkët. 

Faleminderit! 

Ilir Meta – Po, zoti Vasili.

Petrit Vasili  - I nderuar zoti Kryetar,

Të nderuar kolegë deputetë, 

Grupi Parlamentar i LSI-së është angazhuar maksimalisht në diskutimin dhe mbështetjen e projktbuxhetit të vitit 2013 si i pari dokument financiar themelor i shtetit që përfshin e frymëzohet, së paku për një herë të vetme, nga një filozofi e qartë e të majtës shqiptare dhe asaj europiane. 

Grupi Parlamentar i LSI-së, pasi ka marrë pjesë intensivisht në të gjitha diskutimet,  paraqiti dhe një amendament që konsistonte në mbajtjen e tatimit-fitimit për biznesin fason në nivelin aktual. Përkundrej diskutimeve të gjata të bëra në Komisionin e Ekonomisë që nga momenti i propozimit e më tej, jo vetëm deputetët, por dhe ekspertët tanë kanë zhvilluar një dialog intensiv me përfaqësues të qeverisë, por dhe me përfaqësues të biznesit fason. Kemi konstatuar se qeveria ka treguar një interes ndaj  këtij propozimi të LSI-së për arsye se prioriteti që ka ky biznes lidhet në mënyrë të drejtpërdrejtë me punësimin, i cili ka qenë, është dhe mbetet një element tepër delikat jo vetëm nga pikëpamja sociale, por dhe nga pikëpamja e atyre impenjimeve elektorale që ne kemi marrë. 

Njëkohësisht kjo është shumë e rëndësishme dhe për arsye të rrethanave në të cilat ndodhet ekonomia e vendit, nën peshën specifike të një krize që e karakterizon atë. Qeveria dhe përfaqësuesit e saj pas një diskutimi të gjatë dhe intensiv kanë dhënë  garanci për shqyrtimin e amendamentit në mënyrë serioze dhe shteruese. Njëkohësisht, së bashku, kemi vlerësuar të gjithë procedurën, mënyrën dhe negocimin që i është bërë këtij projektbuxheti me përfaqësuesit e FMN-së, si dhe eventualitetin e ndryshimeve të tij, ndryshime që janë të imponuara të kalojnë me një procedurë të ngjashme me atë me të cilën u karakterizua hartimi i këtij projektbuxheti. 

Duke parë që problemi është kompleks dhe nuk lidhet vetëm  me një tregues të vetëm, qeveria dha të gjitha garancitë e saj për  trajtimin e një pakete integrale të çështjes së biznesit fason, paketë e cila do të përgatitet pas një konsultimi të vazhdueshëm intensiv me përfaqësues të biznesit për të shqyrtuar problematikat që fillojnë jo vetëm nga barra fiskale, por dhe nga elemente të tjera që kanë subvencione për çështje të tjera, lehtësira të karakterit infrastrukturor, sikurse edhe lehtësira të procedurave administrative, të cilat bëjnë që trajtimi i tij të jetë i plotë. Kemi një biznes të shëndetshëm, kompetitiv. Ai duhet të vazhdojë të ecë përpara sikurse deri më sot, pavarësisht nga vështirësitë e shumta që ka hasur. 

Një zgjidhje e tillë është një zgjidhje më e plotë, njëkohësisht dhe afatgjatë. Hartimi i kësaj pakete brenda pranverës së këtij viti, në periudhën mars-prill, mundësia e ardhjes së saj në Parlament dhe ndjekja nga afër e saj e bën të domosdoshme mbajtjen pezull të këtij propozimi në pritje të një pakete të tillë, për ta konsideruar atë në mënyrë më të plotë dhe më serioze, për t’i dhënë kohë që edhe ky konsultim ta zgjidhë në mënyrë shteruese dhe jo pjesore këtë çështje, duke iu referuar një indeksi të vetëm, siç është indeksi fiskal.  

Pra, kjo zgjidhje do t’i ofronte këtij biznesi  dhe ekonomisë shqiptare në përgjithësi instrumente të reja gjithëpërfshirëse dhe ezauruese të çështjes, duke mos i kufizuar ato në një masë të vetme. Ndërhyrja në kompleksin e të gjitha masave e lehtëson në mënyrë të veçantë funksionimin e tij të shëndetshëm. Sepse tërësia e vështirësive të të gjitha llojeve me të cilat ai përballej bënte njëkohësisht që bashkëjetesën me një barrë të ulët fiskale, por me një seri vështirësish të tjera të pakapërcyeshme, ta vuante po njëlloj. Ndaj  ky trajtim më i plotë bën që ne të ecim më parë në këtë drejtim duke monitoruar nga afër të gjithë procesin duke marrë pjesë intensivisht në të, duke pasur pjesë të pazgjidhshme të këtij procesi grupin e interesit përkatës, i cili tashmë e njeh realitetin dhe është në gjendje të ofrojë propozime për paketën. 

Në këtë mënyrë ne do të rishprehemi për mënyrën e ecurisë së mëtejshme të kësaj çështjeje, paraqitjen e plotë të saj në Parlament, në dy-tre muajt që vijnë.

Faleminderit! 

Ilir Meta – Faleminderit!

Zoti Berisha.

Sali Berisha – Kanë qenë bashkëpropozues, kanë mbështetur zyrtarisht amendamentin e LSI-së. Të paktën të drejtën e fjalës për të mbrojtur mbështetjen publike që ju dhanë, ju duhet ta garantoni në këtë Parlament. Ne e kishim të gatshëm amendamentin dhe meqenëse ju e avancuat, ne u bashkëngjitëm pa asnjë kompleks në interesin më të mirë të atyre bizneseve. Tani del e qartë se Parlamenti nuk është më Meta-Rama, por është Rama-Meta, është diktati tiranik i ekzekutivit mbi këtë tempull, që sjell një ndryshim katastrofal të pozicionit të LSI-së në raport me fasonët. Ne nuk paraqitëm një amendament tonin, sepse mbështetëm tuajin. Tani duhet të mbrojmë në aulë propozimin tonë. 

Ilir Meta – Së pari, kryetari i partisë suaj ka ftuar Grupin Parlamentar të LSI-së që t’i bashkohet propozimit të partisë suaj. Pra, nuk është kjo që ka ndodhur, që Partia Demokratike ka shprehur mbështetjen se do t’i bashkangjitet nismës së zotit Vasili.

Së dyti, mendoj se  propozimet e zotit Bode e synonin  këtë gjë dhe mendoj se  kjo është ezauruar. 

Së treti, besoj se të gjithë e morëm vesh mbështetjen që ju i dhatë këtij amendamenti, pavarësisht nga tërheqja e zotit Vasili për ato arsye që ai i përmendi publikisht. 

E ka fjalën Zoti Ahmetaj, ministër i Ekonomisë.

Arben Ahmetaj –Faleminderit!

 Për sa i përket shqetësimit të përbashkët që ne kemi, për industrinë e fasonit, por jo vetëm, ai mbetet një shqetësim programatik i përbashkët i Aleancës dhe unë e përshëndes avancimin e këtij shqetësimi dhe këtij propozimi. 

 Kemi diskutuar gjatë dhe  kemi rënë dakord që brenda pranverës Aleanca, Grupi Parlamentar i Partisë Socialiste dhe LSI-së, së bashku me qeverinë, të avancojnë një paketë të plotë masash, jo thjesht fiskale, por administrative, procedurale dhe strukturore për të mbështetur jo vetëm industrinë e fasonit, që është nga burimet parësore të punësimit, por edhe industrinë dhe sektorët mbështetës të gjithë kësaj sfere. Pra, jemi në të njëjtën linjë. Brenda pranverës, së bashku, do të shohim një paketë, e cila do ta mbështesë realisht industrinë e fasonëve, për të krijuar më shumë vende pune.

  Për sa u përket propozimeve të tjera, duhet të theksoj se, për herë të parë biznesi shqiptar, sipërmarrja shqiptare, ka një tryezë të bashkëmenaxhuar me qeverinë, që quhet Këshilli Ekonomik Kombëtar. Kjo tryezë mbledh rreth vetes qeverinë, shoqatat përfaqësuese të biznesit, të sipërmarrjes, Shoqatën e Bankave, Guvernatorin, mbi të gjitha sjell aty për t’u konsultuar me të dyja palët edhe ekspertë nga më të mirët në botë, ku janë bërë diskutime e debate shteruese me biznesin, për të gjitha problematikat fiskale, administrative apo edhe financiare, që kanë lidhje jo vetëm me buxhetin, por edhe me sektorë të ndryshëm të ekonomisë. Me kënaqësi ju them që debatet kanë qenë shumë konstruktive. Jo për çdo gjë ramë dakord, sepse qeveria është sovrane në vendimmarrjen për taksat dhe sigurisht që biznesi kërkon të paguajë sa më pak, por mbi të gjitha kërkon që sistemi të jetë transparent dhe këtu do të më duhet të ndaloj. 

Janë 720 milion dollarë borxhe  që i janë lënë në kurriz biznesit dhe dua të jap një shifër e cila mund të përputhet dhe me përllogaritjet që ka bërë opozita e sotme. Janë 150 mijë vende pune të mohuara sipërmarrjes dhe qytetarëve shqiptarë për shkak të mosdhënies, moskthimit dhe ngarkimit që i ka bërë opozita e sotme, qeverisja e djeshme, biznesit me 720 milion dollarë. 

E treta, që është po kaq i rëndësishëm, në përllogaritjet tona, duke e ngarkuar të gjitha këto shumës totale të fitimit nga sipërmarrja, faktin që praktikisht tatim- fitimi në katër vitet e fundit të qeverisjes së Partisë Demokratike ka qenë 25 %. Pra, praktikisht 15 % -shi është ulje, megjithëse, statistikisht mund të rezultojë ashtu siç thoni ju. 

Në të njëjtën kohë ne nuk kemi tatim progresiv, taksë progresive për biznesin. Biznesi i vogël nga ne nuk konsiderohet  një biznes që duhet të ngarkohet me taksa. Përkundrazi. E para, si është gjeneratori i zhvillimit ekonomik social. Pse e themi këtë? Janë 166 mijë të vetëpunësuar të cilët mbështesin gati 500 mijë shqiptarë, pra gjysmë milioni shqiptarë, mbështesin familjet e tyre. Këtu ne e kemi lehtësuar, kemi hequr taksën e biznesit të vogël dhe e kemi ulur tatim-fitimin e thjeshtësuar nga 10% në 75%. Kështu që, paketa jonë e mbështet biznesin. Këtë u përmend një shifër prej 70 milionë dollarësh. Vetëm në vitin 2014 qeveria do t’i kthejë mbrapsht sipërmarrjes 350 milionë dollarë. 

Faleminderit! 

Ilir Meta – Faleminderit! Lidhur me amendamentet do të procedojmë me votim elektronik, siç ramë dakord, përveç atyre që nuk u punon sistemi dhe që do të votojnë me karton pas votimit elektronik. 

Hapet votimi për amendamentin e zotit Bode për nenin 7. 

Mbyllet votimi.

74 kundër, 41 pro, asnjë abstenim. Nuk miratohet.

Hapet votimi për amendamentin e zotit Mediu. 

Mbyllet votimi. 

75 kundër, 39 pro, një abstenim. Nuk miratohet. 

Atëherë kalojmë te neni 7, me vërejtjet e Komisionit të Ekonomisë për heqjen e fjalës sipas raportit të paraqitur. Pro? Kundër? Abstenim?

Miratohet.

Neni7/1. Shtohet nen i ri nga komisioni sipas raportit të paraqitur. Pro? Kundër? Abstenim?

Miratohet.

Neni 7/2, shtohet nen i ri nga komisioni sipas raportit të paraqitur.

Miratohet. 

Përpara se të shkojmë te neni 8, për të qenë korrekt me të gjithë ju, por sidomos me ata që kanë paraqitur amendamente, të cilat unë nuk i lexova, dëshiroj t’ju bëj të ditur se që për këtë projektligj kanë paraqitur amendamente zoti Berisha, zoti Pollo dhe zoti Bushati, por amendamentet e tyre janë vlerësuar se nuk kanë të bëjnë me ndryshimet që kanë ardhur në projektligj, apo me ndryshimet, apo propozimet e komisionit përgjegjës. Pra, kanë të bëjnë  me ligjet bazë për të cilat ndiqen procedurat normale parlamentare. Megjithatë duke qenë se grupi parlamentar i Partisë Demokratike i ka depozituar emrat e tyre duke iu referuar amendimeve që ata kanë paraqitur, kanë të drejtën  të shprehin mendimet e tyre për amendamentet, pastaj nëse do t’i hedhim në votim apo jo, do ta gjykojmë këtu, nëse janë apo jo në përputhje me Rregulloren. 

(Ndërhyrje pa mikrofon)

Ilir Meta - Zoti Braçe nuk është kështu. Ju lutem! Këto amendime janë paraqitur në kohë, pra 24 orë përpara seancës. Ne kemi bërë një vlerësim për sa i takon përmbajtjes së tyre, jo për sa i takon kohës së tyre. Partia Demokratike ka depozituar emrat e të gjithë deputetëve që kanë propozuar amendimet dhe  në këtë kuadër, ne, mbasi të dëgjojmë mendimin e zotit Berisha, zotit Pollo, zotit Bushati, kush dëshiron të marrë fjalën nga ata që ka kërkuar Partia Demokratike, e gjykojmë nëse ky amendim është në përputhje  me Rregulloren apo jo. 

Zoti Berisha e ka fjalën.

Sali Berisha –  I nderuar zoti Kryetar, së pari unë shpreh bindjen më të thellë se amendamenti që paraqes  është në përputhje të plotë me Rregulloren, nenet dhe ligjin për të cilin jemi mbledhur sot këtu. 

Ç’farë kërkon ky amendament? Ky amendament kërkon që ky shtet të respektojë atë që quhet siguri ligjore, që përbën zemrën e shtetit ligjor, e ligjit dhe funksionimit të tij. Janë me qindra dhe mijëra kontrata të firmosura me këtë shtet, janë projekte gjigante për gazsjellësin transadriatik,  gjigantin e Devollit. Janë me qindra kontrata të tjera, janë miliarda euro të marra kredi mbi bazën e këtyre kontratave, të cilat do të ktheheshin në afate të caktuara nën një regjim fiskal të caktuar 10 %. Papritmas, u ndryshojmë atyre rregullat në mes të lojës. Ky veprim quhet rogue, në shqip zuzar. Ky veprim nuk mund të bëhet nga  askush, ky veprim është i ndëshkueshëm nga çdo gjykatë. Dhe ju hapni këtu siparin e dhjetëra qindra proceseve gjyqësore me të cilat do të rrokullisen edhe më rëndë financat e shtetit. 

A e imagjinoni sot, nëse pas zotimeve me shkrim dhe solemne të qeverisë për projektin e TAP-it, do të jetë ky regjim fiskal, pas zotimeve solemne për Shtadkraft-in, që është 800 milion euro investime në luginën e kaskadës së Devollit, dhe për qindra kompani të tjera, t’u themi atyre sot  se nuk do paguani 10, por do të paguani 15? Ju shkelmoni një marrëdhënie kontraktuale në mënyrë të paimagjinueshme dhe ju garantoj se ky është mesazh fatal për investimet në Shqipëri. Së pari. 

Së dyti, unë kërkoj, zoti Kryetar, që qeveria të heqë dorë nga përdorimi i kësaj platforme për mashtrime dhe vetëm mashtrime. Del i ashtuquajturi ministri  i Ekonomisë dhe u thotë  shqiptarëve që me 750 milionë, fantazon në mënyrë të turpshme një borxh 75- milionësh, borxh i shtetit ndaj bizneseve dhe u thotë se këto 750 milionë krijojnë 150 mijë vende pune. Ty të ka mbetur ora në terr dhe injorancë të plotë. Duhet të dish mirë se sa kushton një vend pune. 

Së fundi, zotëri më duhet t’i them Kryekreut se këto ditë ka një shfaqje shumë të rëndë në tregjet financiare të vendit. Çfarë ka ndodhur në tregun e parave këto ditë? 

Ju lutem! Unë jua them, pastaj ju hidheni poshtë.

U emetuan obligacionet shtatëvjeçare në euro dhe në vend të 40 milionëve të kërkuara të gjitha ofertat e marra së bashku ofruan vetëm për 24 milionë. U nxorën në shitje 3 miliardë lekë obligacione, nga të cilat (pra ato me interesa të ndryshueshme u ofruan vetëm 100 milionë, nga 1 miliard që u kërkuan. U emetuan obligacione me interes fiks shtatëvjeçar, 2 miliardë lekë, u ofrua vetëm 1,5 miliardë lekë. Ndërkohë ka filluar rritja e ndjeshme e interesave për bonot 12-mujore. Çfarë ka ndodhur? Kryekreu është shpallur kukudhi i tregjeve të parasë, ndaj “stop!” presioneve ndaj ekonomisë, se me këto mesazhe negative, me këtë dramacitet, me këtë pesimizëm ju injektoni vetëm largim, largim dhe frikë të parasë. 

(I drejtohet ministres së Arsimit)

E nderuar zonjë, nuk duhej të flisja unë, por do të them një gjë: të dalësh dhe të mashtrosh shqiptarët se po depolitizojmë arsimin në një kohë kur po emëron kudo kryetarë të Partisë Socialiste, e di si u dukesh nxënësve, apo jo? 

Dhe tani po lexoj mesazhin e një mësueseje: “I thuaj asaj ministres të mos na dërgojë letra me mashtrime për sa i përket rrogës.” Ndaj tërhiqi ato letra, se janë para taksapaguesish dhe mos u ço letra mësuesve!

Duke e mbyllur këtë diskutim, duke ju ftuar ta votoni dhe të mos keni frikë, kërkoj në emër të qytetarëve të disbursohet ndihma ekonomike dhe pensionet e invalidëve. Kërkoj të mos i hiqet shpërblimi i administratës dhe të paguhen biletat e “Belle Air”, 52 mijë bileta, sepse i latë shqiptarët rrugëve me falimentimin e vullnetshëm që i bëtë kompanisë për ta marrë për vete. 

Ilir Meta – Ju lutem! Më vjen keq që po shmangeni nga thelbi i çështjes për propozimin tuaj. Ai ka të bëjë me ligjin bazë dhe jo me projektligjin që është paraqitur nga qeveria, me asnjë prej neneve që janë paraqitur dhe po shqyrtohen, as me vërejtjet apo propozimet e komisionit përkatës. 

(Ndërhyrje nga salla.)

Iniciativën tuaj keni të drejtë ta ndiqni në rrugë normale parlamentare si për çdo ligj tjetër. Të njëjtën gjë do të thosha edhe për propozimet e zotit Pollo dhe të zotit Helidon Bushati. 

(Ndërhyrje nga salla.)

Kjo do të thotë që ta hedh në votim në kundërshtim me Rregulloren. Ky është problemi. 

(Ndërhyrje nga salla.)

Në qoftë se ka një deputet që nuk mund të ankohet këtu për këtë gjë jeni pikërisht ju, zoti Berisha. 

Neni 8 sipas variantit të propozuar, për hyrje në fuqi menjëherë. 

Do të bëhet me elektronikë. Kërkon shumicë absolute.

Ju mund ta paraqitni, por është e njëjta gjë. 

(Ndërhyrje nga salla.)

Ju lutem!

E ka kërkuar fjalën grupi parlamentar edhe për zotin Pollo, edhe për zotin Bushati. 

Po, zoti Pollo.

Genc Pollo – Faleminderit, zoti Kryetar!

Të nderuara zonja deputete, të nderuar zotërinj deputetë,

Amendamenti që unë propozoj ka të bëjë me përjashtimin nga tatimi për 5 vjetët e parë të të rinjve të sapopunësuar dhe sipërmarrësve të rinj. Për mua është një amendament i veçantë, jo dhe aq për përmbajtjen e tij, por sepse synon të propozojë dhe të miratojë në Kuvend një premtim të bërë nga kundërshtari politik. 

Partitë politike ndryshojnë njëra nga tjetra nga historia, nga personalitetet, nga programi, por si politika, ashtu dhe shoqëria kanë një bazë të përbashkët, që është morali; kanë parime dhe vlera të përbashkëta, që në shkrimet e njerëzve janë shënuar në parabolat ose në kapitullin e parë të Kushtetutës, por që kanë një origjinë më të vjetër, që vjen kryesisht nga feja. Do të citoja nga shkrimet e shenjta porosinë e Moisiut në dekalogun e tij: “Mos u bëj dëshmitar i rremë.” Unë si deputet i Partisë Demokratike, por edhe kolegët e Partisë Demokratike, nuk duam që kundërshtarin politik ta lëmë të bëhet një dëshmitar i rremë, prandaj kemi sjellë këtu një propozim të tillë, i cili nuk është përmbushur as në paketën fiskale, as në buxhetin e paraqitur nga qeveria. 

Le të themi që në fillim se politikanët në fushatë bëjnë shumë premtime, supozohet t’i bëjnë në mirëbesim, por ndodh edhe që ato të mos plotësohen ose mund të mos plotësohen të gjitha për shumë rrethana apo për forcë madhore, por me ndershmëri i thuhet publikut se kështu ndodh dhe i shpjegohet si dhe pse. Kjo ka ndodhur dhe do të ndodhë në jetë dhe në përjetësi sa të ketë politikë, por të premtosh gjëra konkrete dhe në rastin e parë (që në rastin tonë është paketa fiskale dhe buxheti) të mos i përmendësh fare dhe të mos i shënosh fare, kemi të bëjmë me një gënjeshtër të papranueshme. Të papranueshme në kuptimin e dekalogut, por edhe në moralin modern të një shoqërie të shekullit të 21-të, dhe këtu duhet të ndalemi. 

Nuk flasim konkretisht për propozimin që është interesant dhe i pëlqyeshëm, por për qëndrimin e forcës politike. A u premtua për përjashtimin e kësaj grupmoshe 18-25 vjeç, qoftë të punësuar, qoftë sipërmarrës, personalisht nga zoti Rama, kreu i opozitës asokohe dhe sot Kryeministër, por, gjithashtu, nga shumë drejtues të Partisë Socialiste, kryetarë të listave të qarqeve, quhen edhe senatorë, mund të mos jenë edhe në qeveri, mund të jenë bërë edhe nga të tjerë, por të paktën zoti Rama dhe të tjerët ishin më të dukshëm në ekrane. Është e nevojshme që ata vetë të shpjegonin pse nuk e kanë mbajtur këtë premtim. Janë disa premtime që mund të duan katër vjet, janë edhe disa të tjera që mund të bëhen menjëherë, por shuma e të ardhurave të munguara nga ky amendament në buxhetin e shtetit është e përballueshme dhe me propozimet e bëra në buxhet janë strukturuar zërat, në mënyrë që të ardhurat e munguara nga kjo ulje e taksave të jenë të përballueshme për stabilitetin fiskal. 

Tani është koha të qartësojmë pozicionet. Po e dëgjoja zotin Kryeministër në një televizion. Kur gazetari e pyeti për premtimin për legalizimet: “Ke thënë se do t’i bësh falas, a do ta bësh këtë?”, zoti Kryeministër u mor me opozitën e sotme, me qeverinë e djeshme. Rreshtoi numrin e dosjeve të dorëzuara, paratë e paguara, dosjet e kryera etj., por nuk po i futem kësaj teme. Besoj se zoti Rama duhet ta dijë se është kryeministër, ta ndiejë veten kryeministër, të besojë se duhet të veprojë si kryeministër dhe të mos merret me të vërtetat dhe të pavërtetat se çfarë është bërë në të shkuarën. Pas 23 qershorit kemi një situatë tjetër. Një kryeministër që beson se është kryeministër duhet të përballet me premtimet e tij. Duhet të përballet me ata një milion votues që kanë hedhur plumba ose shpulla, sipas tij, që ndoshta e kanë besuar edhe për këtë arsye, edhe për këtë premtim. Prandaj do të ishte mirë që të qëndrojmë në këtë pikë. 

Shpresoj që zoti Rama, i pranishëm ose ende jo, të marrë fjalën dhe të na sqarojë, sepse është një premtim që e ka bërë me gojën e tij, me zë dhe figurë në Tiranë, në Durrës, në Shkodër, në Korçë, i shënuar edhe në programin e qeverisë. Në qoftë se ka forcë madhore, ka rrethana që kanë ndryshuar, të thotë “nuk e bëj dot”. Ama ta thotë dhe të mos merret me bëmat, zullumet apo të këqijat që, sipas tij, ka bërë qeveria e 8 vjetëve të shkuar. Zonja e zotërinj, kjo është e rëndësishme, për arsye të moralit bazë dhe atij themelor për përmbajtjen e amendamentit. 

Papunësia rinore është një shqetësim gjithandej. Papunësia rinore në vende si Greqia, Italia, Spanja është dyfishi i mesatares së papunësisë totale. Bazuar në një anketë të forcës të punës nga INSTAT-i, sipas metodologjisë së ILO-s dhe standardeve të EUROSTAT-it (Labor Force Survey), ne kemi 141 000 persona të kësaj grupmoshe, nga të cilat 44 000 janë të punësuar me pagë, 20000 të vetëpunësuar dhe 75 000 të punësuar në biznesin familjar. Një amendament i tillë, edhe pse është propozuar nga Partia Socialiste, do të jepte një kontribut të mirë që të ulej kjo papunësi në segmentin më të ndjeshëm dhe të zhvillohej edhe sipërmarrja e kësaj grupmoshe, çka do të ishte jashtëzakonisht pozitive. 

Zoti Kryetar, pavarësisht se ju pretendoni që ky amendament nuk është në përputhje me Rregulloren, unë do t’ju kërkoja në mënyrë të veçantë që ta hidhni në votë. Ta hidhni në votë për meritën e amendimit në vetvete, por edhe për një gjë më të lartë, që është moraliteti i njeriut, në rastin tonë, moraliteti i politikanit në raport me premtimin e dhënë. Është një provë. Në qoftë se do të votoni pro, sidomos kush e ka premtuar, dilni shumë më të nderuar dhe të moralshëm para vetes dhe shqiptarëve. Në qoftë se jo, certifikoni si në ata filmat amerikanë me light detector...

(Deputetit Pollo i ndërpritet fjala.)

Po, zoti Braçe për procedurë. 

Erion Braçe – Zoti Meta, po e lë mënjanë ekzaktësisht atë çështje të procedurës që e diskutuam deri tani se këto janë ndryshime për ligjin bazë dhe nuk kanë lidhje me iniciativat ligjore që ka sjellë qeveria këtu dhe normalisht duhet të ndiqen rregullat që ka përcaktuar Rregullorja. Ajo që më shqetëson është se po ndërtohet një alibi e tërë mbi bazën e premtimeve, duke iu referuar premtimeve elektorale dhe atyre nga programi qeverisës. I kam të dyja dokumentet përpara, madje po lexoj edhe referencat. Në faqen 76, e cila referohet për këtë amendim, nuk thuhet kurrkund se për grupmoshën 18-25 vjeç do të ketë tatim mbi të ardhurat zero dhe nuk thuhet kurrkund se për bizneset e reja, ku punësohen të rinj nga 18-25 vjeç, tatimi mbi të ardhurat do të jetë zero. Ja ku është faqja 76, mund ta marrë kushdo e ta lexojë. Në qoftë se ky premtim, që është materializuar në këtë amendim, shkruhet këtu, ju kërkoj unë ndjesë, po në qoftë se ky premtim nuk është këtu, atëherë duhet të na kërkojnë ndjesë të gjithëve. 

Ilir Meta – Fjalën e ka zoti Bushati. Ndërkohë të përgatiten deputetët për votimin me elektronikë për 7 minuta. 

Helidon Bushati – I nderuar Kryetar,

Të nderuar kolegë deputetë,

Amendimi i paraqitur nga ana ime ka të bëjë me një propozim për heqjen e tatim-fitimit për katër vjetët e parë të aktivitetit prodhues për bizneset që e zhvillojnë aktivitetin e tyre në industrinë agropërpunuese, një industri shumë interesante, shumë e rëndësishme në vend edhe për vetë faktin se i jep një hop zhvillimit bujqësor. 

Është një premtim elektoral, zoti Braçe. Referencat e faqeve janë tek ai programi i rimëkëmbjes ekonomike ose nëpërkëmbjes ekonomike janë 50-51.

(Ndërhyrje nga salla.)

Jo te programi i qeverisë, te nëpërkëmbja ekonomike, te platforma e nëpërkëmbjes.

Fatkeqësisht, pas më se 8 vjetësh kjo qeveri i kthehet politikës së rritjes së taksave dhe të tatimeve, kësaj radhe duke mos pasur asnjë arsye objektive për vetë situatën ekonomike, e cila sot kërkon më tepër krijimin e kushteve lehtësuese për biznesin, me qëllim rritjen e investimeve të brendshme në përgjithësi dhe të huaja në veçanti dhe jo rritje të taksave dhe të tatimeve. 

Kryeministri Rama në premtimet elektorale dhe në propagandën e përditshme përpiqet të gënjejë opinionin, duke thënë se nga ulja e taksave do të përfitojnë rreth 95% apo më tepër e shqiptarëve, por këto i përdor si karem për shkallëzimin e nivelit të tatimit mbi të ardhurat, duke lënë në heshtje rritjen thelbësore të një sërë taksave të tjera, të cilat kanë një impakt direkt mbi të gjitha shtresat dhe mbi të gjithë popullsinë, pa dallim nga niveli i të ardhurave që disponojnë.

Një ndër kategoritë  më të  goditura nga ky projekt i paketës fiskale është edhe biznesi i madh. Me gjithë qëndrimin kundër që në vazhdimësi ka  mbajtur ky i fundit, si edhe përpjekjeve të  përfaqësuesve të shoqatave vendase dhe të huaja, për shtyrjen e afatit të paketës fiskale, qeveria tregoi si asnjëherë tjetër, gjatë këtyre viteve, arrogancën dhe papërgjegjshmërinë  e saj për rritjen e detyrimeve fiskale të biznesit të madh, duke i përfshirë ato në këtë paketë që po diskutojmë sot. Me dy ndryshime në këtë paketë, ju po e dëmtoni biznesin e madh, duke rritur nga 10% në 15% tatimin mbi fitimin dhe kohëzgjatjen e rimbursimit nga 30-60 ditë.

Kryeministri aktual, gjatë fushatës elektorale, është shprehur se do të heqë tatim-fitimin në katër vjetët e parë për industritë e reja agropërpunuese. Zoti Braçe, referenca është në faqet 50-51, nëse nuk gaboj. Nga analiza e projektligjit të propozuar rezulton se tatimi mbi fitimin për biznesin e madh, siç e theksova edhe më lart, është 50% më i lartë sesa  shkalla aktuale tatimore, ndërkohë që nuk parashikohet asnjë përjashtim i tatimfitimit për industritë  agropërpunuese në katër  vjetët  e parë të saj. 

Zoti Kryeministër, kjo gjë përbën një mashtrim të pastër elektoral nga ana juaj ndaj një kategorie shumë të rëndësishme të industrisë përpunuese. Përbën një mashtrim të pastër elektoral ndaj të gjithë atyre që u besuan premtimeve të Kryeministrit antibiznes. Sidoqoftë, qeveria sot ka akoma një shans dhe një kohë për të reflektuar dhe për të votuar këtë amendament. Nëse e shikon të arsyeshme dhe nëse do t’u përmbahet premtimeve elektorale, miratimi i amendamentit për heqjen e tatimfitimit për katër vjetët e parë për industritë e reja agropërpunuese, do të ishte një tregues i qartë se qeveria, nuk po tallet me biznesin  e madh dhe nuk i bëri premtimet vetëm për të siguruar votat. Sot qeveria nëpërmjet mbështetjes apo rrëzimit të këtij amendamenti, merr vlerësim  nga biznesi në veçanti dhe nga të gjithë qytetarët shqiptarë për vullnetin real të saj për mbajtjen e premtimeve të bëra.

Ilir Meta – Sikurse e thashë edhe pak më parë, në lidhje me nenin 8, sipas variantit të propozuar për hyrjen në fuqi menjëherë, votimi do të bëhet me elektronikë. Ai kërkon shumicë absolute, të paktën 71 vota pro, si edhe pëlqimin e Presidentit, i cili ka rënë dakord që, së bashku me dekretimin, të shpallë edhe hyrjen në fuqi menjëherë të ligjit.

Votimi do të bëhet me elektronikë për efekt dokumentimi dhe transparence.

Hapet votimi.

Mbyllet votimi.

Janë 77  vota pro, 36 vota kundër, asnjë abstenim.

Miratohet.

Hapet votimi me elektronikë për miratimin në tërësi të projektligjit.

Mbyllet votimi.

Janë 77 vota pro, 33 vota kundër, asnjë abstenim

Miratohet në tërësi  ky projektligj.

Kalojmë te projektligji  “Për disa ndryshime edhe shtesa në ligjin nr. 9975, datë 28.07.2008  “Për taksat kombëtare”, të ndryshuar.

Kalojmë në votimin nen për nen me karton.

Neni 1, sipas variantit të propozuar.

Kush është dakord? Kundër? Abstenim?

Miratohet.

Neni 2, sipas variantit të propozuar.

Kush është dakord? Kundër? Abstenim?

Miratohet.

Neni 3. 

Kemi tri amendamente: i zotit  Fatmir  Mediu,  i zotit Sali Berisha dhe i zotit Helidon Bushati.

Fjalën e ka zoti Mediu.

Fatmir Mediu – I nderuar zoti Kryetar,

Të nderuar kolegë deputetë, rritja e taksës së qarkullimit për benzinën dhe gazoilin nga 7 në 17 lekë, do të kishte pasoja, në gjykimin tonë, dhe efekt zinxhir në ekonominë  familjare dhe atë kombëtare. Kjo është një taksë e drejtpërdrejtë mbi çdo qytetar pavarësisht se cilës kategorie i përket: njerëzve të biznesit që zhvillojnë ekonominë dhe punësimin në këtë vend, apo shtresave të paprivilegjuara, të cilat shteti duhet gjithmonë t’i mbështesë financiarisht. Nuk përjashton as ata që kanë  një mjet përdorimi apo ata që nuk e kanë atë, megjithëse vetëm në Shqipëri konsiderohet luks lëvizja me mjete sot në këtë shekull të ri. Kjo gjë ka një efekt të drejtpërdrejtë në ekonominë e familjeve tona për faktin se është një kosto  për mbi rreth 350 mijë përdorues të mjeteve. Kjo gjë do të bëjë që një pjesë e  mirë e  buxhetit familjar të shkojë për këto pagesa për rritjen e këtij çmimi, duke ulur shpenzimet në drejtime të tjera. E njëjta gjë do të ndodhë edhe për biznesin, i cili ka nevojë për  të qarkulluar prodhimet e  veta, mallin e tyre, si edhe për të ofruar shërbimet e nevojshme. Çmimi i lartë i karburanteve e bën koston e produkteve më të lartë për biznesin dhe për pasojë çdo qytetar do të përballej me çmime më të larta. Mallrat e konsumit të përditshëm, ato që i konsideronim mallrat e  shportës, do të kishin  çmime më të larta që do të  afektonin tërësisht  jetën e qytetarëve, sidomos të shtresave në nevojë. 

Kjo taksë ka një efekt edhe në makroekonomi. Ngritja e çmimit të karburanteve, sipas analizave dhe studimeve, ka tendencë të rrisë inflacionin dhe të ulë ritmin e rritjeve ekonomike. Rritja e çmimit të karburantit do të ketë një efekt në transport, në prodhim dhe në sektorin e ngrohjes. Kjo gjë do të rrisë çmimet e konsumit dhe do të mbysë rritjen  ekonomike, nëpërmjet efektit të shpërndarjes dhe  të kërkesës për mallra dhe shërbime. Kjo  rritje do të ndikonte në rritjen e kostove të prodhimit. Nga studimet,  rritja e çmimeve të karburanteve ka rezultuar me ulje të GDP-së dhe me ulje të mundësive për  investime të reja, për pasojë me mungesën  e hapjes së vendeve të punës. 

Taksa  e qarkullimit, TVSH-ja dhe akciza u premtuan nga ju gjatë fushatës elektorale se do të hiqeshin nga karburantet që do të përdoreshin në bujqësi dhe në agrobiznes, ndërkohë bëhet e kundërta, jo vetëm që nuk hiqet akciza, por nuk hiqet as taksa e qarkullimit, përkundrazi ajo rritet. Kjo gjë do të rrisë kostot e prodhimit të produkteve bujqësore, duke bërë që tregu të dominohet nga produktet e rajonit për shkak të konkurrencës së pandershme.

Të nderuar kolegë deputetë, me këtë taksë, ne nuk bëjmë gjë tjetër, vetëm se shtyjmë ekonominë familjare drejt varfërisë dhe nga ana tjetër krijojmë probleme në ritmet e zhvillimit ekonomik të vendit tonë.

Ilir Meta - Faleminderit, zoti Mediu!

Fjalën e ka zoti Berisha.

Sali Berisha – Këtë ditë mund ta emërosh ose ta emërtosh në shumë mënyra, por një gjë dua të theksoj se me votimet e sotme, ky parlament po voton për të rrëzuar përdhe ekonominë e Shqipërisë. Për të rrëzuar përdhe një ekonomi e cila qëndroi si ekonomi e tregjeve emergjente, siç do të thoshte Olivier  Blanchard, kryeekonomisti i  Fondit Monetar Ndërkombëtar, se ekonomitë e tregjeve në dalje që i rezistuan krizës, sepse ato bënë reforma të admirueshme, që i mbrojtën nga kriza. 

Çfarë po ndodh këtu? Po votohet një paketë për ta zhytur me shpejtësi ekonominë shqiptare në krizë. Keni  dëgjuar disa herë atë të  marrë të përdorë shembullin dhe premtimet e  Papandreut. Unë mund të garantoj shqiptarët se kryekreu e ka tejkaluar Papandreun, sepse ai nuk e rriti taksën e korporatave. Ai nuk e imagjinoi kurrë të rriste me 8% taksën e qarkullimit, në një kohë kur kryekreu, është me zë dhe me figurë, u zotua para  shqiptarëve se do të hiqte akcizën e naftës për bujqësinë dhe atë të qarkullimit. 

Çfarë ndodh sot? Sot ju rrisni në mënyrë katasftrofale çmimin e naftës dhe, në traditën më të shëmtuar që keni krijuar, ua servirni shqiptarëve se kjo është taksa e karbonit. Mashtrimi nuk mund të ketë emër tjetër. Taksa  e karbonit ka vite që vilet dhe është 0,75 lekë për litër, prej disa vitesh. Taksa e qarkullimit është taksa e gijotinës që ju vini mbi ekonominë shqiptare, e shtyrjes së saj drejt recesionit. 

Merrni, more lexoni dhe klikoni! Do të gjeni se pasoja e parë madhore  e rritjes së çmimit të naftës është recesioni. Çmimi i naftës nuk bie kurrë më përveçse me recesion. Çmimi i naftës u jep rritje të gjitha çmimeve të tjera, por në krye të radhës jep rritje të  çmimeve të ushqimeve. 

Këto ditë kam dëgjuar të flitet shumë për vështirësitë e atyre që kanë vetura. Është e vërtetë se ata vështirësohen, por ata që kanë vetura nuk e numërojnë kafshatën. Vështirësia më e madhe  është tek ata që qajnë me lot të ftohtë mjerimin çdo mëngjes, tek ata pensionistë që u dridhet dora  për të paguar kafenë dhe nuk ia paguajnë dot mikut të tyre, tek ata të papunë, invalidë dhe ata me ndihmë ekonomike, që ua grabitët të gjitha pagesat dhe  i latë katër muaj të qeverisë suaj pa asnjë qindarkë. Ky çmim rëndon në mënyrë të tmerrshme mbi shpatullat e atyre qindra, mijëra grave  dhe burrave, që nxjerrin kafshatën e gojës me thonj nga toka e tyre, mbajnë familjen dhe bëjnë perspektivën. Ky nuk rëndon më shumë tek ata që kanë vetura. Jo. Më shumë rëndon tek ata që nuk kanë vetura, tek ata që nuk kanë pasur mundësi të blejnë vetura. Ata janë më të dënuarit në Shqipëri.

Ndaloni këtë masë të çmendur që po votoni sot, sepse të rrisësh çmimin e naftës në vendin me çmimet ndër më të larta dhe të çosh Shqipërinë në  dhjetë vendet me çmimet  më të larta në planet të naftës, do të thotë të shkurtosh me një të rënë të lapsit qindra mijëra vende pune, të falimentosh dhjetëra mijëra ndërmarrje, të rritësh të gjitha çmimet e transportit, të produkteve; do të thotë të rritësh koston për çdo njësi prodhimi më shumë se çdo gjë tjetër. Mos e bëni me inat! Vërtet mund të inkasoni 80 milionë dollarë, por ju garantoj se rrënoni së paku 800 milionë dollarë dhe në vitet në vazhdim edhe miliarda. Gjërat bëhen me arsyetim. A e kuptoni se kjo lëvizje nuk mund të bëhej kurrë? Argumenti se gjatë 8 vjetve u rrit aq apo kaq, është zero. Ka qenë në një kontekst krejt tjetër. Kupa derdhet kur mbushet plot. Ju me një kupë të mbushur me çmimin e naftës po e derdhni atë. 

Zotërinj, duke e rritur borxhin në 75% ju po krijoni në ekonominë shqiptare një gropë të tmerrshme dhe të paimagjinueshme, sepse keni krijuar një fole në mendjen tuaj se ka një borxh, që kurrë nuk ekziston, dhe operoni mbi modele që nuk ekzistojnë. Unë ju garantoj se më 2015-n borxhi do t’ju marrë përpara me 85%, por ju nuk do të vuani, do të vuajë qytetari i thjeshtë shqiptar, fermeri shqiptar, pensionisti shqiptar. Ju nuk do të vuani, jo, mor jo, sepse keni filluar të grabitni në të gjitha anët. Pse nuk sillni këtu rritjen e çmimit të lojërave të fatit? Zotërinj, në operacionin famëzi “Marrëzia e Qeverisë” a nuk premtuat një javë rresht se do të rritni taksën e tyre? Ku jeni, o bixhozçinj, sepse mbroni bixhozet tuaja? Ku jeni, o kumarxhinj, sepse mbroni kumaret tuaja? Pse nuk rritni atë çmim? Pse nuk prekni çmimin e mëkatit, por prekni naftën? A mund të më thoni pse nuk prekni çmimin e mëkatit? Ju që na thatë se kjo është megamakineria e krimit, hajdeni mbajini zotimet! 

Ilir Meta – Ju lutem kini parasysh se ju ka mbaruar koha.

Sali Berisha – Prandaj, zoti Kryetar, unë kërkoj që ky amendament të votohet dhe kamerat le të filmojnë votimin e çdo deputeti, në mënyrë që të mbetet në memorien e kohës si një ndër aktet më të rënda të shtyrjes së Shqipërisë drejt recesionit, drejt krizës së thellë. Faleminderit!

Ilir Meta – Amendamenti juaj do të hidhet patjetër në votim sipas Rregullores.

Fjalën e ka ministri i Energjisë, zoti Damian Gjiknuri.

Damian Gjiknuri – Meqenëse taksa për të cilën po flitet ka të bëjë me një ndër produktet e energjisë dhe meqenëse ish-kryeministri dhe lideri aktual i opozitës, pavarësisht se formali është diku tjetër, hodhi disa akuza të rënda në lidhje me sigurinë juridike, në emër të qeverisë dua të bëj disa sqarime dhe përgjigje për mbarë publikun. 

Së pari, u hodhën akuza të rënda se po cenohet siguria juridike e TAP-it dhe HEC-it të Devollit. Ky është kryekëput mashtrim, sepse në këtë paketë ligjore nuk po ndryshon asgjë për sa u përket investimeve në HEC-e, siç është rasti i HEC-it të Devollit, pasi është një marrëveshje dypalëshe e ratifikuar në Kuvend dhe që ka supremaci mbi legjislacionin që ne po miratojmë. Siç duket, Berisha e ka harruar këtë. 

Së dyti, për sa i përket TAP-it, meqë e ke merak, të them të drejtën, në ditët e para të qeverisjes sonë more disa atribute për punën që ke bërë, por, po të hysh thellë në atë proces dhe në atë marrëveshje, kupton se Shqipëria është vendi më i diskriminuar në të, sepse nuk i garanton gaz këtij vendi, dhe ne po luftojmë për të. Ke marrë fee-të më të ulëta dhe këtë do t’ua faktojmë shqiptarëve. Madje, aq i mbyllur ishe në atë ëndrrën tënde, sa një nga kompanitë kryesore në Shah Deniz, një nga drejtuesit kryesorë të “British Petroleum”, ishte aq i fiksuar me teorinë tënde të superfuqisë energjetike, sa, kur uleshe me ta, i thoshe atij të BP-së: “Hajde merr hidrocentral në Shqipëri.”. BP-ja do të merrte hidrocentral në Shqipëri! Pra, nuk e kishe mendjen të negocioje çështjet më të rëndësishme për diversifikimin e energjisë së këtij vendi. 

Ti thua se do të rritet çmimi i bukës në furra. More, zotëri, a ke parë ndonjë vend që bazë energjetike ka naftën? A ke parë ndonjë vend që në furra dhe në industri bazë të prodhimtarisë të ketë naftën? Nafta në të gjithë botën duhet të ulet dhe të përdoret vetëm për transportin e për ato elemente që janë esenciale dhe nuk mund të zëvendësohen. E gjithë bota krijon përzierjen e energjisë. Por ti nuk e dije këtë, sepse ishe i fiksuar tek ëndrra energjetike, superfuqia energjetike. A ka mashtrim më të madh për biznesin dhe për ata të energjetikës, që na vijnë çdo ditë në zyrë duke na thënë se “do të bëjmë hidrocentrale”? Me çfarë parash do të paguhet ai korrenti që do të prodhojnë ata? A ka mashtrim më të madh sesa të futësh një njeri të investojë miliona euro, si tek HEC-i i Ashtës dhe shumë të tjerë, dhe nuk ka para për t’i paguar? 

Çfarë ke bërë për sektorin energjetik, zotrote?! Në 8 vjet asgjë, madje 5 vjetët e fundit nuk është bërë asgjë. E ke të deklaruar edhe në komisionin përkatës nga sekretariati i energjisë: nuk është bërë asgjë nga qeveria shqiptare. Si do të menaxhoheshin këto burime energjetike? Ishte politikë qeveritare për energjinë dhe zotëria nuk ka bërë asgjë në këta 8 vjet. Realisht ky është mashtrimi më i madh që mund t’i bësh një biznesi: t’i thuash: “Hajde, paguaj para, futu në investim, por nuk të garantoj asgjë.”

A ka shembull më të qartë të pasigurisë juridike sesa ju? Ditën e parë anuluat kontratat. “General Electric” e fitoi një gjyq, po ashtu kemi edhe 5 çështje të tjera në arbitrazh, që kushedi sa miliona do t’i rëndojnë Shqipërisë. Çfarë janë këto, siguri juridike apo pasiguri juridike? Të mos them për CEZ-in, që na ke futur në një kolaps total. Le ta dinë shqiptarët që për sektorin energjetik për 100 dollarë të hedhur 50 arkëtohen, sepse këtu është katandisur kjo punë, me 45% humbje dhe në gjithë këta vjet nuk bëre asgjë për ta përmirësuar. Tani je i shqetësuar se po rritet karburanti me 10 lekë.

Së pari, karburanti në Shqipëri po kthehet në çmime relativisht të pranueshme me rajonin. Është një masë e nevojshme për të pakësuar edhe qarkullimin, sepse nuk vjen asgjë e mirë nga qarkullimi i shumë automjeteve në rrugë; asgjë e mirë nuk vjen kur shteti nuk mendon metoda alternative për transportin dhe ia faturon të gjithën ndotjes. Taksa e automjeteve vitin tjetër do të përgjysmohet. Nga pikëpamja reale konsumatori që lëviz me makinë të vogël nuk do të ndiejë asgjë.

Po të flasim më konkretisht, çfarë bëhet me cilësinë e karburantit? Në kohën tënde mbretëroi nafta virxhin që hidhej në treg. Me masat që po marrim ne po mbyllim shtigjet për importin pa akcizë të hidrokarbureve, të cilat përdoren për operacione hidrokarbure (meqë ke nevojë, sepse e di shumë mirë që në qeverinë tënde ka pasur një debat të fortë nga Financa për këtë punë), po...

Ilir Meta – Zoti Ministër, të lutem edhe 10 sekonda!

Damian Gjiknuri – Pra, asaj nafte që hidhej në treg dhe që shkatërronte mjetet shqiptare, do t’i jepet fund. Kjo do të thotë që në terma afatgjatë publiku fiton dhe rritja e karburantit me pak lekë nuk do të ketë ndikim të gjerë, duke e shtrirë atë me të gjitha përfitimet e tjera indirekte, sepse njeriu që ka vizion dhe mendon shikon edhe përfitimet e tjera, jo vetëm masat për njësi. 

Faleminderit!

Ilir Meta – Zoti Berisha, keni të drejtën e replikës.

Sali Berisha – Të dashur qytetarë dhe qytetare,

Kur kam deklaruar se ky është ekipi më i paaftë i kohërave. Kjo faktohet çdo ditë A e dëgjuat ministrin e Energjetikës, që deklaron para jush megamashtrimin e radhës se nafta nuk është sot e rëndësishme? Mësoje, sepse është e turpshme ajo që thua: nafta është dhe mbetet njëshi në energjinë e botës, në energjinë e rajonit dhe në energjinë në tërësi. Mësoje se energjia nuk është vetëm llamba, por është një kompleksitet, në të cilën nafta është numri një në distancë. 

Së dyti, gjatë qeverisjes sime, katër vjetët e fundit (por ju keni luftë brenda llojit) u firmosën 420 kontrata për hidrocentrale (Ku është Haxhinasto, sepse duhet të përgjigjet?), 52 janë në punë, ndërsa HEC-i i Ashtës është krenaria e teknologjisë europiane dhe botërore, është ndërtim i lege artit, por duhen mend për ta kuptuar dhe ti nuk i ke. 

Zotërinj, ai ngrihet dhe lëshon një lumë akuzash për të justifikuar rritjen e çmimit, kjo është e turpshme!

Së treti, për sa i përket TAP-it, që ta dish ti, ai ka kontratën më korrekte dhe përrallat me mbret që tregon dëshmojnë se je i padenjë për çdo takim. “British Petroleum” ka qenë një nga kryesorët në të gjitha negociatat. Ajo që u the shqiptarëve është një mashtrim i turpshëm, sepse furnizimi i Shqipërisë me gaz është marrëveshje më TAP-in. Ekziston i stipuluar dhe atë që thua ti mund ta thotë vetëm një njeri që nuk skuqet nga vetja e tij. Pra, këto janë realitetet. 

Ilir Meta – Ju lutem, ju ka mbaruar koha e replikës. 

Sali Berisha – Në vend që t’i mbrosh kontratat, në vend që të mbrosh zbatimin e tyre, ti je avokati kundër. Mirë në ekonomi që je një elifmatrak absolut, por edhe në ligj! Pse? Sepse lidhjet e malavitës, ai vëllai yt që ka vjedhur...

Ilir Meta – Ndërpritet koha e replikës.

Ju lutem, zoti Berisha! Jam i detyruar të respektoj strikt Rregulloren. 

(Ndërhyrje nga salla.)

E lashë, sepse e ngacmoi tek TAP-i.

Kalojmë në votimin e amendamenteve. 

Tek neni 3 kemi amendamentin e zotit Mediu dhe atë të zotit Berisha, të cilët janë identikë, po ashtu kemi edhe amendamentin e zotit Helidon Bushati, i cili është pothuajse identik, por ka edhe një shtesë të veçantë. Nuk e di nëse zoti Bushati i qëndron amendamentit të tij apo bashkohet me atë të zotit Berisha. Përderisa kemi të bëjmë me amendamente identike, mendoj që të bëjmë vetëm një votim, natyrisht jo duke i renditur Mediu-Berisha, por Berisha-Mediu-Bushati. A jeni dakord me këtë gjë? Në rregull. Atëherë, fillojmë votimin me elektronikë. Kështu kemi rënë dakord për amendamentet. 

Kush është dakord me amendamentin e zotit Berisha, të zotit Mediu dhe të zotit Bushati? 
Hapet votimi me elektronikë. 

Kush është pro? Kundër? Abstenim?

Atëherë, mbyllet votimi. 

Janë 32 vota pro, 73 vota kundër dhe asnjë abstenim.

Nuk miratohet. 

Vazhdojmë me nenin 3 sipas variantit të propozuar. Kush është pro? Kundër? Abstenim?

(Ndërhyrje nga salla pa mikrofon.)

Të shtohet 3/1-shi? Është më pas. Jemi te neni 3 sipas variantit të propozuar. 

Miratohet.

Neni 3/1, që përmendi zoti Braçe, shtohet si nen i ri nga Komisioni i Ekonomisë sipas raportit të paraqitur. Kush është pro? Kundër? Abstenim? 

Miratohet.

Neni 4 sipas variantit të propozuar. Kush është pro? Kundër? Abstenim?

Miratohet.

Neni 5 sipas variantit të propozuar. Kush është pro? Kundër? Abstenim? 

Miratohet.

Neni 6 sipas variantit të propozuar. Kush është pro? Kundër? Abstenim? 

Miratohet.

Neni 7 sipas variantit të propozuar. Kush është pro? Kundër? Abstenim? 

Miratohet.

Neni 8, sikurse edhe në projektligjin e mëparshëm, sipas variantit të propozuar për hyrjen në fuqi menjëherë. Votimi do të bëhet me elektronikë. Kërkon shumicë absolute, pra kërkon 71 vota pro, si dhe pëlqimin e Presidentit. Sikurse e sqarova edhe më parë, është rënë dakord që bashkë me dekretimin të shpallet edhe hyrja menjëherë në fuqi e projektligjit, prandaj i ftoj të gjithë deputetët të jenë aktivë në këtë votim me elektronikë për efekt dokumentimi.
Hapet votimi me elektronikë. 

Mbyllet votimi. Janë 76 vota pro, 30 vota kundër dhe 1 abstenim. 

Miratohet.

Kalojmë te votimi me elektronikë në tërësi. 

Hapet votimi me elektronikë në tërësi. 

Kush është pro? Kundër? Abstenim?

 Mbyllet votimi. Janë 74 vota pro, 30 vota kundër dhe asnjë abstenim.

Miratohet në tërësi edhe ky projektligj.

Kalojmë në votimin nen për nen me karton të projektligjit “Për disa ndryshime dhe shtesa në ligjin nr. 9920 «Për procedurat tatimore në Republikën e Shqipërisë», i ndryshuar”.

Neni 1 sipas variantit të propozuar. Kush është pro? Kundër? Abstenim? 

Miratohet.

Neni 2 me vërejtjet e Komisionit të Ekonomisë për zëvendësimin e fjalëve sipas raportit të paraqitur. Kush është pro? Kundër? Abstenim? 

Miratohet.

Neni 3 me vërejtjet e Komisionit të Ekonomisë për ndryshim në përmbajtje sipas raportit të paraqitur. Kush është pro? Kundër? Abstenim?

Miratohet. 

Neni 4 me vërejtjet e Komisionit të Ekonomisë për zhvendosje fjalësh sipas raportit të paraqitur. Kush është pro? Kundër? Abstenim?

Miratohet. 

Neni 5 sipas variantit të propozuar. Kush është pro? Kundër? Abstenim? 

Miratohet.

Neni 6 sipas variantit të propozuar. Kush është pro? Kundër? Abstenim? 

Miratohet.

Shtohet neni 6/1 si nen i ri nga Komisioni i Ekonomisë me përmbajtje sipas raportit të paraqitur. Kush është pro? Kundër? Abstenim? 

Miratohet.

Shtohet neni 6/2 si nen i ri nga Komisioni i Ekonomisë me përmbajtje sipas raportit të paraqitur. Kush është pro? Kundër? Abstenim?

Miratohet. 

Neni 7 sipas variantit të propozuar. Kush është pro? Kundër? Abstenim? 

Miratohet.

Neni 8 sipas variantit të propozuar. Kush është pro? Kundër? Abstenim? 

Miratohet.

Neni 9 sipas variantit të propozuar. Kush është pro? Kundër? Abstenim? 

Miratohet.

Neni 10. 

Zoti Fatmir Mediu ka propozuar një amendament për nenin 10.

Fjalën e ka zoti Mediu. 

Fatmir Mediu – Të nderuar kolegë deputetë,

Marrëdhëniet e administratës me biznesin kanë krijuar probleme, sidomos në veprime arbitrare të administratës kundrejt biznesit.

Amendamenti që unë propozoj vjen si reflektim i problemeve dhe kërkesave të biznesit dhe i së drejtës së tyre për të zgjidhur në rrugë gjyqësore veprimet arbitrare e subjektive të administratës tatimore. Pra, kërkoj që nga 100% e detyrimit për të paguar vlerën që përcaktojnë organet tatimore të ulet në 25%, për arsye se parlamenti shqiptar ka miratuar tashmë ligjin “Për Gjykatën Administrative”, e cila është funksionim të plotë. Qëllimi i saj ka qenë dhe mbetet zgjidhja e problemeve dhe të çështjeve administrative, sidomos shpejtësia dhe ndihma karshi biznesit. 

Gjykata Administrative i ka shkurtuar procedurat gjyqësore, për pasojë humbja për organet tatimore nuk është e shtrirë në kohë, siç ishte më parë. Praktikat kanë treguar se edhe në rastet e fitmet të gjyqeve nga biznesi kthimi i vlerës së paguar ka hasur vështirësi, duke vendosur shumë biznese në kolaps. Pagesa 100% e vlerës së detyrimit ka çuar dhe do të çonte shumë biznese drejt rrugës së falimentimit. 

Pagimi paraprakisht i detyrimit për t’u ankimuar në gjykatë jo vetëm justifikon subjektivizmin, por e vendos biznesin në pozicione financiare të vështira. 

Nëse paguhet paraprakisht detyrimi që nxjerr kontrolli, kjo do t’i vishte inspektorët edhe me një autoritet arbitrar dhe do të çonte në pazare e në marrëdhënie ryshfeti. Bizneset do të vendoseshin përballë faktit për të paguar detyrimin ose do të paguajnë nën dorë për të negociuar shumën me të cilën janë gjobitur, prandaj, kolegë deputetë, në mbështetje të zgjidhjes së problemeve që has biznesi me administratën, kërkoj që vlera 100% e detyrimit të ulet në 25%. Faleminderit!

Ilir Meta – Faleminderit!

Ju lutem përqendrohuni tek amendamenti i zotit Mediu për nenin 10 që sapo shpjegoi. Do të votojmë me elektronikë, ashtu siç kemi rënë dakord. Pra, do të hapet votimi për amendamentin e zotit Mediu. 

(Ndërhyrje pa mikrofon.)

Nuk është përfshirë këtu. Ai mund të shprehet në fund, sepse i referohet nenit 139 të ligjit, ndërkohë që nuk ka lidhje farë me nenet që po diskutojmë edhe nga pikëpamja e formulimit. Në fund fare mund të diskutojë. 

Atëherë, hapet votimi me elektronikë për amendamentin e zotit Mediu. Kush është pro? Kundër? Abstenim? 

Mbyllet votimi. Janë 25 vota pro, kundër 77 vota dhe 1 abstenim.

Nuk miratohet. 

Neni 10 bashkë me vërejtjet e Komisionit të Ekonomisë sipas raportit të paraqitur. Kush është pro? Kundër? Abstenim? 

Miratohet.

Neni 11 sipas variantit të propozuar. Kush është pro? Kundër? Abstenim?

Miratohet. 

Shtohet neni 11/1 si nen i ri nga Komisioni i Ekonomisë me përmbajtje sipas raportit të paraqitur. Kush është pro? Kundër? Abstenim?

Miratohet. 

Neni 12 sipas variantit të propozuar. Kush është pro? Kundër? Abstenim?

Miratohet. 

Neni 13 sipas variantit të propozuar. Kush është pro? Kundër? Abstenim?

Miratohet.

Fjalën e ka ministri Shkëlqim Cani për të bërë një sqarim.

Shkëlqim Cani – Te neni 13 bëhet një plotësim: te “Kafeja” duhet të shtohet edhe kodi nr. 21011292, meqenëse është lënë jashtë. 

Ilir Meta – Neni 14. Zoti Balla, besoj e keni mirëkuptuar që amendamenti juaj ka disa probleme procedurale. 

 Neni 14 sipas variantit të propozuar. Kush është pro? Kundër? Abstenim?

Miratohet.

 Shtohet neni 14/1 si nen i ri nga Komisioni i Ekonomisë me përmbajtje sipas raportit të paraqitur. Pro? Kundër? Abstenim?

Miratohet.

Neni 15 sipas variantit të propozuar për hyrjen në fuqi menjëherë do të bëhet me elektronikë dhe kërkon shumicë absolute, pra të paktën 71 vota pro, si dhe pëlqimin e Presidentit, që do të jepet kur të bëhet dekretimi, sikurse e shpjegova edhe më parë për projektligjet e tjera. Hapet votimi. Pro? Kundër? Abstenim? 

Mbyllet votimi. Janë 77 vota pro, 25 vota kundër dhe asnjë abstenim.

Miratohet.

Hapim votimin me elektronikë në tërësi për projektligjin. 

Mbyllet votimi. Janë 76 pro, 27 vota kundër dhe asnjë abstenim. 

Miratohet në tërësi edhe ky projektligj.

Kalojmë në votimin nen për nen me karton të projektligjit “Për disa ndryshime dhe shtesa në ligjin nr. 61/2012 «Për akcizat në Republikën e Shqipërisë», i ndryshuar”. 

Neni 1 sipas variantit të propozuar. Kush është pro? Kundër? Abstenim?

Miratohet. 



Neni 2 sipas variantit të propozuar. Kush është pro? Kundër? Abstenim?

Miratohet.

Neni 3 sipas variantit të propozuar. Kush është pro? Kundër? Abstenim?

Shtohet neni 3/1 si nen i ri nga Komisioni i Ekonomisë me përmbajte sipas raportit të paraqitur. Kush është pro? Kundër? Abstenim? 

Miratohet.

Shtohet neni 3/2 si nen i ri nga Komisioni i Ekonomisë me përmbajte sipas raportit të paraqitur. Kush është pro? Kundër? Abstenim? 

Miratohet.

Shtohet neni 3/3 si nen i ri nga Komisioni i Ekonomisë, me përmbajte sipas raportit të paraqitur. Kush është pro? Kundër? Abstenim? 

Miratohet.

Neni 4 me vërejtjet e Komisionit të Ekonomisë, sipas raportit të paraqitur. Kush është pro? Kundër? Abstenim? 

Miratohet.

Neni 5 me vërejtjet e Komisionit të Ekonomisë sipas raportit të paraqitur. Kush është pro? Kundër? Abstenim? 

Miratohet.

Neni 6 sipas variantit të propozuar. Kush është pro? Kundër? Abstenim? 

Miratohet.

Neni 7 sipas variantit të propozuar. Kush është pro? Kundër? Abstenim? 

Miratohet.

Neni 8 sipas variantit të propozuar. Kush është pro? Kundër? Abstenim? 

Miratohet.

Neni 9 me vërejtjet e Komisionit të Ekonomisë sipas raportit të paraqitur. Kush është pro? Kundër? Abstenim? 

Miratohet.

Neni 10 me vërejtjet e Komisionit të Ekonomisë sipas raportit të paraqitur. Kush është pro? Kundër? Abstenim? 

Miratohet.

Neni 11 sipas variantit të propozuar për hyrjen në fuqi menjëherë do të bëhet me elektronikë.

Zoti Ministër, keni fjalën për të bërë sqarim.

Shkëlqim Cani – Duhet shtuar kodi me nr. 21011292, sepse është lënë jashtë kodifikimit për nevoja të doganave.

Faleminderit!

Ilir Meta – A jeni dakord me vërejtjen e ministrit? Dakord.

(Reagime nga salla pa mikrofon.)

Urdhëroni, zoti Ruli!

Genc Ruli – Paketa bujqësore dhe blegtorale e programit, qoftë elektorale, qoftë e buxhetit, alias paketa e rilindjes së fshatit, është shumë bujare në ngjyra dhe në oferta, ndërsa paketa fiskale që shohim këtu, jo vetëm është shumë e varfër me atë çka është premtuar, por i hyn në hise dhe kosto financiare fshatit. 

Propozimi ynë nëpërmjet këtij amendamenti niset nga ajo çka keni thënë në bujarinë e premtimeve, sepse programi i fushatës është program i demagogjisë dhe i propagandës. Programi i qeverisë është program i miratuar në parlament, është dokument zyrtar dhe sipas tij do të zbatohet programi i furnizimit pa akcizë për  bujqësinë dhe aktivitetet rurale të ngjashme. Premtim shumë i dobishëm, që nuk e gjejmë as te paketa fiskale dhe as te buxheti, megjithëse edhe si premtim duhej të ishte te 100 ditët e para dhe jo te 100 ditët e fundit, sepse nuk ka më ndikim dhe impakt. Në fakt, bëhet fjalë për të dhënë lehtësi mbi këtë produkt tepër të rëndësishëm, që është çmimi i naftës. Ne e ngritëm zërin qoftë për taksën e qarkullimit, qoftë për atë që shton çmimin e naftës. Ne nuk jemi as prodhuesit dhe as konsumatorët më të mëdhenj të naftës, por që ta rritnim vetë, për më tepër kur thëniet e shumë studiuesve të këtij tregu parashikojnë një rritje çmimi të naftës për vitin që vjen, çka do të thotë se proporcionalisht rritet edhe pesha e akcizës dhe e tatimqarkullimit, që ju e shtuat, kjo përbën shqetësim për sektorët ekonomikë në tërësi dhe në veçanti për sektorin bujqësor dhe blegtoral. 

 Po të marrim shifrën më minimale të pranueshme të konsumit të karburantit në sektorin bujqësor dhe në peshkim, do të bënim fjalë për rreth 40 mijë tonë. Kjo është shifra minimalisht e pranueshme e konsumit. Me 37 lekë për litër që është akciza, bëhet fjalë për një kosto inpute vetëm prej akcizës prej gati 1.5 miliard lekësh. Asnjë mbrojtje dhe asnjë amortizim të kësaj kostoje me paketën tuaj dhe me buxhetin tuaj nuk merr fshati. 

Së dyti, edhe te shuma që keni vënë për rimbursimet, 600 milionë, që përfshijnë edhe inputet e tjera përveç naftës, i bie që me shifrën e mbulimit, që donit ta mbanit me 20%, për naftën është lënë vetëm 300 milionë. Këto 300 milionë me një dorë jepen dhe me dorën tjetër merren, sepse  rritja e taksës së qarkullimit bëhet me 10 lekë për litër. Për këto 40 mijë tonë që përdor fshati janë 480 milionë. Pra, fshati për këtë input do të paguajë minimumi 180 milionë lekë më shumë këtë vit, dhe kjo është politika e mbështetjes pro tij. Impakti pa dyshim që do të ishte tepër i madh me propozimin që ne bëjmë që akciza të bëhet zero jo vetëm në uljet reale dhe më të prekshme të kostove të prodhimeve tona bujqësore e blegtorale, në rritjen e konkurrueshmërisë së tyre, për aq sa ato kanë filluar të ekspozohen tani në tregjet ndërkombëtare me eksportin, që rritet minimumi nga 15% në vit, por edhe me një gjë mjaft të rëndësishme: në mbajtjen stabël ose në uljen e vetë  çmimeve të produkteve ushqimore. Po të merrni këtë masë, edhe fshatin e begatoni, edhe mjedisin nuk e dëmtoni, për arsye se nuk ka vetura në fshat siç kemi në zonat urbane. Por, nga ana tjetër, nuk do të kisha qejf, për aq sa është qeveria ime dhe është edhe Kryeministri im, që në vend të premtimeve të realizuara me sukses të dëgjonim këngën: “Sa ç’e mbajti bari vesën, aq e mbajti Kryeministri besën”

Ilir Meta – Fjala është për ministrin e Bujqësisë, zotin Panariti.

Edmond Panariti – I nderuar Kryetar, 

Më lejoni t’u adresohem në mënyrë ezauruese të gjitha amendimeve që janë paraqitur nga zoti Ruli dhe që kanë të bëjnë me zhvillimin e bujqësisë.

Po e filloj me shpërndarjen e naftës pa akcizë për fermerët, për agropërpunuesit. Ne pa dyshim që e kemi marrë këtë angazhim dhe do t’i qëndrojmë deri në fund këtij angazhimi, por kjo s’mund të fillojë pa konsoliduar skemën e shpërndarjes së kësaj nafte në dobi të fermerëve, të agropërpunuesve për të mbyllur kanalet e abuzimit, për të mënjanuar çdo spekulim të mundshëm që mund të bëhet  me këtë input shumë të rëndësishëm në zhvillimin e bujqësisë.

Më lejoni me këtë rast t’ju kujtoj se: në fillim të qeverisjes suaj, në vitin 2005, ju goditët një skemë ekstra-buxhetore të shpërndarjes së naftës pa akcizë nga granti japonez, e mirartikuluar. E bëtë këtë kauzë tuajën, por praktikisht ajo skemë nuk u bë efektive. Megjithatë, pasi e shfuqizuat  këtë skemë, nuk paraqitët asnjë lloj alternative të besueshme. Ne nuk patëm nga ju asnjë skemë të shpërndarjes pa akcizë për një periudhë tetëvjeçare dhe, për rrjedhojë, çmimi i naftës nga 600 lekë të vjetëra për litër tani është afër 1800 lekë për litër. Ne do t’i përmbahemi këtij zotimi dhe këtë do ta bëjmë në mënyrë të mirëpeshuar, në mënyrë që nafta të shkojë atje ku do të destinohet, pra për zhvillimin e bujqësisë, për kultivimin e tokave, për serrat me ngrohje dhe për peshkimin dhe të mos kullojë në kanale abuzuese për qëllime që nuk kanë të bëjnë me prodhimin bujqësor. 

Në një nga amendimet ju u shprehët që keni kërkuar edhe për fonde të pamjaftueshme për kullimin dhe vaditjen. Është e vërtetë se ne do t’i përmbahemi me besnikëri angazhimit tonë për të injektuar plot 160 milionë dollarë për 4 vjetët e qeverisjes sonë për rehabilitimin e sistemit vaditës dhe atij kullues. Askush nuk ka thënë se ky 160-milionëdollarësh do të jetë 160 pjesëtim për katër dhe do të jetë 40 milionë çdo vit, sepse ju e dini mirë që alokimi i fondeve të një buxheti vjetor niset nga një situacion i caktuar financiar dhe, nga ana tjetër, merren parasysh edhe fonde të tjera kolaterale që vijnë nga donatorë. Ju e dini që në këto vite do të injektohen edhe 23 milionë dollarë nga fondet e Bankës Botërore, megjithatë edhe fondet e parashikuara në buxhet janë të mjaftueshme për të garantuar rehabilitimin e sistemit dhe për t’iu përmbajtur objektivave që kemi për këtë vit. 

Një tjetër problem juaji ka të bëjë me çështjen e heqjes së TVSH-së për inputet bujqësore. Më lejoni të kujtoj se gjatë qeverisjes suaj ju e morët një iniciativë të tillë dhe praktikisht me ligjin nr. 111 të këtij viti në prill miratuat heqjen e tatimit për inputet bujqësore. Megjithatë, pa kaluar një muaj e shfuqizuar atë me ligjin nr. 142, publikuar në Fletoren Zyrtare nr. 83.

Duhet të jepni arsyet se pse e bëtë këtë. Ne do t’i rikthehemi kësaj çështjeje pasi të kemi studiuar masën e ndërhyrjes. Kjo është e vlefshme edhe për medikamentet veterinare dhe inputet e tjera. 

Faleminderit!

Ilir Meta – Kalojmë te neni 11. Ju lutem deputetëve të zënë vendet, se kemi një votim të rëndësishëm, që kërkon 71 vota pro për të hyrë në fuqi menjëherë. Kjo do të zgjidhet, sikurse e thashë edhe më parë, së bashku me dekretimin e Presidentit. 

Hapet votimi. 

Mbyllet votimi.

77 vota pro, 17 vota kundër, asnjë abstenim. 

Miratohet.

Hapim votimin në tërësi me elektronikë.

Mbyllim votimin.

75 vota pro, 17 vota kundër, asnjë abstenim. 

Miratohet edhe në tërësi ky projektligj. 

Kalojmë në projektligjin “Për disa ndryshime dhe shtesa në ligjin nr. 9632 “Për sistemin e taksave vendore” i ndryshuar”. 

Fillojmë me nenin e parë, një amendament i paraqitur nga zonja Jorida Tabaku.

Fjala është për zonjën Tabaku.

Jorida Tabaku – I nderuar Kryetar,

Të nderuar kolegë,

Kam paraqitur një amendament për mosrritjen e tatimit të thjeshtuar mbi fitimin në lidhje me të gjithë shitësit ambulantë në të gjithë Shqipërinë. Gjatë muajit që ju ishit në pozitë u kujdesët për t’u treguar qytetarëve atë që do të bënit me buxhetin tuaj të parë. Në atë kohë në mesin tuaj kishte shumë prej atyre që shpallnin fundin e vendit me vargje migjeniane, kishte deklarata, fjalime, ku premtonit drejtësi për të varfrit, e shpallnit qeverinë e mëparshme si armike të kësaj shtrese, ndërkohë që ju ishit shpëtimtarët. Asokohe ishit merakosur shumë për të fituar pushtetin dhe futët në trastën tuaj elektorale gjithçka që u vinte për mbarë. Nuk bëtë asnjë lloj diferencimi, madje tundët kokën edhe për çdo këshillë që ju dhamë. 

Ilir Meta – Më falni, zonja Tabaku, po bëj një ndërhyrje për t’ju ndihmuar.

Kam përshtypjen se amendamentin e parë e keni për shfuqizimin e nenit 1. Për amendamentin që ka të bëjë me nenin 2, keni të drejtë të merrni fjalën kur të vijmë te neni 2.

Jorida Tabaku – Dakord.

Jo se ju interesonte shumë çështja e të varfërve, por propozuat se do të hiqnit çdo lloj takse për biznesin e vogël. Unë kam këtu premtimet tuaja elektorale. “Biznesi i vogël nuk do të paguajë asnjë taksë. Biznesi i vogël nuk do të ketë më barrë, por do të heqim të gjitha barrët fiskale, në mënyrë që ai që pjek bukën të mos paguajë njësoj si Sheratoni”, e kështu me radhë. 

Analiza e projektbuxhetit, propozuar prej jush në parlament, na bëri të reflektojmë dhe të shohim se një pjesë e madhe e këtyre premtimeve nuk janë mbajtur. Taksa e biznesit të vogël dhe heqja e çdo tatimi mbi të është lënë në harresë ose ka arritur në një premtim të përgjysmuar. Për të qenë më e qartë për të gjithë shqiptarët dhe për 60 mijë bizneset e vogla, që do të paguajnë nesër me një sistem të ri tatimor, kemi një zëvendësim nga taksa 1.5% që paguhej mbi xhiron si parapagim, nga 1 janari do të paguhet 7.5% tatimfitim, nga njëra anë dhe, nga ana tjetër, 7.5% tatim për të ardhurat personale. Pa shtuar faktin e kostos së rritur, rritjen ndjeshëm të taksës së pronës, rritjen e çmimit të karburantit etj. Askush nuk e di se pse qeveria vendosi të mos e mbajë këtë premtim ose ta përgjysmojë atë, edhe pse dukshëm opozita ishte e interesuar në pyetësorët që ajo përgatiste para 23 qershorit, saqë nuk ngurronte të pyeste përpara kamerave nëse një biznes i vogël duhej të paguante apo jo tatime. Ku janë tanimë ofertat për taksën? Kam këtu edhe programin elektoral të zotit Rama, edhe diskutimet e tij që ka mbajtur në Ersekë, në Ballsh, në rrugën “Don Bosko”, në Kombinat në datat 1 qershor, 9 qershor, 15 qershor. Asgjë nga ato që ka premtuar në fushatë nuk është këtu. Asgjë nga ato që deklarohej nuk është këtu. Kohë më parë ju kërkonit që të merrte fund një herë e mirë koha e “tatimit të dyfishtë antikushtetues”, sepse taksa e biznesit nuk do të ekzistojë më, biznesi i vogël dhe sipërmarrja konsiderohen si të vetëpunësuar. Pse u harrua ky premtim? Nuk e di nëse FMN-ja apo urtësia e karriges që zini tani ju bëri të ndërroni mendim mbi këtë taksë. Nëse është kjo e fundit, dua të di nëse jeni penduar për akuzën që keni bërë, pasi këtë e keni quajtur “taksë e varfërisë”. Ishin këto premtime që u bëtë shqiptarëve që ju dhanë mundësinë për të qeverisur. Kjo “parajsë”, ku nuk do të kishte taksa për biznesin e vogël, u bë pararoja dhe kali juaj i betejës. Pikërisht në lidhje me këtë “parajsë” dhe me lugën e florinjtë, por njëkohësisht në përputhje me zotimin tuaj elektoral, aq më tepër me kontratën që keni lidhur me shqiptarët, miratimi i këtij amendamenti do të jetë një tregues i qartë se qeveria nuk tallet me biznesin e vogël dhe se premtimet nuk janë bërë vetëm për të siguruar votat. Qytetarët shqiptarë duhet të vlerësojnë sot se qeveria aktuale vijon praktikën e konsoliduar të ndërtimit të marrëdhënieve të ndershme me qytetarët dhe mosbërjes së premtimeve të pandërgjegjshme vetëm për qëllime mashtrimi elektoral. Nëpërmjet mbështetjes ose rrëzimit të këtij amendamenti merrni vlerësimin si qeveri e veprave ose si qeveri e fjalëve. Ky ishte kriteri me të cilin donit të krahasoheshit, zoti Rama. Ky është kriteri me të cilin ju u krahasuat me qeverinë e kaluar dhe i bindët shqiptarët që të votojnë, duke u premtuar atyre se jeni ndryshe nga ata dhe ndryshe nga çdo gjë që shqiptarët kishin provuar deri tani. Duket qartazi se të gjitha këto ishin vetëm premtime boshe. Për këtë arsye ju ftoj që të bashkoheni në miratimin e këtij amendamenti, i cili sigurisht është i fjalës sonë, por le të jetë puna juaj. Të bashkohemi për votimin e një amendamenti që vetëm dhe thjesht mban premtimin tuaj elektorale Po nëse ju sërish do të heshtni dhe do të hiqeni sikur nuk i keni bërë këto premtime, do të tregoni se sa qesharak jeni bërë. Nëse ky është modeli juaj i qeverisjes, mos u shqetësonin, se një milion shuplakat kthehen shumë shpejt në një milion shkelma. 

Faleminderit!

Ilir Meta – Fjalën e ka zoti Braçe për procedurë.

Erion Braçe – Zoti Meta, pa pasur frikë se një milion shpulla kthehen edhe në një milion shkelma, doja t’i bëja me dijë gjithë Kuvendit se tatimi mbi të ardhurat personale nga biznesi i vogël është shfuqizuar me votim vetëm një orë më parë përmes nenit 1 dhe nenit 5 të ligjit për tatimin mbi të ardhurat personale. Pra, nuk ka tatim mbi të ardhurat personale për biznesin e vogël.

Ilir Meta – Fjalën e ka zonja Tabaku.

Jorida Tabaku –  Në amendament kërkohet heqja e çdo takse dhe tatimi. Ne sapo miratuam 7,5% tatim të thjeshtuar për biznesin dhe 7,5% tatim mbi të ardhurat personale. Amendamenti im lidhej me heqjen e çdo takse dhe tatimi për biznesin e vogël. 

Faleminderit!

Ilir Meta – Po, zoti Braçe.

Erion Braçe – Ndërhyrja ime kishte të bënte pikërisht me këtë. Nuk thuhet e vërteta kur biznesit i thuhet se do të paguajë tatim mbi të ardhurat personale. Unë kam përpara projektligjin që u votua para një ore. Në nenin 1 dhe në nenin 5 shfuqizohet tatimi mbi të ardhurat personale nga biznesi i vogël dhe në këtë ligj që po diskutojmë vendoset tatimi 7,5% i thjeshtuar mbi biznesin e vogël. Ky është tatimi që do të mbetet në fuqi, të mos abuzojmë.

Ilir Meta – Jemi të detyruar të votojmë me elektronikë amendamentin e zonjës Tabaku për nenin 1.

Hapet votimi me elektronikë.

Kush është dakord? Kundër? Abstenim?

Mbyllet votimi.

Me 69 vota kundër dhe 17 pro ky amendament nuk miratohet.

Neni 1 sipas variantit të propozuar.

Kush është dakord? Kundër? Abstenim?

Miratohet.

Neni 2. Për nenin 2 kemi disa amendamente. Një amendament të zotit Pollo; dy amendamente të zonjës Tabaku, njëri ka të bëjë me shfuqizimin, tjetri ka të bëjë me shitësit ambulantë; një amendament të zotit Bylykbashi dhe një amendament të zotit Cara.

Fjalën e ka zoti Pollo.

Genc Pollo – Faleminderit, zoti Kryetar i Kuvendit!

Do të doja që në fillim të kësaj fjale t’ju falënderoja vërtet, nëse ju do të më kishit dëgjuar dhe do të kishit hedhur për votim amendamentin që unë paraqita përpara një ore, që lidhej me lehtësimin nga tatimet të grupmoshës 18-25 vjeç. Ju nuk e bëtë këtë, duke u shpjeguar me Rregulloren, çka mua nuk më duket dhe aq bindëse, por do të isha i mendimit që të gjithë ata që janë në këtë sallë dhe e kanë seriozisht këtë punë, në mënyrë të veçantë ndoshta deputetja më e re në detyrë dhe në moshë, Keti Mehmetaj, që është e partisë suaj, zoti Kryetar i Kuvendit, do ta votonin duke u shprehur se është për këtë grupmoshë, e cila, pasi del nga bankat e shkollës, ka një sfidë reale të jetës për sa i përket punësimit. 

Amendamenti i dytë që propozoj (përsëri nuk është i Partisë Demokratike) është një amendament që synon të përmbushë premtimet e zotit Rama, asokohe kryetar i opozitës, si dhe premtimet e bëra nga shumë drejtues të Partisë Socialiste. Nuk ka të bëjë me tatimin mbi të ardhurat, me ligjin që diskutuam pak më parë, por me ligjin për taksat vendore dhe konkretisht për përjashtimin e sipërmarrësve të rinj, mosha 18-25 vjeç, gjatë pesë vjetve të parë të veprimtarisë së tyre për sa i përket tatimit të thjeshtuar mbi fitimin, të cilin ne e çojmë në masën zero lekë, që është një kursim për bizneset normale të kësaj fashe, prej 750 mijë lekësh të vjetër në vit, çka nuk është pak.

Përsëri kthehemi tek angazhimet. Një zotëri reagoi pasi fola unë dhe tha se nuk është shkruar në programin e qeverisë. Në qoftë se do të më kishit dëgjuar me vëmendje, unë nuk e citova programin e qeverisë, por premtimet në fushatën elektorale të zotit Edi Rama, kryetar i Partisë Socialiste, si dhe të shumë të tjerëve që ishin të dukshëm në medie. Dhe në qoftë se gënjeshtra (po e quaj me këtë emër), zonja dhe zotërinj, ka filluar që në shtator, atëherë le ta pranojmë se ka filluar gënjeshtra që në shtator, por fundi i vitit, diskutimi i paketës fiskale dhe i projektbuxhetit është akti vendimtar i vendimmarrjes konkrete. Programi i qeverisë është një deklaratë që pretendohet se do të mbushet në katër vjetët që parashikon Kushtetuta, prandaj, zonja dhe zotërinj, është e rëndësishme që qeveria dhe zoti Kryeministër ta ndiejnë veten se janë të tillë, se janë realisht të tillë, se janë përgjegjës jo vetëm për një milion vota po i quaj me respektin e duhur që u dhanë për Partinë Socialiste dhe për koalicionin me LSI-në, por edhe për 700 mijë votues që nuk kanë votuar për këtë qeveri, edhe për qindra votues që nuk kanë votuar fare, të cilët, në respekt të Kushtetutës e shohin atë si qeverinë e tyre dhe presin, pavarësisht nga bindja politike ose edhe nga mungesa e saj, të përmbushë disa angazhime që i ka marrë në mënyrë të përsëritur, aq në mënyrë të përsëritur, sa do t’i quaja solemne. Po e përsëris, zoti Kryetar: nuk po hyj në detajet e amendimit, por për sa paraqita mendoj se është më se e qartë dhe në linjë me amendimin e mëparshëm, që ju nuk e hodhët në votë. 

Dua të shtoj edhe diçka tjetër. Më ka pëlqyer deklarata e zotit Kryeministër se “sa kohë nuk do të jem jashtë vendit, në çdo seancë plenare do të marr pjesë”. Por të jesh i pranishëm është një gjë, të marrësh fjalën kur duhet dhe si duhet, është diçka tjetër, që është komplementare, dhe kjo ka të bëjë me diçka që ai personalisht ka premtuar, personalisht është angazhuar dhe personalisht në heshtje e ka mohuar. Prandaj do të doja të dëgjoja, në mos tani në kohën e duhur: çfarë mendon zoti Kryeministër për përmbushjen e premtimeve që ai i ka dhënë grupmoshës 18-25 vjeç për uljen e tatimeve për të ardhurat personale dhe për tatimin e thjeshtuar në kuadër të taksave vendore?

Faleminderit!

Ilir Meta – Zoti Braçe e ka fjalën.

Erion Braçe – Zoti Meta, unë kam përpara mendimin e firmosur nga deputeti. Këtij iu referova më parë, këtij po i referohem edhe tani. Në fund të faqes së parë, referenca për këtë amendim është faqja 76 e programit elektoral të Partisë Socialiste. Ky është programi elektoral i Partisë Socialiste dhe kjo është faqja 76 e programit elektoral të Partisë Socialiste dhe amendimi që propozohet se sipërmarrësit e rinj nga mosha 18-25 gjatë pesë vjetve të parë të veprimtarisë së tyre e kanë tatimin e thjeshtuar mbi fitimin në masën zero lekë, nuk figuron. Me këtë referencë në faqen 76 nuk ekziston fare. Ky është programi. Unë ia kam dhënë zotit Ruli këtë herë pas here dhe me autograf, por këtu nuk është, nuk ekziston.

Ilir Meta – Ju lutem të mos dalim jashtë rendit të ditës!

Fjalën e ka zonja Jorida Tabaku për dy amendamentet e saj.

Jorida Tabaku – Amendamenti në fjalë ka lidhje me mosrritjen e tatimit të thjeshtuar mbi fitimin për të gjithë shitësit ambulantë në Shqipëri. U premtuat qytetarëve që kishin biznese ambulante se do t’u hiqnit një taksë që u merrte frymën, se ishte një taksë që rëndonte mbi ta. 

Zoti Rama në mënyrë specifike në rrugën “Don Bosko” në datën 9 qershor ka thënë: “Në rast se sot një shitës ambulant çon në shtëpi në fund të muajit si fitim vetëm 5 mijë lekë të vjetra maksimumi, para e lënë mënjanë për çdo nevojë janë 60 mijë lekë, që do t’u shtohen menjëherë mesatarisht për çdo familje nga heqja e kësaj takse.” Ndërkohë që në paketën tuaj fiskale për të gjithë shitësit ambulantë që kanë xhiron zero deri në 2 milionë lekë të rinj në vit parashikohet një taksë prej 25 mijë lekësh të rinj. Ndërkohë vihet re se kjo taksë për të gjithë shitësit ambulantë është rritur 3 deri në 5 herë në qytet dhe 6 deri në 10 herë në fshat. Një propozim i çuditshëm, që vjen nga një parti që në majë të gjuhës së sofistëve politikë ka të varfrin, ka shtetin social. Akoma më i çuditshëm është kur ky propozim vjen nga ata që akuzonin për një taksim jo të ndershëm. Thënë më shkoqur, nëse sot një shitës ambulant paguan 8 mijë lekë taksë, në Tiranë, në Durrës, në qytetet e tjera 5 mijë lekë në vit, me sistemin e ri fiskal do të paguajë 25 mijë lekë. Kaq do të paguajë në çdo qytet, pavarësisht se sa shet, pavarësisht se çfarë konsumon në Tiranë, në Durrës apo në një qytet tjetër. Fryma me të cilën operon ky sistem i ri fiskal është tërësisht në përputhje me emrin e tij të vërtet: kush paguan, le të vazhdojë të paguajë më shumë. 

Të nderuar kolegë, të dyja amendamentet e propozuara prej meje nuk janë asgjë më shumë sesa propozimi i shumicës qeverisëse dhe specifikisht propozimi juaj i bërë jo më larg se 6-7 muaj më parë. Është një kujtesë edhe për premtimet e pafundme që bëtë atëherë kur kërkonit votën e shqiptarëve. Jo vetëm kaq, por është edhe një amendament për të kërkuar që biznesit ambulant të mos i bëhet barrë një taksë shtesë, por ndoshta tani këto mund të jenë jashtë vëmendjes suaj. Është një amendament që përpiqet të korrigjojë sistemin e ri fiskal duke kujtuar premtimet tuaja, por duke pasur parasysh taksimin e ndershëm. Ju ftoj që të votoni pro këtij amendamenti, duke pasur parasysh se vetëm dy ditë larg ndërrimit të viteve ne shpresojmë që shqiptarët të jenë të paktën ashtu siç ishin vjet dhe jo më keq. Në respekt të qytetarëve të këtij vendi, në respekt të vetë premtimeve tuaja elektorale, shpresoj se këshillat që ne po ju japim t’i merrni seriozisht. Janë ndryshime që synojnë përmirësimin e jetesës së të gjithë qytetarëve shqiptarë. Ndërkohë, nëse do të vazhdoni të tundni kokën ashtu siç keni bërë gjatë gjithë kësaj seance teksa ne themi mendimin tonë, nuk keni bërë gjë tjetër veçse keni dëshmuar se ajo çfarë kishit nuk është as më shumë e as më pak se një trastë e mbushur me fjalë të bukura, që shpejt u kthye në imazhe pa thelb. Dikush nga maxhoranca ju tha se ne nuk duhet ta lexojmë programin tuaj, nuk duhet ta besojmë programin tuaj. Në fakt, ne nuk e besuam as për një çast të vetëm, por shpresuam se ju nuk do të kishit guximin të talleshit e të nëpërkëmbnit besimin që ju pretendoni se shqiptarët ju dhanë. Faleminderit! 

Ilir Meta - Fjalën e ka zoti Bylykbashi.

Oerd Bylykbashi - Zoti Kryetar i Kuvendit, në fushatën zgjedhore për zgjedhjet e 23 qershorit Kryeministri Rama u premtoi shqiptarëve shumë gjëra. Premtimet e tij populiste, për fat të keq, u besuan nga rreth një milion shqiptarë. Ata nuk e dinin se, kur Edi Rama do të rilindte si kryeministër, nuk do të mbante mend ç’kish thënë në jetën e tij të mëparshme politike. Po për fat të zi, ky kryeministër nuk mban mend as ato që ka shkruar në programin me të cilin është votëbesuar. Gjithsesi, është detyra jonë t’i kujtojmë Kryeministrit në sy të shqiptarëve premtimet e tij, të cilave ai është i detyruar t’u përmbahet. Ia kam kujtuar një herë Kryeministrit shprehjen e famshme të Bismarkut se qeveria është arti i së mundshmes. Një politikan i moralshëm nuk mund të premtojë diçka të pamundur. Dhe kur premtimet e pamundura janë shumë, kemi të bëjmë me sharlatanizëm politik. Sot ne i kemi listuar 39 premtime të pambajtura të këtij Kryeministri, premtime të cilat ai i bëri pa iu dridhur qerpiku në fushatën zgjedhore, sepse e kishte shumë të thjeshtë: nuk e kishte ndër mend t’i mbante këto premtime. Paketa fiskale dhe buxheti që paraqiti kjo qeveri është prova e mashtrimit elektoral dhe e mosmbajtjes së premtimeve. Madje, më keq se kaq: është injorim arrogant i këtyre premtimeve. Kur ishte kryebashkiak, Kryeministri na çirrej për decentralizimin e pushtetit nga qeveria drejt pushtetit vendor. Decentralizimi fiskal është një nga gurët e themelit të autonomisë vendore, por në këtë projektligj shohim krejt të kundërtën. Paketa fiskale dhe buxheti synojnë që i gjithë pushteti t’i shkojë “Sovjetit Suprem” të Edi Ramës. Në programin elektoral të Partisë Socialiste parashikohet se do të hartohet e do të zbatohet një strategji e re decentralizimi e qeverisjes vendore, e fokusuar te decentralizimi financiar e fiskal, decentralizimi i kompetencave të përbashkëta si dhe fuqizimi i administratës vendore, mirëpo në analizën e projektligjit të propozuar nga qeveria që po e diskutojmë, vihet re ekzaktësisht e kundërta. Ky projektligj është një cenim i hapur i kompetencave kushtetuese dhe ligjore të njësive të qeverisjes vendore. Një cenim që shkon në të kundërt të premtimit për decentralizim të mëtejshëm. Ky projektligj e kthen administratën tatimore qendrore në një agjent tatimor për pushtetin vendor, diçka që s’ia ka kërkuar askush, dhe cenon kompetencat e këtij pushteti. Paragrafi 1 i nenit 113 të Kushtetutës parashikon se këshillat komunalë, bashkiakë dhe të qarkut kanë të drejtë të mbledhin dhe të shpenzojnë të ardhurat që janë të domosdoshme për ushtrimin e funksioneve të tyre. E theksoj: të mbledhin. Ndërkohë neni 8 i ligjit “Për organizimin dhe funksionimin e qeverisjes vendore” parashikon se këto njësi të qeverisjes vendore krijojnë, mbledhin të ardhurat dhe bëjnë shpenzime për përmbushjen e funksioneve të tyre. Ky rregull përforcohet në nenin 16 të po këtij ligji, ku specifikohet se komunat dhe bashkitë kanë të drejtë të zbatojnë ose jo taksë apo tatim vendor të përcaktuar. Nga parashikimi i këtyre dispozitave konstatojmë se e drejta e mbledhjes së taksave është funksion i qeverisjes vendore, i cili nuk mund të ushtrohet nga pushteti qendror. Projektligji i paraqitur e cenon rëndë këtë funksion. Fakti që Edi Rama dhe të tijtë gjatë tre muajve vetëm kanë shkelur Kushtetutën, nuk na jep neve luksin të zgjedhim se cilën shkelje të kundërshtojmë. Ne duhet të kundërshtojmë secilën prej tyre, por me amendamentet që po paraqesim i japim mundësinë të vetëkorrigjohet dhe t’u përmbahet premtimeve të tij, përndryshe është veçse gënjeshtar dhe arrogant. 

Së dyti, me këtë projektligj Kryeministri dëmton rëndë kapacitetet e zhvilluara apo në zhvillim të njësive të pushtetit vendor për të mbledhur taksa. Kjo ndërprerje i atrofizon këto kapacitete, madje nuk ka asnjë plan se kur do t’ua kthejnë ato një ditë. Unë them se pushteti vendor duhet të harrojë se mund t’i marrë këto kompetenca, sepse besoj se të gjithë ju e dini që zoti Rama vdes për pushtet, sidomos kur ky ka para. Po e kapi, kacavirret me thonj pas tij. 

Së treti, nuk ekziston asnjë garanci për pushtetin vendor se taksat e mbledhura do të shkojnë në kohë në arkat e tyre apo nëse do t’u shkojnë të plota. Ndokush mund të thotë se ligji përcakton afate, por edhe ky buxhet kishte afat për t’u paraqitur në parlament, paçka se Kryeministri vendosi ta sillte me një muaj e gjysmë vonesë. E sigurt është se pushteti vendor do të vuajë paaftësinë dhe korrupsionin e administratës tatimore qendrore të këtij Kryeministri, pra do të marrë më pak para dhe do t’i marrë më vonë. Madje, u ka vënë edhe një komision prej një për qind për shërbimin që po kryen, gjithsesi të pakërkuar prej tyre. Pra, praktikisht po i vjedh paratë pushtetit vendor. Për këtë arsye propozoj një ndryshim në projektligjin e paraqitur nga qeveria, që ta sjell atë konform premtimit të bërë në programin e saj për decentralizimin fiskal. Sot qeveria nëpërmjet mbështetjes apo rrëzimit të amendamentit merr vlerësim nga qytetarët shqiptarë si qeveri e përgjegjshme, nëse mbështet këtë amendament të bazuar në premtimin që ajo ka bërë, ose si qeveri e papërgjegjshme dhe gënjeshtare, nëse nuk e miraton këtë amendament. Për këtë arsye, në mbështetje të nenit 75 të Rregullores së Kuvendit, unë propozoj që në projektligjin “Për disa ndryshime dhe shtesa në ligjin 96/ 32, datë 30.10.2006, «Për sistemin e taksave vendore, i ndryshuar»”, neni 15, por dhe nenet 16, 17, 18, 19, sepse janë pjesë e të njëjtit koncept, të hiqen. 

Faleminderit!

Ilir Meta - Atëherë, fjalën e ka kërkuar ministri Bledi Çuçi.

Bledi Çuçi - Faleminderit zoti Kryetar! 

Në fakt, e vlerësoj shqetësimin e zotit Bylykbashi për cenim kompetencash të qeverisjes vendore, por, të them të drejtën, tingëllon pak i pasinqertë në shqetësimin e tij. Për dy arsye. E para, sepse ky propozim vjen nga një ish-qeveri që vetëm para 100 ditësh jo vetëm taksat, por edhe tatimet në nivelin e tarifave të pushtetit vendor i përcaktonte me ligj. Ju kujtoj këtu 10-përqindëshin e famshëm që u vu si penalitet për të penalizuar Bashkinë e Tiranës, të drejtuar asokohe nga Kryeministri i sotëm Edi Rama. Kështu që nuk tingëllon e sinqertë kërkesa që bëni ju për moscenim kompetencash. E dyta, nuk më tingëllon e sinqertë sepse nga i njëjti grup parlamentar ka ardhur një propozim ekzaktësisht për të kundërtën. Nga Grupi Parlamentar i Partisë Demokratike ne kemi mbi tavolinë një propozim që thotë ekzaktësisht të kundërtën. Thotë se taksën për ndërtesat, për banesat duhet ta mbledhë pushteti, apo qeveria qendrore. Pra, është një kontradiktë e hapur midis dy propozimeve që vijnë nga i njëjti grup parlamentar. Por le të kthehemi te premtimet tona, meqë ju e keni marrë librin, me firmë apo pa firmë, dhe po i shqyrtoni një për një. Ne kemi thënë shumë qartë: do të heqim taksën e biznesit të vogël. Dhe atë kemi bërë. Nuk ka taksë për biznesin e vogël. Nga propozimet që ju kemi sjellë duket qartë se nuk ekziston më taksë për biznesin e vogël. Po çfarë kemi bërë tjetër, që qeveritë e tjera nuk e kanë bërë? I kemi hequr taksën biznesit të vogël, por nuk i kemi lënë në vakum buxhetor njësitë e qeverisjes vendore, përkundrazi, i kemi kompensuar me një kontribut drejtpërdrejtë nga buxheti qendror në vlerën 1 miliard lekë. Sot barra fiskale për taksën e biznesit të vogël është 2 miliardë. Nga heqja e taksës së biznesit të vogël buxhetet vendore cenohen me rreth 800 milionë lekë. Në i kemi shtuar një miliard lekë drejtpërdrejt nga buxheti qendror, kështu që lehtësojmë biznesin e vogël nga një barrë prej 800 milionë lekë dhe kompensojmë buxhetet vendore që të mos cenojnë ushtrimin e kompetencave të tyre me 1 miliard lekë. 

Për sa i takon çështjes së agjentit tatimor, dua t’u kujtoj edhe një herë këtu zotërinjve deputetë që shqetësohen për këtë gjë se ne nuk kemi marrë asnjë kompetencë. Në Shqipëri gjithmonë tatimi për fitimin është mbledhur nga administrata qendrore. Asnjë kthim mbrapa nuk ka. E vetmja gjë është se kemi lehtësuar një ngarkesë administrative prej 400 milionë lekësh. Kur i kaluam qeverisjes vendore mbledhjen e taksës së biznesit të vogël, nuk ia shoqëruam me këtë faturë, me këtë ngarkesë administrative prej 400 milionë lekësh. Pra, ne e kemi lehtësuar nga kjo barrë administrative, që llogaritet rreth 400 milionë lekë, dhe e kemi kompensuar me një miliard lekë. Pra, unë mendoj se zgjidhja më e drejtë, që rregullon qoftë lehtësimin nga barra fiskale të biznesit të vogël, qoftë kompensimin e pushtetit vendor me një kontribut të drejtpërdrejtë, është zgjidhja që ne kemi paraqitur. E jo vetëm kaq. Të gjithë atyre që shqetësohen se sa do të paguajë biznesi i vogël në vitin në vijim e në vitet e ardhshme po u them vetëm dy shembuj. Marrim një farmaci me një xhiro rreth 7.2 milionë lekë, që deri më sot ka paguar 1 milion e 620 mijë lekë taksa. Ky është fakt. Me sistemin që ne po ju paraqesim do të paguajë vetëm 540 mijë lekë taksa. Pra, tri herë më pak. Shikoni çfarë ndryshimi sjell pikërisht ky propozim që kemi bërë? Por le të marrim edhe furrat e bukës, për të cilat shqetësoheni shpesh dhe e përmendni. Një furrë buke me një xhiro prej rreth 2.7 milionë lekë në vit deri më sot ka paguar 700 mijë lekë taksa vetëm për ushtrimin e biznesit të vogël. Tani do të paguajë rreth 375 mijë lekë. Pra, dy herë më pak. Këto janë jo vetëm premtime, por dhe shifra që do të mbeten, të cilave do t’u kthehemi e do të flasim përsëri për to gjatë ushtrimit të vitit 2014. Meqë i keni qejf dhe shprehjet, po ju them: Verba volant, scripta manent. Ne jemi këtu për t’ju lënë me shkrim se çfarë kemi premtuar dhe çfarë po mbajmë për 2014-n. Faleminderit!

Ilir Meta - Atëherë, lidhur me nenin 2 dhe me amendamentet që dëgjuam nga deputetët do të fillojmë votimin, deputetët të zënë vendet. Zotërinj deputetë, zini vendet ju lutem! Do të bëjmë votimin me elektronikë, të hapur, për amendamentet që sapo dëgjuam këtu nga zoti Pollo, nga zonja Tabaku dhe nga zoti Bylykbashi. (Komunikon me deputetin Sali Berisha.) Pyetjen për kë? Për mua? Po. 

Sali Berisha - Zoti Kryetar, këtu votohen amendamente me pasoja serioze në jetën e tyre të përditshme dhe nuk del asnjë deputet për të bërë zbërthimin dhe paraqitjen e tyre, por kalojnë sikur të ishin jetimë, kalojnë nën dorë pa u lexuar, kalojnë në moh, i thonë kësaj në gjuhën tjetër. Sa shkon kjo? Mendoj që për çdo amendament të flasë një i maxhorancës dhe një i opozitës, se këtu po ndodh diçka e paimagjinueshme: maxhoranca i kalon amendamentet nën dorë, pa koment, nuk guxojnë të mbrojnë një amendament, nuk guxojnë të tregojnë se çfarë po u bëjnë qytetarëve. 

Të kalojmë në rregullin tjetër, që thotë “njëri nga pozita, tjetri nga opozita”. 

Ilir Meta – Faleminderit për pyetjen! 

Zoti Braçe, për procedurë.

Erion Braçe – Zoti Meta, lidhur më të gjitha nenet e paketës fiskale kemi bërë një debat këtu në sallën e Kuvendit. Ka qenë pjesa më e mirë e orarit të asaj seance, për të cilin janë lajmëruar pothuajse të gjithë qytetarët e Republikës së Shqipërisë. 

Së dyti, në të gjitha komisionet e Kuvendit, veçanërisht në Komisionin e Veprimtarive Prodhuese, atë të Ligjeve, atë të Ekonomisë dhe atë të Punës dhe Çështjeve Sociale janë diskutuar një më një të gjitha amendamentet, me kohëzgjatje deri në katër orë mbledhje. 

E treta, do ta merrja të mirëqenë gjithë sa u tha këtu, në rast se në fillim të kësaj seance përfaqësuesi i Grupit Parlamentar të Partisë Demokratike nuk do të kishte kërkuar që ne të mos flisnim. Hapni protokollet, shihni procesverbalet: u tha qartësisht kjo gjë. 

E fundit, Rregullorja është shumë e qartë në këtë pikë. Për ta mbyllur, sapo ua thamë të gjithë qytetarëve të Republikës së Shqipërisë, veçanërisht 66 mijë bizneseve të vogla, se nuk do të paguajnë më taksat që kishte vendosur qeveria paraardhëse, por do të paguajnë vetëm një tatim, që është tatimi i thjeshtuar mbi biznesin e vogël. Duke filluar nga furrat e bukës deri te më i fundit biznes në këtë vend do të paguajnë më pak tatime sesa paguante në qeverisjen e mëparshme. Faleminderit!

Ilir Meta – Vazhdojmë sipas Rregullores dhe siç kemi rënë dakord në fillim të seancës, lidhur me amendamentet e parashtruara nga deputetët. Do të shprehemi për secilin prej tyre me votim elektronik. 

Për amendamentin e nenit 2, amendamentin e zotit Pollo, do të hapet votimi elektronik.

Hapet votimi.

Mbyllet votimi.

72 kundër, 22 pro, Asnjë abstenim. 

Nuk miratohet. 

Do të kalojmë në votim elektronik amendamentin e parë të nenit 2, që ka të bëjë me shfuqizimin, sepse ajo ka dy amendamente për nenin 2. 

Hapet votimi.

Mbyllet votimi.

75 kundër. 26 pro. 1 abstenim. 

Nuk miratohet.

Hapet votimi për amendamentin e dytë të nenit 2 të zonjës Tabaku. 

Hapet votimi.

Mbyllet votimi.

77 kundër, 26 pro, asnjë abstenim.

Nuk  miratohet.

Hapet votimi për amendamentin e zotit Bylykbashi.

Hapet votimi.

Mbyllet votimi.

78 kundër, 26 pro, asnjë abstenim. 

Nuk miratohet.

Amendamenti i zotit Cara është tërhequr.

Kalojmë te neni 2, me vërejtjet e Komisionit të Ekonomisë, sipas raportit të paraqitur. Do të votojmë me karton. 

Pro? Kundër? Abstenim?

Miratohet.

Kalojmë te neni 3. Kemi vetëm një amendament të paraqitur nga zoti Strazimiri. Po, zoti Strazimiri.

Gent Strazimiri – Faleminderit, zoti Kryetar!

Së pari, besoj se duhet bërë një sqarim në lidhje me paqartësitë që shprehu ministri lidhur me amendamentet dhe atë se ai e quajti “konflikt logjik” midis amendamenteve të paraqitura nga kolegu Bylykbashi dhe amendamentit që unë paraqes tani. Më duhet të qartësoj që amendamentet që kemi sjellë këtu, nuk janë të gjitha amendamente që ju përballin me qeverisjen e Partisë Demokratike për tetë vjet. A ato ju përballin me premtimet që keni dhënë në fushatën e 23 qershorit, me zë dhe figurë para gjithë shqiptarëve. 
Amendamentet që ju paraqesim sot, meqenëse janë premtimet tuaja, nuk janë domosdoshmërisht bindja jonë, por përpjekje për t’ju vënë përballë drejtësisë për atë që u premtuat shqiptarëve, sepse ju u votuat më shumë për shkak të këtyre premtimeve. Kur erdhët në Komisionin e Ligjeve, për raportin e progresit të vitit 2012, ju bëra një pyetje. Ai thoshte se ka nivel të dobët të mbledhjes së taksave të pushtetit vendor, për shkak se ka pamjaftueshmëri në kapacitete për ta kryer detyrën. Vini me një propozim ku i hiqni të drejtën pushtetit lokal dhe e merrni ju përsipër. Pyetja ime ishte: a mendoni se i jepni përgjigjen e duhur progresraportit, duke i hequr edhe ato kapacitete të pamjaftueshme? Më thatë: “Po, kjo është zgjidhja”. Të njëjtën gjë jua tha sot kolegu Bylykbashi. Meqë vazhdoni me të njëjtën logjikë, unë po e shtyj më tej.  A ka mundësi të merrni edhe këtë kompetencën tjetër, të taksës së pasurisë së paluajtshme? Se çfarë i mbetet pushtetit vendor, të shohim e bëjmë. Të paktën do të mbani dhe një gjysmë premtimi të fushatës elektorale. Ndoshta do të ktheni edhe një herë fjalorin dhe tekstin që ka pasur Kryeministri aktual në 11 vjet si kryetar bashkie, se i digjej barku për pushtetin vendor, dhe ankohej për pavarësinë e këtij pushteti. Ky është thelbi i amendamentit që paraqes sot, krejtësisht në koherencë me ato që kemi thënë deri tani, krejtësisht në koherencë me propozimet e zotit Bylykbashi. Faleminderit!

Ilir Meta – Për amendamentin e zotit Strazimiri, që ka të bëjë me nenin 3, do të votojmë me elektronikë.

Hapet votimi.

Mbyllet votimi. 

31 pro, 75 kundër, asnjë abstenim.

Nuk miratohet. 

Kalojmë te neni 3 sipas variantit të propozuar. Pro? Kundër? Abstenim?

Miratohet. 

Kalojmë te neni 4. Ka një amendament nga zoti Florion Mima. Zoti Mima, do të shpreheni?

Florion Mima – Faleminderit, zoti Kryetar!

 Për hir të së vërtetës dhe për të qenë racionalë, opozita e zhvilloi betejën në Komision në lidhje me këtë amendament që do të paraqisja. Ajo betejë konsiderohet e fituar në Komision. Pra, tatimi i pasurisë për ndërtesat e ngritura para vitit ’93 nuk ndryshon falë këmbënguljes së opozitës. Nëse më lejoni, do t’ju shpjegoj një situatë fare anormale, që na është bërë me dije dje. Bëhet fjalë për gjithë stokun e apartamenteve të banimit të pashitura në territorin e banimit të Republikës së Shqipërisë, për të cilat administrata me kokën e vet, jashtë gjuhës së përdorur nga ligjvënësi në ligj, ka marrë një vendim dhe thotë se pavarësisht se është apartament banimi, fakti që hipotekohet për herë të parë nga subjekti ndërtues, e kthen automatikisht në sipërfaqe biznesi. Kjo do të jetë devastuese për qindra e mijëra firma ndërtimi, të cilat kanë një stok prej rreth 80 mijë apartamentesh të pashitura në të gjithë Republikën. Të vendoset një notë sqaruese që apartamentet e ndërtuara me leje, për të qenë apartamente banimi, do të tarifohen vetëm me tarifën e apartamenteve të banimit dhe jo të sipërfaqeve të banesave. 

Faleminderit!

Ilir Meta – Zoti Braçe. 

Erion Braçe – Zoti Meta, në këtë sallë të gjithë e kanë të drejtën edhe të mburren, edhe të lëvdohen, edhe të hiqen fitimtarë, por doja t’ju thosha se tarifa për tapitë e para vitit ‘93 është ndryshuar me vullnet të plotë të të gjithë maxhorancës. 

Në pikën 3 që shoqëron tabelën ekzistuese, thuhet qartë: “Për ndërtesat në pronësi të shoqërive të ndërtimit të destinuara për shitje, por që janë ende të pashitura, taksa do të vendoset sipas përdorimit dhe destinacionit të përdorimit të ambientit të ndërtesës”. Ambientet e hipotekuara si ambiente banimi do t’i nënshtrohen taksës mbi ndërtesat në kategorinë “ndërtesa banimi”. Ndërtesat e biznesit do t’i nënshtrohen mbi ndërtesat në kategorinë “ndërtesa të tjera për tregti dhe shërbime”. Është zgjidhur edhe kjo.

(Ndërhyrje nga salla.)

Zoti Mima, dje në Komision unë kam lexuar saktësisht këtë. Është në relacion. 

Ilir Meta – Faleminderit për sqarimin! 

Zoti Paloka.

Edi Paloka – Pashë që u nënqesh kur u tha se ka kaluar ky dokument në Komision. Së pari, amendamentet kanë ardhur në parlament para se të diskutoheshin nëpër komisione. Po të ishte gjithë ky vullnet i madh që po konstatohet, i maxhorancës, nuk kishte pse të vinte fare në projektligj. Megjithatë, shumë mirë që është hequr. Do të doja që maxhoranca të reflektonte edhe për gjëra të tjera. Faleminderit!

Ilir Meta – Po, zoti Braçe.

Erion Braçe – Për t’i shkuar së vërtetës deri në fund. Amendamentet kanë ardhur në komision dje rreth orës 11:15 apo 11:30, ndërkohë që Komisioni e kishte diskutuar një ditë përpara. Kishte marrë vendim një ditë përpara. 

Ilir Meta – Kam një pyetje për zotin Mima. Kërkoni ta tërhiqni këtë amendament, apo doni që të votohet. Kërkoni ta tërhiqni. Dakord!

Vazhdojmë me nenin 4 me vërejtjet e Komisionit të Ekonomisë sipas raportit të paraqitur. Pro? Kundër? Abstenim?

Miratohet.

Vazhdojmë me nenin 5 me vërejtje të Komisionit të Ekonomisë sipas raportit të paraqitur. Pro? Kundër? Abstenim?

Miratohet. 

Vazhdojmë me nenin 6 me vërejtje të Komisionit të Ekonomisë sipas raportit të paraqitur. Pro? Kundër? Abstenim?

Miratohet. 

Neni 7 sipas variantit të propozuar. Pro? Kundër? Abstenim?

Miratohet. 

Neni 8 sipas variantit të propozuar. Pro? Kundër? Abstenim?

Miratohet. 

Neni 8/1. Shtohet nen i ri nga Komisioni i Ekonomisë, me përmbajtje sipas raportit të paraqitur. Pro? Kundër? Abstenim?

Miratohet. 

Vazhdojmë me nenin 9 me vërejtje të Komisionit të Ekonomisë, sipas raportit të paraqitur.

Pro? Kundër? Abstenim?

Miratohet. 

Neni 10 sipas variantit të propozuar për hyrje në fuqi menjëherë. Është një votim që do të bëhet me elektronikë. Kërkon shumicë absolute, pra 71 vota pro. Gjithashtu kërkon edhe pëlqimin e Presidentit. 

Hapim votimin me elektronikë.

Mbyllet votimi.

80 pro, 24 kundër, asnjë abstenim.

Miratohet. 

Hapim votimin me elektronikë në tërësi për këtë projektligj. 

Hapet votimi.

Mbyllet votimi.

79 pro, 25 kundër, asnjë abstenim.

Miratohet. 

Kalojmë te projektligji “Për disa ndryshime dhe shtesa në ligjin 7928 “Për tatimin mbi vlerën e shtuar”, i ndryshuar”.

Kalojmë në votimin nen për nen me karton.

Neni 1, sipas variantit të propozuar.

Pro? Kundër? Abstenim? 

Miratohet.

Neni 2 me vërejtjet e Komisionit të Ekonomisë, sipas raportit të paraqitur.

Pro? Kundër? Abstenim?

Miratohet.

Neni 3. Kemi disa amendamente: amendamenti i zotit Bode, amendamenti i zonjës Vokshi, amendamenti i zotit Berisha, tri amendamentet e zotit Mima, amendamenti i zonjës Elmazi, amendamenti i zotit Shehu, amendamenti i zotit Cara, amendamenti i zotit Genc Ruli dhe amendamenti i zotit Tafaj.

Fjalën e ka zoti Bode për të paraqitur amendamentin e tij.

Ridvan Bode – I nderuar zoti Kryetar,

Zonja dhe zotërinj deputetë,

Në mbështetje të nenit 75 të Rregullores së Kuvendit, kam paraqitur një amendament lidhur me ligjin e TVSH-së për të bërë një korrigjim, i cili synon të mënjanojë efektet negative që ka i ashtuquajtur: “përjashtim nga TVSH-ja i shërbimit shëndetësor”.

Sikurse e dini, deri më sot shërbimi shëndetësor ka qenë në një taksim të vlerës së shtuar me një tarifë të reduktuar prej 10%. Shërbimi shëndetësor përmes kësaj mase ka pasur një mbështetje të madhe për të ulur kostot që kanë lidhje me çmimin e shërbimit dhe për të bërë që shërbimi shëndetësor të ketë një çmim më të përshtatshëm, në përputhje me tregun dhe i financuar në njëfarë mënyre me 10% nga sistemi qendror i taksimit, nga TVSH-ja, përmes procesit të rimbursimit.

Çfarë ndodh me ligjin e ri? Qeveria ka deklaruar dhe ka marrë përsipër se do të heqë taksën e sëmundjes dhe ka personalizuar me taksë të sëmundjes TVSH-në me 10% që ka qenë mbi shërbimin shëndetësor dhe medikamentet. U deklarua se medikamentet do të jenë të përjashtuara nga TVSH-ja, çka do të thotë se një element i shërbimit shëndetësor do të ketë një kosto të pretenduar prej 10% më të ulët në raport me çmimin, në qoftë se lukunia e tregtarëve të tregut të ilaçeve, të mbështetur tashmë me sfondin që kam prapa, do të vazhdojë me egërsi të rrisë në mënyrë progresive çmimet në vlerën që vijnë në doganë, çmime mbi të cilat nuk aplikohet asnjë lloj takse dhe nuk mund të fillohet asnjë procedurë investigimi apo ndëshkimi, edhe pse çmimet mund të vendosen në nivelet stratosferike. 

Këtë e thamë herën e kaluar, por ju nuk reflektuat. Po ju them se ajo që po bëni me përjashtimin e shërbimit shëndetësor nga TVSH-ja do të sjellë një kosto shumë të lartë të shërbimit shëndetësor në të gjitha nivelet, në klinika apo spitale, private apo publike, në qoftë se do të funksionojë skema, në krahasim me atë që është sot.

Mos harroni se ilaçet janë një element i këtij shërbimi shëndetësor, nuk janë gjithçka, sepse i gjithë sistemi tjetër i furnizimeve dhe i investimeve, me shërbime e me mallra, që ka sistemi i shërbimit shëndetësor, është nën taksim, dhe jo me 10%, por me 20%. Nëse lihen të përjashtuara, do të thotë se të gjitha këto kosto: të ushqimeve që përdoren nëpër spitale, të vlerës së investimeve që ndërtojnë dhe modernizojnë qendrat shëndetësore dhe spitalet, të makinerive dhe pajisjeve që përdorin ata, të energjisë elektrike dhe karburanteve që përdoren për qëllime shëndetësore dhe gjithçka që ka të bëjë me furnizimin e qendrave të shërbimit spitalor apo shërbimit shëndetësor në tërësi, do të kenë një kosto të lartë, sepse nuk do të ketë më rimbursim, pasi konsiderohet sektor i përjashtuar. Nëse realisht e keni me gjithë mend se doni të kontribuoni për të ulur koston e shërbimit shëndetësor, duhet të bëhet ky kalim: të mos quhet i përjashtuar, por të quhet me tatim të vlerësuar në nivelin zero. Kjo është diferenca midis së drejtës që kanë kompanitë për të rimbursuar tatimin e vlerës së shtuar për të gjitha furnizimet që kanë të bëjnë me shërbimin shëndetësor, apo për t’ua lënë atyre në kurriz, çka do të thotë që t’u lihet në kurriz qytetarëve që marrin shërbimin shëndetësor. Pra, ky është thelbi i propozimit që unë ju kam ofruar në mbajtjen e premtimit tuaj për të hequr të ashtuquajturën, sipas jush, “taksë mbi sëmundjen”. 

Sistemin që keni propozuar ju rritni çmimin e sëmundjes dhe shërbimin shëndetësor. Pra, është e thjeshtë: ju thoni të përjashtohet, unë po ju them që të bëhet zero, sepse aktivitetet ekonomike nuk kanë sens përjashtimi, por kanë mallrat e veçanta sens përjashtimi, kurse aktivitetet ekonomike, në qoftë se vërtet doni t’i ndihmoni, duhet të bëhen me tarifë zero. Për këtë gjë unë kam bërë amendamentin dhe e kam paraqitur.

Faleminderit!

(Drejtimin e seancës e merr zoti Dule.)

Vangjel Dule – Faleminderit, zoti Bode!

Fjalën e ka kërkuar zoti Beqja.

Ilir Beqja -  Faleminderit, zoti drejtues i seancës!

Kolege dhe kolegë deputetë,

U bënë rreth 4 orë që diskutojmë nen për nen këtë paketë fiskale, se buxhetit do t’i vijë radha më vonë, edhe amendimeve të propozuara nga deputetë të ndryshëm.

Sot është një tjetër mundësi për të kuptuar pse Shqipëria u katandis kaq keq kur këta ishin në maxhorancë për 8 vjet, sepse sot treguan se nuk e kanë ditur se ç’janë programet, se edhe kur duan të bëjnë opozitarin, nuk dinë as t’i lexojnë. Ngatërrojnë faqet, ngatërrojnë premtimet, i ngatërrojnë me të vetat, por më e bukura është se propozimet nuk i kanë lexuar as me njëri-tjetrin. 

Deputeti parafolës tha që ta bëjmë TVSH-në zero. Dakord, por nga grupi i PD-së ka një tjetër që thotë t’i përjashtojmë jo nga 1 prilli, por nga 1 janari. E po, kini pak respekt për shqiptarët që ju dëgjojnë! Mirë që për vete nuk paskeni, por të paktën homogjenizoni ato që sillni! Problemi kryesor, në fakt, ishte te ligji i mëparshëm. Nuk desha ta marr fjalën, por po e them: një deputet, kur paraqiti amendamentin, tha se duhet të zbatohet ligji për ata që zbatojnë kontratat. Ky ka qenë amendamenti më i çuditshëm që mund të jetë paraqitur këta 23 vjet. Ju para tre vjetësh vendosët të taksoni sëmundjen, sepse unë besoj se kjo lidhet me filozofinë tuaj. Për ju shëndeti është mall, për ne është e mirë publike. Ky është ndryshimi që kemi, dhe këtë ndryshim e pasqyrojmë edhe në politikë, edhe në programe, edhe në ligje, edhe në zbatim.

Para tre vjetësh na thatë se “do vëmë TVSH-në dhe do të ulim çmimin e barnave”. Kishit boll studime në vitet 2006-2007. S’po i përmend ata që kishin bërë studimet, që të mos fillojnë replikat, por janë të zbardhura në procesverbale. Çmimet u rritën edhe në barna, edhe në shërbimet spitalore dhe tani ne po e përsëritim atë angazhim që kemi marrë: do ta heqim taksën e sëmundjes. E thamë në fushatë, e miratuam në program dhe po jua sjellim tani me ligj. 

Po jap përgjigje edhe për amendamentin e mëparshëm: sigurisht që mund ta vendosim edhe më 1 janar. Jemi angazhuar në fillim të vitit. Ju e doni fillimin që më 1 janar, sepse për premtimet 4-vjeçare po na kërkoni llogari për 100 ditë. Ka një arsye të thjeshtë praktike pse 1 janari  është i vështirë për t’u bërë: sepse duam të përputhim heqjen e TVSH-së me listën e re të rimbursimit të barnave, ndërkohë që administratës i duhet një kohë e nevojshme për të zgjidhur tranzicionin midis barnave që kanë hyrë në territorin e Shqipërisë në këtë çast që flasim dhe janë taksuar 10%, dhe atyre që do të hyjnë më vonë. 

Lidhur me spekulimin se do të rritet çmimi i barnave, kjo nuk është e vërtetë. Të paktën këtë gjë nuk mund ta thotë ai që ka qenë ministër Financash, sepse dihet se në Shqipëri çmimi i barnave negociohet midis autoriteteve përgjegjëse të shtetit shqiptar, në rastin tonë Ministrisë së Shëndetësisë, me shtëpitë farmaceutike. Nuk mund të vijë asnjë qindarkë çmim më i lartë, sepse çmimi është i negociuar.

Faleminderit!

Vangjel Dule – Faleminderit, zoti Beqja!

Urdhëroni, zoti Bode!

Ridvan Bode – Këtu nuk u tha asnjë fjalë nëse bien dakord për ta hequr taksën e sëmundjes apo ta rritin këtë taksë, meqë e ka quajtur “taksë sëmundjeje”. Këtë taksë sëmundjeje e ka gjithë Europa dhe direktiva e BE-së e ka që të gjithë duhet të kenë tarifën e reduktuar, sepse nuk janë budallenj, por e kanë për ta futur në sistem kontrolli. Mund të më thoni, zoti Ministër, jeni dakord me amendamentin që TVSH-ja e shërbimit shëndetësor në Shqipëri të jetë zero? Në qoftë se ka sens, po ta them edhe një herë, meqenëse nuk je specialist në fushën e financave: në qoftë se bëhet zero, me përjashtim në një malli të caktuar, është e vërtetë se TVSH-ja bëhet zero, por e përjashtove nga pagimi i tatimit. Ku bëhet fjalë për shërbime, për aktivitete ekonomike, përjashtimi nuk do të thotë zero. Madje, përkundrazi, do të thotë një kosto më e rritur, një taksë edhe më e madhe. A je dakord që shërbimin shëndetësor ta bësh zero? Kjo ishte kërkesa që bëra unë, por këtu na mbajte një fjalim që s’kishte sens fare, nuk kishte lidhje me amendamentin tim.

Vangjel Dule – Faleminderit, zoti Bode!

Kalojmë tek amendamenti i zonjës Vokshi.

Albana Vokshi – Nëse ne nuk kemi respekt për veten, zoti Ministër, atëherë ju nuk keni respekt për ata që ju votuan, sepse ai libër që mbani ju në dorë është thjesht një tufë mashtrimesh, dhe ky buxhet që keni sjellë po e vërteton këtë.

I nderuar zoti drejtues i seancës,

Të nderuar kolegë,

PD-ja kurrë nuk ka bërë politikë për të provokuar krizë në ekonomi apo në ekonominë familjare të shqiptarëve. Edhe në orën më kritike të recesionit ku u zhyt Europa pak vjet më parë, Shqipëria, e drejtuar nga qeveria “Berisha”, pati rritje ekonomike, falë një pakete reformash dhe klime lehtësuese për investimet e huaja. 

Taksat e Kryeministrit Rama, ose Kryeministrit “Drama”, siç kanë filluar ta thërrasin qytetarët shqiptarë, sepse duket sikur ai po luan një dramë me disa akte, janë një kthesë 360 gradë e kursit ekonomik të Shqipërisë. 

Buxheti i vitit 2014 dhe paketa fiskale kërcënojnë Shqipërinë me krizë të pashmangshme ekonomike. Prestigjozia britanike “The economist” raporton se Shqipëria në vitin 2014 rrezikohet nga përfshirja në trazira dhe protesta masive për shkak të rritjes së pakënaqësisë sociale, qeverisjes së dobët etj. Po çfarë po ndodh në Tiranë? Vetëm pak muaj pas ardhjes në pushtet të së majtës, pa një program qeverisës, maxhoranca aktuale ushtron pushtetin e saj politik dhe financiar, duke kërcënuar në çdo vendimmarrje liritë dhe të drejtat themelore të shqiptarëve.

Sot shqiptarët janë të cenuar në të drejtën e pronës, janë të cenuar në të drejtat e tyre ekonomike, janë të cenuar në të drejtat e tyre politike. Bilanci është rikthim në regjim totalitar të 100 ditëve të rilindjes së neobllokmenëve.

Të nderuar qytetarë,

PD-ja është e vendosur të zbërthejë çdo skutë të buxhetit të krizës, i shitur si program i votuar nga zgjedhjet e qershorit. Asnjë premtim i mbajtur. I gjithë buxheti dhe paketa fiskale janë mashtrimi historik që bijtë e etërve u bënë shqiptarëve në shekullin e dytë të lirisë së tyre. “Kafshatë që s’kapërdihet asht” or shqiptarë taksa e Edi Ramës!

Të nderuar qytetarë,

Në një argumentim të shkurtër, më lejoni t’ju shpjegoj se sipas ligjit nr.7928, datë 27.04.1995 “Për tatimin mbi vlerën e shtuar”, i ndryshuar”, TVSH-ja e ushqimeve jetike të shportës që aplikohet është 20%, por gjatë fushatës elektorale Kryeministri aktual premtoi heqjen e TVSH-së për ushqimet jetike të shportës. Ky premtim u përfshi në mënyrë të cunguar edhe në programin e qeverisë, ku thuhet se do të përgjysmohet TVSH-ja për ushqimet më jetike të shportës në bazë të konsumit. 

Nga analiza e projektligjit të dërguar në Kuvend, si dhe të projektbuxhetit, rezulton se ky zotim bujar i Kryeministrit në atë kohë nuk është reflektuar. Në këtë kuadër, për të realizuar një ulje të mëtejshme të çmimeve të ushqimeve jetike të shportës për familjet shqiptare, si dhe për të reflektuar premtimin elektoral të Kryeministrit aktual, është e nevojshme që furnizimi me ushqimet jetike të shportës të konsiderohet furnizim i përjashtuar. Për këtë qëllim propozoj këto ndryshime në projektligjin e paraqitur nga qeveria në detyrë.

Miratimi i këtij amendamenti do të ishte tregues i qartë se qeveria nuk tallet me qytetarët shqiptarë dhe nuk i bëri premtimet e saj vetëm për të siguruar votat e tyre. Qeveritë serioze përdorin politika tatimore për të zhvilluar politika sociale, por tatimet e Ramës janë rrënim për të varfrit dhe falimentim për sipërmarrjet e lira. 

Të nderuar kolegë, ushqimet e shportës janë konsum jetik për shtresat në nevojë. Një mënyrë për të kompensuar të varfrit do të ishte transferimi direkt i fondeve të buxhetit te shërbimet publike, ku përfitues të ishin ata dhe jo klientela që sponsorizoi fushatën kryeministrore të Edi Ramës. Nëse qeveria mendon pa hile për më të varfrit, atëherë le ta bëjmë taksën zero për ushqimet. Ju ftoj të gjithëve, kolegë deputetë, që të votojmë heqjen e kësaj takse për ushqimet jetike për qytetarët shqiptarë.

Faleminderit!

Vangjel Dule – Faleminderit, zonja Vokshi!

Zoti Veliaj, urdhëroni!

Erion Veliaj – Faleminderit, zoti drejtues i seancës!

Ndërsa ka shumë demagogji dhe pretendime se kush thotë të vërtetën, është e rëndësishme të flasim me disa fakte, me të cilat askush nuk mund të abuzojë dhe njerëzit mund të gjykojnë. Disa fakte për ushqimet e shportës janë si më poshtë:

Në vitin 2005, kur Partia Socialiste la pushtetin, çmimi i bukës ishte 500 lekë për kilogram. Kur Sali Berisha la pushtetin, çmimi i bukës ishte 1000 lekë për kilogram, pra u rrit dyfish.

Në vitin 2005 kilja e orizit ishte 800 lekë, u bë 1600 lekë kur Berisha la pushtetin. Ishte 800 lekë kilja e sheqerit, u bë 1600 lekë kilja e sheqerit kur latë pushtetin. E gjetët 500 lekë kilen e miellit, e latë 900 lekë. E gjetët 1500 lekë litrin e vajit, e latë 2400 lekë kur ikët nga pushteti. 

Meqë keni shumë qejf të flisni për energjinë, po ju them se 1 kilovat e gjetët 50 lekë, e latë 90 lekë.

Është shumë evidente kush gënjen dhe kush thotë të vërtetën. Ne ndoshta kemi pikëpyetje për të ardhmen, se sa do të realizohen ato në të ardhmen, por nuk mund të kemi asnjë pikëpyetje për të shkuarën, kur keni dyfishuar çmimet e shportës dhe nuk keni dhënë asnjë bonos mbrapsht. E dini cila është e vërteta? Jam i lumtur që kemi pasur një diskutim shumë transparent edhe në Komision, edhe me zonjën Vokshi. E vërteta është se kjo qeveri për herë të parë ka buxhetuar 11 miliardë lekë për bonosin e ushqimeve të shportës. Është hera e parë që një qeveri nuk i bën gjërat mbas vaktit, por i paraprin çfarëdolloj krize, çfarëdolloj rritjeje çmimi dhe çfarëdolloj situate që ne mund të kemi në tregjet financiare, duke kompensuar 168 mijë njerëz me aftësi të kufizuara dhe 108 mijë familje me ndihmë ekonomike.

Meqë po flasim për ndihmën ekonomike, se e di që e keni theksuar shumë, në 100% të vendit është bërë shpërndarja e ndihmës ekonomike. Ende pa filluar me buxhetin e ri treguam se kur ka vullnet, ka një rrugëdalje. Më falni, kemi pasur vetëm 1 ditë vonesë në Kamzë, sepse ai që i merr vulat e firmat me vete ishte mbrapa hekurave, por edhe atë e kemi zgjidhur: kemi depozituar një firmë tjetër dhe Bashkia e Kamzës po merr sot 100% të ndihmës ekonomike. Askush nuk duhet të vijë këtu pa fakte. Përderisa keni marrë përsipër të vini këtu e të tregoni sa janë rritur çmimet, atëherë flisni sa i gjetët dhe sa i latë.

Dua të bëj edhe një koment për propozimet për rininë. Se sa merak e kishit sipërmarrjen rinore dhe bizneset rinore, kjo duket te rekordi i qeverisë suaj. Në 8 vjet dhatë vetëm 2 mikrokredi për të rinjtë dhe hapët 2000 lojëra fati. Për të ardhmen koha le ta gjykojë, por ajo që dua të them është se për të kaluarën faktet janë reale: 2 mikrokredi dhe 2000 lojëra fati. Kjo ishte ajo që kishit buxhetuar për rininë. 

Doni të flasim akoma? E gjetët fondin e punësimit të të rinjve dhe për sipërmarrjen rinore 10 milionë dollarë. E dini sa e latë? 900 mijë dollarë. Po të pyesësh zyrtarët e financave që ju i keni pasur në punë se pse ua shkurtuan fondin, përgjigja ishte se i vidhnit. Kështu që me 900 mijë dollarë ju nuk mund të punësonit asnjë të ri. Kjo është arsyeja pse ne për herë të parë trefishuam fondin e punësimit. Po ju them se çfarë do të bëjmë me fondin e punësimit për të rinjtë.

Programi i nxitjes së punësimit të punëkërkuesve të papunë të rinj është një program që do të zbatohet për herë të parë në vitin 2014, do të përfshijë të rinjtë nga mosha 16-30 vjeç që kanë mbaruar arsimin e mesëm ose të lartë. Nga ky program punëdhënësi përfiton një financim për tre vjet në masën 100% të sigurimeve shoqërore të detyrueshme, kushtin e punësimit për tre vjet pasi i ka mbaruar kjo kontratë. 

Programi i dytë që do të bëjmë me këtë rritje të trefishtë të fondit të punësimit për të rinjtë është për zbatimin e programit të praktikave profesionale për punëkërkuesit e papunë që kanë mbaruar arsimin e lartë brenda ose jashtë vendit, i cili mundëson punësimin për një periudhë deri në 6 muaj të personave që kanë mbaruar arsimin e lartë, duke bërë financimin në bazë të nivelit të papunësisë, 68 mijë e 500 lekë si punëdhënësit privat, punëmarrësit dhe sigurimet. 

Programi i tretë është programi i nxitjes së punësimit nëpërmjet formimit në punë, në të cilin punëdhënësi nëpërmjet punës organizon trajnim dhe formim dhe përfiton 50-70% të kostove të trajnimit, ndërsa punëkërkuesi përfiton 50% të pagës minimale në shkallë vendi. Kohëzgjatja e programit është deri në 6 muaj.

Sigurisht, edhe ne mund ta kishim luksin dhe të fillonim me gënjeshtra se për 5 vjet asnjë nuk paguan, të gjitha çmimet bëhen zero. Kjo logjikë na solli në këtë derexhe, ku çmimet u dyfishuan. Logjika jonë është konstruktive, ku nevojtarit i jepet ndihma ekonomike, atij që do të punojë i jepet fondi i punësimit, sipërmarrësit që e merr këtë në punë i subvencionohen sigurimet shoqërore.

Faleminderit!

Vangjel Dule – Faleminderit, zoti Veliaj!

Kalojmë tek amendamenti i propozuar nga zoti Berisha.

Zoti Berisha, keni fjalën.

Sali Berisha – Në këto seanca, ndonëse e keni shndërruar qeverinë në një fabrikë mashtrimesh të paimagjinueshme, përsëri nuk po arrini dot të fshihni krimin e shëmtuar që po bëni me qytetarët shqiptarë. Ju duhet të mendoni se kriza e fqinjëve tanë ka krijuar një shtrëngesë të madhe te mijëra e mijëra familje shqiptare.  Këto janë shtrëngesa në dhimbje, të cilat janë të lidhura me ushqimin e përditshëm. Ju në programin tuaj elektoral premtuat heqjen e TVSH-së për bukën, miellin e me radhë. Unë ofrova një zgjidhje të kundërt: rritje të rrogave dhe pensioneve, por qytetarët votuan alternativën tuaj. Këta qytetarë që votuan alternativën tuaj janë njerëzit më në hall të vendit. Ju çdo ditë thoshit se “do të heqim taksën e kafshatës”. Nga të gjitha premtimet ajo ishte një e mundshme, sepse ajo ekziston, ndoshta jo ta përjashtonim fare, por mund ta ulnim si në shumë vende të tjera. Tani ju e kthyet pllakën dhe u thatë se çmimi i bukës do të rritet, çmimi i sheqerit, orizit, vajit do të rritet, shërbimi i transportit do të rritet, çmimi i energjisë në të ardhmen do të rritet, pra çmimet në tërësi do të rriten. Ju qani edhe më shumë dhe thoni se “ne nuk kemi ndër mend të mbajmë asnjë nga premtimet tona përveç atij premtimi që na intereson: çmimit të ilaçeve, se aty i kemi kompanitë, aty e kemi fitimin më të madh”. 

Janë të shumta paralajmërimet se Shqipëria po rrëshqet drejt skenarit “Papandreu”. Më së fundi edhe revista e majtë më prestigjioze e planetit, “The economist”, duke studiuar qeverisjen tuaj, duke studiuar qëllimin tuaj ndaj borxhit, duke studiuar rritjen e taksave, paralajmëron për ju një vit shumë të vështirë. “Shqiptarët në protestë masive”, ky është paralajmërimi që vjen nga revista e majtë më prestigjioze. 

Natyrisht, në qoftë se shqiptarët do të dalin në rrugë, ne do t’i mbështesim ata me të gjitha forcat, por përsëri nuk mund të ndërtohet projekti mbi dhimbjen e tmerrshme të të tjerëve, ndaj ne kërkojmë këtu që të heqim menjëherë TVSH-në për bukën, për kafshatën, për kotheren. Jo vetëm kaq, por të marrim edhe një sërë masash, që një njeri të mos vuajë gjithë ditën me dhimbjet e stomakut për shkak të stomakut bosh.

U tha këtu se janë lënë në buxhet 1.1 miliard lekë për të kompensuar TVSH-në e ushqimeve. Kjo është qesharake! Ju nuk po u jepni dot ndihmën ekonomike, e shpërdoruat atë, e bëtë rrush e kumbulla dhe u jepni TVSH! Ka rregull edhe TVSH-ja, po ky rregull mungon në buxhetin tuaj. Në qoftë se doni rimbursim të TVSH-së, urdhëroni të vendosim rregullin financiar, rregullin fiskal të rimbursimit. Por jo këtë që thotë lukunia se “i kemi aty e do t’i përdorim sipas stinës, sipas hënës”. Kjo është e turpshme! Kjo do të thotë se do t’i vjedhin sa më shumë. 

Unë ju kërkoj të mendoni se ky është edhe guri i fundit i qoshes para rrokullisjes së madhe. Në qoftë se ju nuk do të mendoni për kafshatën e njerëzve, për çfarë do të mendoni? Ju nuk mendoni për asgjë dhe ju do të jeni regjimi më antipopullor që ka pasur ky vend në 23 vjetët e fundit. Çfarë do të mendoni? Ju po krijoni piramidën e financave fiskale duke rritur borxhin me 13% në një vit, çka nuk e ka bërë ndonjëherë një qeveri në Europë. Ju e bëni këtë për shkak se në qelizat e trurit të një njeriu është krijuar një Shqipëri që nuk ekziston, një ekonomi që nuk ekziston gjetiu përveçse në mendjen e tij. Ai tani thotë: “Rroftë fakti që unë mora votat dhe o burra të rrënoj këtë ekonomi reale!” 

Janë bërë disa konferenca ndërkombëtare. Çfarë keni marrë nga ato? Ju nuk keni program. Mendimi i tyre ka qenë në unison se detyra juaj kryesore është të ruani rritjen ekonomike dhe jo të shpikni një ekonomi të re. Keni shpikur një borxh që nuk ekziston kurrën e kurrës. Ju mblidhni nga të katër anët gënjeshtra për të faktuar modelin që ekziston vetëm në një mendje të sëmurë dhe tani u thoni atyre, nuk dua të përdor shprehjen popullore, por të gjithë e dini: “Të mora votën dhe mirupafshim!” Kësaj i thonë të vodha votën dhe rri në punën tënde pastaj. Pse ju votuan njerëzit? Ju votuan sepse besuan se ju me këto masa që premtuat do t’ua lehtësonit jetën  dhe dhimbjen, kurse ju po bëni të kundërtën. Ju dilni këtu dhe thoni se paskeni ndihmuar biznesin e vogël. Çfarë po ndihmoni? Ju i keni dyfishuar atij qiranë dhe të gjitha shpenzimet e tjera. Në çdo biznes ju keni rritur barrën e tij fiskale vjetore me së paku 20% deri në 30%. Po cili biznes ju mbështeti ju? Cili biznes doli dhe ju përshëndeti për masat që po merrni? Pse bëheni të tillë? 

Ai shkonte dhe u jepte letra si nuska biznesmenëve dhe të gjitha përllogaritjet i kishte false. A e kuptoni se po lozni me jetën e njerëzve? A e kuptoni se po lozni me mirëqenien e tyre? A e kuptoni ju se po lozni me kafshatën e tyre,  me vendet e tyre të punës? Dhe një qeveri që duartroket në këto momente, përbën një fatkeqësi të vërtetë kombëtare. Po në qoftë se qeveria detyrohet, të paktën duhet të rrijë me kokën ulur. Në qoftë se qeveria imponohet nga një njeri që e ka stopuar përfundimisht politikisht këtë qeveri, kjo nuk do të thotë të duartrokasësh kur rriten taksat, kur rritet mjerimi, kur rritet papunësia, kur merren vendime që u nxijnë jetën qindra dhe mijëra shqiptarëve, sepse ky është fundi i fundit.  Nuk ka asgjë më tragjike se sa kur një njeri kthehet dhe beson mashtrimin e tij. Dhe ju besoni mashtrimet e kryekreut dhe shfaqni këtu një panair cinizmi ekstrem të paimagjinueshëm.

Zoti Kryetar, kjo seancë parlamentare po bëhet e padurueshme. Të  lexoni ju se ç’mendojnë dhe thonë qytetarët, do të futeshit nën tavolina dhe jo të duartrokitni. As në romane nuk gjen skena të tilla. Në qoftë  se ju ka mbetur qoftë dhe një nanogram njerëzi, të votojmë për heqjen e TVSH-së për kafshatën, për kotheren. Të paktën të kenë mundësi të mbushin barkun me bukë njerëzit e thjeshtë. Unë rritja rrogat dhe pensionet. Kjo ishte politika ime. 

Vangjel Dule - Faleminderit!

Natyrisht që jemi të gjithë nën vlerësimin e qytetarëve, prandaj le të shmangim vlerësimet për njëri-tjetrin. 

Urdhëroni, zoti Braçe, për procedurë.

Erion Braçe – Zoti Dule, kam përpara propozimin e amendimit, është me firmë, dhe ky propozim mbivendoset mbi nenin që është propozuar nga projektligji. Pra, kemi nenet 25 dhe 11. Por kjo ka pak rëndësi. E rëndësishme është që qytetarët e Republikës së Shqipërisë sot që flasim duhet të kuptojnë se paguajnë 20% tatim,  të gjithë pa dallim, si ata që kanë, edhe ata që luftojnë për kafshatën e gojës. Po e paguajnë sot dhe e kanë paguar për 8 vjet rresht. U është marrë edhe qindarka e fundit, deri në lëkurën e fundit, 20% TVSH për bukën. Ajo që po bëjmë ne sot është e përputhur me atë që është premtuar këtu qartësisht, dhe jo për zotërinë, as për mua, as për ata që kanë shumë para, as për ata që kanë të ardhura që ju mjaftojnë për bukën e gojës, por për ata që nuk kanë të ardhura, që nuk u është rritur asnjëherë as pagesa, as ndihma ekonomike, të mbulojmë me 11 miliardë lekë përgjysmimin e tatimit mbi vlerën e shtuar. Pra, qytetarët duhet ta kenë të qartë: e kanë sot 20%, e kanë paguar 20% dhe ua ka vënë ai. Ndërkohë ne, të paktën për dy kategori, për kategorinë që është vërtet kategoria e kafshatës, do të përgjysmojmë TVSH-në dhe do t’ua japim paratë në dorë për bukën muaj për muaj. Këto ua shpjegoi ministri pak më parë, këtë duhet t’jua shpjegoj dhe unë. Sa për qarjen e zemrës për ato 5 produktet: grurin, miellin dhe të tjera me radhë, më vjen keq ta them, por në këtë sallë kam dëgjuar këtu një fjalim tjetër se po të bëhej TVSH-ja e tyre zero, do të goditej fshatari. Dua të them diçka. Në Komisionin e Ekonomisë kemi pasur seanca dëgjimore për të gjithë tregun e miellit në këtë vend dhe po ju premtoj se që nga janari do ta nxjerrim Serbinë nga tregu i miellit në këtë vend. 

Vangjel Dule - Faleminderit!

Fjalën e ka zoti Beqja.

 Ilir Beqja – Kolegë deputetë,

Në fakt, kryetari i Komisionit të Ekonomisë sapo m’i shteroi disa nga argumentet, megjithatë dy gjëra më bënë përshtypje nga deputeti parafolës. Tha se do të ndodhë një krim ndaj shqiptarëve. Me sa duket, gjithmonë si kryeministër ka bërë krime ndaj shqiptarëve dhe mendon se çdo qeveri bën krime. Kjo kohë ka mbaruar. Koha kur qeveria bënte krime ndaj shqiptarëve ka mbaruar.

Së dyti, u tha që një think tanke,  më i madhi i majtë, do një vlerësim. Mund të jetë i vërtetë për faktin se think tanke e kuptoi në nëntor-dhjetor se kush është kryetari i vërtetë i opozitës shqiptare sot dhe kujtoi  në opozitën e tij të parë se çfarë i ka bërë këtij vendi. Por edhe kjo nuk ka për të ndodhur më. Ndërkohë  ky debat po fillon të më kujtojë dhe shprehjen: “Çfarë uji i ke dhënë gomarit?”. Në prill na thoshte “duan të heqin TVSH-në e grurit se kanë importuesit e tyre”, tani po thotë ta heqim. Ka dhe amendamente të tjera që vazhdojnë, vaji, orizi. Në prill keni thënë publikisht se po t’i heqim këto, do të pengojmë fshatarin, se “keni ju lobet importuese”. Besoj i mbani mend, se nuk ka kaluar as një vit. Ne jemi të vendosur të zbatojmë të gjithë programin për të cilin shqiptarët na votuan dhe për të cilin më 15 shtator në këtë parlament morëm votën. Sigurisht, 100 ditë nuk janë pak, por besoj se të gjithë e mirëkuptojnë se në 4 vjet 100 ditë janë një pjesë e vogël. 

Vangjel Dule - Faleminderit!

(Deputeti Berisha kërkon fjalën për replikë.)

Zoti Berisha nuk jua përmendi emrin. Ai është ministër dhe në bazë të Kushtetutës dhe Rregullores ka të drejtën e fjalës. Zoti Meta e sqaroi në mënyrë të përsëritur. Nuk ka replikë. Zoti Berisha po ju jap vetëm 2 minuta kohë, por kjo është në mënyrë abuzive.

Sali Berisha – “I dashur doktor, i thuaj Beqjes se natën kur po diskutohej buxheti, darkoi në një restorant afër parlamentit dhe së bashku me Becin lanë 4 milionë lekë. Kush pagoi? Kur ka të tillë lukuni, natyrisht që nuk u mbetet gjë tjetër vetëm të mashtrojnë”. Nuk thashë asnjëherë të heqim TVSH-në e grurit.  Ju e keni premtuar TVSH-në e miellit, lexoni premtimet tuaja. Unë nuk e kam thënë. Unë në amendamentin tim kërkova heqjen e TVSH-së për kafshatën e bukës. Kjo është kërkesa ime. Por kjo qeveri, këta zëdhënësit e kryekreut, nga mëngjesi deri në darkë e përdhosin këtë platformë duke mashtruar në çdo fjali që nxjerrin. Sa serioze është kjo, zoti drejtues i seancës? Unë kërkoj bukën, këta flasin për grurin; unë kërkoj kotheren, këta flasin për luksin! Në këtë mënyrë këta dëshmojnë se janë jo vetëm  fatkeqë, por edhe më shumë, njerëz që besojnë gënjeshtrat e tyre. Mashtrimet janë të turpshme, janë të padenja, janë cinike. Me kate të rriten amendamentet, siç rriten pallatet, por njerëzit e shkretë vuajnë për kotheren e bukës, se pallatet e Dajtit janë tuajat. 

Vangjel Dule - Faleminderit!

Fjalën e ka zoti Ahmetaj. 

Arben Ahmetaj – Desha të bëj një sqarim për qytetarët shqiptarë në lidhje me disa elemente shumë të rëndësishme që u përmendën gjatë debatit për këtë amendament. 

E para, nuk do të pushojmë së përmenduri se kemi gjetur borxhe të padeklaruara prej 720 milionë dollarësh dhe do t’u tregoj qytetarëve shqiptarë këtë material, i cili është i Fondit Monetar Ndërkombëtar, i ashtuquajtur së fundi “Dëshmitari i Rremë”. Fondi Monetar Ndërkombëtar mbi të tjera thotë se skanimi vazhdon. Nga erdhën borxhet? Borxhin vetëm e dokumentuam, sepse e kemi dhuratë nga opozita e sotme, që çirret për kafshatën e gojës. Para 3-4 orësh bëri debat në stilin e vet me llogarinë për vende pune. 720 milionë dollarë vende pune në fason, me 3 mijë dollarë deri në 5 mijë dollarë një vend pune, janë 150 mijë vende pune që u ke mohuar shqiptarëve ti personalisht. Dil sa të duash këtu, fillo bëj histori me kafshatën e bukës, por ti je njeriu që në 20 vjet u ke prerë kafshatën e bukës shqiptarëve. E di se çfarë thonë kolegët? “Lëre, se këtë zakon ka ai!” Mirë ti këtë zakon ke, por dhe ne këtë zakon kemi: do t’i vëmë  në dukje të gjitha mashtrimet e tua.  Ke mashtruar shqiptarët, ofendon cilindo që të del përpara. Po të ishe njeriu im i afërt, nuk do të lija të dilje, sepse atë foltore nuk po e përdhosim ne, por po e përdhosni ju me ofendime  për deputetë, për ministra,  për gra, për vajza, për burra. 

Vazhdojmë me mashtrimet e tua 8-vjeçare për ndihmën që u ke dhënë  njerëzve në nevojë. Po ta them unë, kjo është në raportin e Bankës së Shqipërisë: fuqia blerëse  në 4 vjetët e fundit ka rënë me 40%. Kush e bëri këtë? E kemi bërë ne që kemi qenë në opozitë, apo e keni bërë ju që keni qenë në drejtim të vendit? I mbani mend që vendosnit mbështetje në buxhet për shtresat në nevojë, vinit këtu dhe në asnjë rast nuk i kishit shpenzuar? E dini çfarë janë ata 11 milionë dollarë? Janë mbështetje, janë subvencion për kafshatën e bukës, janë për energjinë elektrike. Çfarë ka ndodhur me çmimin e energjisë elektrike?  Nga viti 2005 ai është rritur. A e keni subvencionuar ndonjëherë shtresën në nevojë? Absolutisht, jo. Çfarë kërkoni tani? Pse ndërroni rolet? Është në të drejtën tuaj t’i ndërroni rolet dhe të vini këtu të qaheni për kafshatën e bukës, por mos harroni se e keni lënë këtë podium  këtu vetëm 100 ditë përpara, dhe e keni lënë në ditë të zezë. Nga ana financiare dhe ekonomike Shqipëria është në situatën më të rëndë të saj. 

Gjithashtu, në qoftë se kjo qeveri sot nuk do të ishte e përgjegjshme dhe nuk do të kishte bërë një program të mirëmenduar me Fondin Monetar, me Bankën Botërore apo edhe me Bashkimin Europian, ekonomia shqiptare do të kishte shkuar keq e më keq. Lajmi i mirë është (ua thashë edhe herën e kaluar në mënyrën time, po ua them përsëri) se më e keqja ka kaluar dhe ajo që vjen më pas  është e gjitha reformë.

Faleminderit!

Vangjel Dule – Zoti Berisha, urdhëroni dy minuta për replikë.

Sali Berisha – Mister Hermesit do t’i kërkoja t’u tregojë shqiptarëve për vjedhjen e 11 milionë eurove dhe për arratisjen e tij në Rumani tek ai deputeti që villte vrer kundër Shqipërisë.

Për sa i përket qeverisë sime, në 8 vjet ajo rriti rrogat e mësuesve në 120 për qind, rriti pensionet e fshatit në 110 për qind, rriti pensionet e qytetit me 70 deri në 120 për qind, rriti në mënyrë të vendosur dy herë rrogën mesatare, rriti dy herë ndihmën ekonomike, rriti nga 7 për qind të GDP-së në 10 për qind të GDP-së faturën sociale dhe Shqipëria qe vendi i vetëm në rajon, që vazhdoi të ulë papunësinë dhe 3-mujorin e dytë të këtij viti, po sipas të dhënave të Bankës së Shqipërisë, Komisionit Europian, Bankës Botërore dhe të gjitha institucioneve.

Për sa i përket borxhit të fshehtë, i fshehtë është vetëm modeli në mendjen tuaj, që shpreh injorancën. Përmendni CEZ-in. Po, po, ishit bërë gati të vidhnit edhe një herë dhe morët si drejtoreshë juridike pikërisht drejtoreshën juridike të CEZ-it, sepse mendoi se i erdhi radha të zhgërryhet si me “Albtelekomin”. Por mos harro se ne jemi këtu për të bërë transparencën tuaj në çdo gjë. Kjo që bëni sot ju me taksën e kafshatës, është turpi, është mjerimi, kjo është fytyra e vërtetë e kësaj qeverie, e cila e bën këtë akt të shëmtuar duke duartrokitur. Avokatët si ti, që je i damkosur për vjedhjen e pasurisë publike, janë më të pabesueshëm sesa vetë gënjeshtra. Bëhuni të arsyeshëm, se protestat po vijnë dhe do të jenë shumë të fuqishme.

Dua t’ju bëj të ditur se sot ne kemi paraqitur këtu në parlament amendamentet e mashtrimeve tuaja. Nuk i kemi bërë pa qëllim. Si një forcë politike konstruktive, si një forcë politike e rendit dhe e rregullit kushtetues, ne filluam sot betejën e parë kundër mashtrimeve tuaja në parlament dhe ju garantoj se kurrë nuk do të pajtohemi me poshtërimin që ju u bëtë qytetarëve shqiptarë. Ju garantoj se do të realizojmë një për një premtimet tona, programin tonë, sepse ato janë një kusht sine qua non për të rivendosur në piedestalin që meriton dinjitetin e qytetarëve të gënjyer shqiptarë, për t’i dhënë përgjigjen më të merituar cinizmit ekstrem të kryekreut tuaj dhe tuajit, njerëz, që nuk keni asnjë interes tjetër përveç interesave personale.

Vangjel Dule – Kalojmë në tri amendamentet e propozuara nga deputeti Florion Mima.

Zoti Mima, urdhëroni!

Florion Mima – Faleminderit, zoti drejtues i seancës!

Një fjalë e urtë afrikane thotë: “Sa të ngrejë e vërteta pantallonat, gënjeshtra i ka rënë botës dy herë e gjysmë rreth e qark.” Po qe se do ta kishte thënë këtë një ministër që ka punuar dhe në Afrikë, , me siguri do ta kishte thënë 25 herë, dhe 25 herë do t’i kishte rënë gënjeshtra.

Zoti Veliaj, që nga viti 1964 Shqipëria nuk ka as lek të ri dhe as lek të vjetër, por ka vetëm lek, kështu që të gjitha krahasimet që bëtë janë të  gjitha të gënjeshtërta të paktën me një zero.

Një fjalë tjetër e urtë popullore thotë: “Fjalët e urta janë të mira, por fjalët e urta, kur janë edhe të vjetra, janë më të mirat e të mirave.” Një nga këto është ajo që thotë se “gënjeshtra i ka këmbët e shkurtra”, por druaj se në këtë sallë më së shumti gënjeshtra i ka këmbët e gjata, nuk i ka të shkurtra.

Folëm dhe po flasim, por e vërteta është se asnjë nga këto amendamente nuk është amendament i opozitës. Këto janë të gjitha premtime të bëra nga opozita e dikurshme, nga maxhoranca e sotme, dhe kjo i ngjan asaj historisë, të cilën na e kanë mësuar në artin ushtarak se pala që vendos minat antitank, minimalisht duhet të bëjë dhe një hartë për ta pasur parasysh, që nesër, kur të kalojë në atë fushë, të mos shkelë mbi mina. Harta i duhet edhe për ta çmontuar dhe çminuar fushën. Puna është se ju, pasi e minuat fushën, humbët hartën. Ne thjesht po ju sjellim hartën dhe po ju themi: “Mos e vini këmbën në vendin e gabuar, se do të bëni ndonjë katrahurë.” Kështu janë të gjitha këto premtime që ju sjellim ne sot.  Zoti Rama, në një nga emisionet më të ndjekura të vendit thatë se këto janë provokime të opozitës. Këto nuk janë provokime. Nuk mund të jenë provokime që t’i përmendësh kryeministrit ato që ka thënë gjatë fushatës elektorale. Ky është respekt për dinjitetin e popullit. Shqiptarët duhet ta kuptojnë se kanë të drejtën e tyre për të kërkuar hesap për premtimet e dhëna gjatë fushatës elektorale dhe më tej. Kur them “shqiptarët”, kam parasysh të gjitha kategoritë: pensionistët, konsumatorët, fermerët, të gjithë ata që preken nga premtimet, nga mbajtja dhe mosmbajtja e tyre. Ju e keni vetë në dorë të provoni se dini t’i mbani premtimet ose se dini të mbani gënjeshtrat. Ne jemi të bindur për këtë dhe nuk kemi asnjë iluzion.

Pyetja më e thjeshtë që do të bëj është: a mundej maxhoranca e sotme t’i mbante këto premtime në mënyrë absolute dhe pa u futur në më të voglën shtrëngesë financiare? Ju i kishit mundësitë t’i mbanit të gjitha premtimet një e nga një. Ju me të drejtë thoni se “ne do t’i mbajmë, se mandati është 4-vjeçar”, por minimalisht ju duhej të kishit dhënë shenja që në vitin e parë, që një pjesë e tyre të fillonte të materializohej. Pra, në qoftë se keni thënë se për pesë ushqimet bazë do të hiqet TVSH-ja, minimalisht mund ta kishit hequr për më jetiken: për bukën; mund ta kishit hequr për orizin, mund ta kishit hequr për të tjera pjesë përbërëse të asaj pakete. 

Shenjat janë pesimiste. Asnjë nga premtimet nuk është mbajtur, me përjashtim  të heqjes së TVSH-së së ilaçeve, por edhe aty ka një pjesë që meriton pak vëmendje: është pjesa e shërbimeve mjekësore. Çfarë keni bërë me atë pjesë? Përsëri keni favorizuar më të pasurit dhe jo ata që janë më vulnerabël. Një individ me të ardhura të ulëta që shkon të kurohet në spital shtetëror dhe bën një operacion me vlerë 15 mijë lekë, kursen minimalisht një të gjashtën e 15-mijëlekëshit. Pra, vetëm 2500 lekë. Po nëse një i pasur, që kurohet në spitale ku vetëm hoteleria kushton 400 euro nata, bën një operacion me vlerë 15 mijë euro, kursimi i tij është 2500 euro. Kush u favorizua, i varfri apo i pasuri?

Kalojmë tek amendamentet konkrete. Amendamenti i parë ka të bëjë me TVSH-në për vaksinat, ilaçet, herbicidet dhe pesticidet e përdorura në bujqësi dhe në blegtori, premtim mjaft bujar i Kryeministrit aktual gjatë fushatës elektorale. Ndodhet në faqen 47 të programit elektoral të Partisë Socialiste. Nuk e gjejmë të materializuar në paketën dhe projektbuxhetin e këtij viti, prandaj kërkojmë që ky amendament të merret dhe të vihet në jetë mot a mot, ashtu siç është propozuar nga opozita e dikurshme, qeveria e sotme. 

Faleminderit!

Vangjel Dule – Faleminderit, zoti Mima!

Fjalën e ka zoti Beqja.

Ilir Beqja – Konstatimi që u bë këtu ishte me të vërtetë i çuditshëm në kuptimin e diskutimit politik, sepse sapo na u tha nga një përfaqësues mjaft serioz i opozitës së sotme se premtimet tona janë të mbajtshme, pra nuk paskan qenë gënjeshtra.

Së dyti, na u tha se amendamentet nuk janë provokime. Dakord, atëherë të bëjmë një marrëveshje, sepse nuk kemi dashur t’ju themi “janë lajthitje”. Ajo që sapo thatë është lajthitje. Në Shqipëri barnat  në ligjin e barnave janë edhe për njerëzit, edhe për kafshët. Një ligj kemi ne. Vërtet jemi shprehur te programi për shëndetësinë për njerëzit, por përjashtimi është si për barnat e njerëzve, edhe për barnat e kafshëve, edhe për vaksinat e njerëzve, edhe për vaksinat e kafshëve. Kur është vendosur para tre vjetësh, ju keni qenë të kujdesshëm, jeni shprehur edhe në udhëzimin përkatës që del për zbatimin e ligjit të TVSH-së. U vu 10 për qind edhe për barnat e njerëzve, edhe për barnat e kafshëve. Është e kryer, zoti Mima, do ta votojmë pas një ore.

Faleminderit!

Vangjel Dule – Faleminderit, zoti Beqja!

Zoti Veliaj, urdhëroni!

Erion Veliaj – Faleminderit!

Zoti Mima, lidhur me pretendimet tuaja, në qoftë se i vetmi gabim që unë kam bërë është që për hir të komunikimit dhe për ta mbajtur gjuhën e thjeshtë me publikun flas me para të vjetra, atëherë unë jam fajtor, por dua të të falenderoj publikisht, se kjo është e vetmja vërejtje që ke, pra që pranon se nuk ka rëndësi nëse është bërë një mijë lekë apo 100 lekë, por çmimi i bukës nën qeverisjen tuaj është rritur dyfish. Të falënderoj publikisht që pranon se, pavarësisht se unë flas me të reja ose të vjetra, që çmimi i orizit është dyfishuar kur ju latë pushtetin. Të falënderoj që, pavarësisht se flasim me të vjetra ose me të reja, çmimi i sheqerit u dyfishua në qeverisjen tuaj; të falenderoj sepse pranon që çmimi i miellit  u dyfishua nën qeverisjen tuaj; të falënderoj që pranon që çmimi i vajit u dyfishua nën qeverisjen tuaj, që çmimi për kilovat-orë energji elektrike u dyfishua nën qeverisjen tuaj. 

Çfarë po themi ne? Të amortizojmë të gjithë këtë dyfishim që ju i bëtë rritjes së këtyre çmimeve jo duke rritur taksat, por duke i kthyer mbrapa kesh në dorë. E doni me të vjetra? Është 11 miliardë. E doni me të reja? Është 1.1 miliard. E doni me dollarë? Është 11 milionë dollarë. Po këto janë lekët që njerëzit do t’i marrin në xhep, të cilëve 20 për qind, kokërr më kokërr, juve ua morët 8 vjet çdo ditë, çdo orë të ditës.

Meqë folët këtu edhe për banesat sociale, unë besoj se ju jeni në opozitë vetëm me qeverinë e madhe, se në Tiranë jeni në pushtet. Keni 450 banesa sociale. Në dallim nga ne dhe me gjithë shpotitë tuaja, kryetari-dezhurn as nuk shkon fare në buxhet të bashkisë. Unë po ju them: a doni të drejtoni me vepra? Se ne po themi se kjo është alternativa jonë. Pyetja është: cila është alternativa juaj? Aty ku ju jeni në pushtet, ju si i menaxhoni gjërat? Keni 450 banesa sociale, që po rrënohen. E dini se çfarë bëtë? Jo vetëm që nuk i dhatë një njeriu banesë sociale, jo vetëm që nuk i zhbllokoni, jo vetëm që nuk ndihmoni njerëzit që rrinë në rrugë nga akti normativ, që i nxorët ju në rrugë, por e dini çfarë bëtë? U bëtë vetë për banesë sociale. Shkuat e rrëmbyet SHQUP-in dhe realiteti i Shqipërisë që ju njihni është nga parkimi i SHQUP-it deri te gardhi që keni çarë për të hyrë në parlament. Shqipërinë reale që paguan këto çmime, ju nuk e njihni fare.

Dilni pak jashtë SHQUP-it, parkoni në ndonjë vend tjetër (ju njihni një Shqipëri që paguan dyfishin e çmimeve) dhe do të kuptoni se Shqipëria jonë, ashtu si në këto 100 ditë që mori ndihmë ekonomike, do të marrë në dorë edhe pagesat për çdo çmim dhe jo pasi t’i kemi zhytur njerëzit në varfëri, por për çdo njeri që është në skemën e ndihmës ekonomike apo të aftësisë së kufizuar do të jepen 11 milionë lekë të rinj apo kesh në dorë për secilin.

(Drejtimin e seancës e merr zoti Meta.)
Ilir Meta – Faleminderit!

Zonja Liljana Elmazi, urdhëroni!

Liljana Elmazi – Të nderuar qytetarë,

Të nderuar kolegë,

Premtimet elektorale dhe mbajtja e tyre janë kontrata e një qeverie me zgjedhësit dhe respektimi i tyre është burimi i moralit që e mban më këmbë një maxhorancë. Nëse premtimet nuk mbahen, shumica është e rënë moralisht dhe besimi i popullit lëkundet.

Të dashur qytetarë, asnjë premtim nuk është mbajtur në buxhet apo në paketën fiskale të qeverisë. Meqenëse qeveria ka harruar, ne si opozitë po bëhemi zëri edhe i atyre votuesve të mashtruar për shëndetësi falas, legalizim falas, heqje të TVSH-së për ushqimet bazë të shportës e të tjera me radhë.

Amendamentet që unë po paraqes janë hartuar mbi bazën e dy parimeve: 

Së pari, interesi publik. Në këtë proces ne jemi udhëhequr nga propozimet e ardhura nga grupet e interesit dhe nga qytetarët gjatë konsultimeve publike me ta në 10 ditët e shkuara. Kjo është një detyrë qytetare që ne bëmë, por qeveria e shpërfilli, madje duke u vendosur edhe në anën e kundërt të grupeve të interesit. 

Amendamenti im ka të bëjë me një nga produktet bazë të shportës. Unë e kuptoj se me heqjen e TVSH-së për vajin ju ndoshta keni merak shëndetin e shqiptarëve, interesoheni për nivelin e kolesterolit në gjak, por lejojini shqiptarët  të marrin frymë dhe të hanë edhe atë kafshatë buke. 

E kuptoj se shumë shpejt ju nga qeveria e “rilindjes” po pagëzoheni me një emër tjetër: “qeveria e shtrëngimit të rripit të shqiptarëve”. Sipas ligjit nr. 7928 “Për tatimin mbi vlerën e shtuar”, i ndryshuar, ndaj furnizimit me vaj ushqimor aplikohet shkalla tatimore 20%. 

Gjatë fushatës elektorale Kryeministri premtoi heqjen e tatimit mbi vlerën e shtuar për produktet jetike të shportës dhe, duke qenë se vaji është një produkt i tillë, ai duhet të përjashtohet nga TVSH-ja. Kryeministri premtoi në fushatë se ky do të ishte një premtim bujar nga ana e tij. Për këto arsye  miratimi i këtij amendamenti do të ishte një tregues i qartë se qeveria aktuale nuk tallet me qytetarët.

Ju do të thoni se pse unë dhe deputetët e opozitës interesohemi kaq shumë për moralin e qeverisë, edhe pse nuk është qeveria jonë. Po, më dhimbsen shqiptarët, sepse ju po e nxini imazhin e Shqipërisë në vend. Nuk dua t’ju quaj “mashtrues”, por as “qeveria amorale”, sepse jeni qeveria e shqiptarëve, prandaj duke e vlerësuar shumë të rëndësishme mbrojtjen e interesave të qytetarëve shqiptarë, si dhe duke e vlerësuar si thelbësore ruajtjen e marrëdhënies së besimit midis shtetit dhe qytetarëve, duke përfshirë këtu edhe përgjegjshmërinë e qeverisë në mbajtjen e premtimeve të fryra elektorale, që dolën si tullumbace, propozoj që edhe ju ta votoni amendamentin që kam propozuar.

Faleminderit!

Ilir Meta – Faleminderit!

Zoti Sherefedin Shehu, urdhëroni!

Sherefedin Shehu – Faleminderit, zoti Kryetar!

Unë kam paraqitur një amendament lidhur me heqjen e TVSH-së për sheqerin, që është një nga produktet e shportës. Fatkeqësisht, këtu na u paraqitën disa lista nga dyqani i Partisë Socialiste dhe jo nga tregu, si dhe mashtrime lidhur me shifrat e buxhetit. Thuhet se është krijuar një fond i ndihmës ekonomike për njerëzit në nevojë, por, në fakt, është krijuar një xhep për ministrin dhe Kryeministrin, sepse historia e kompensimeve ka filluar që në vitin 1993 dhe është konsoliduar në pensione, në ndihma ekonomike, në mbështetje për të paaftët, për të papunët. Pra, qytetarët nuk kanë nevojë të mashtrohen. Ata kanë nevojë për një program real, që t’u sigurojë kafshatën gojës.

Kur ne filluam të diskutonim për paketën ushqimore, ju na akuzuat se po rikthehej talloni, por në fakt një pjesë e popullsisë ka nevojë të mbështetet edhe me tallon, prandaj uluni dhe lërini mashtrimet. Merrni masat që ndihmojnë qytetarët. 

Qytetarëve jo vetëm që nuk po u jepni shpresë dhe as nuk po u ulni barrën, por nuk po u jepni as atë që u takon. Në 4 muaj qeverisje ju nuk paguat ndihmën ekonomike dhe pagesën për të paaftët. Pra, ju po ua hiqni qytetarëve kafshatën e bukës nga goja. 

Ironia më e madhe është se kur ministrat kundërshtojnë amendamentet, ju qeshni dhe duartrokitni. Kjo është ironi e madhe. Po nxitoni sepse doni të na mbyllni gojën dhe t’i miratoni sa më shpejt projektet që keni sjellë këtu. Kjo është një tallje me qytetarët!

Në 4 muaj ju e rritët borxhin publik me 7% të GDP-së, por asnjë lek nuk dërguat tek të paaftët, asnjë lek nuk dhatë për të papunët, për pensionistët, të cilët shpresonin të merrnin shpërblimin e fundvitit. Përveç kësaj ju keni krijuar një barrë që do të rëndojë më shumë në vitin 2014, jo vetëm nëpërmjet rritjes së taksave, por edhe nëpërmjet borxhit të rritur, ndaj, unë do t’ju bëja thirrje që ta mbështetni këtë amendament, në mënyrë që të qetësoni pak shpirtin tuaj për premtimet e bëra. Mbështeteni këtë amendament, që t’u tregoni qytetarëve se nuk talleni me ta.

Faleminderit!

Ilir Meta – Faleminderit!

Zoti Igli Cara, urdhëroni!

Igli Cara – Faleminderit, zoti Kryetar!

Të nderuar kolegë,

Do ta filloj me amendamentin që dua të paraqes sipas ligjit nr. 7928, datë 27.04.1995 “Për tatimin mbi vlerën e shtuar”, i ndryshuar”. Furnizimi me energji elektrike është furnizim mallrash dhe shkalla tatimore që aplikohet në të është në masën 20%. Të gjithë e mbajmë mend se gjatë fushatës elektorale Kryeministri premtoi heqjen e tatimit të vlerës së shtuar për furnizimin me energji elektrike të konsumatorëve familjarë. Më pas ky premtim u përfshi në mënyrë të cunguar edhe në programin e qeverisë, ku në faqen 43 të tij thuhet se do të ulet dhe do të kompensohet TVSH-ja për pjesën e domosdoshme të furnizimit me energji elektrike të konsumatorëve familjarë të varfër.

Nga analiza e projektligjit të dërguar në Kuvend rezulton se ky zotim bujar i Kryeministrit nuk është reflektuar. Në këtë pikë sjellim në vëmendje të kësaj mazhorance se në kohën e PD-së të gjitha shtresat përfitonin një kompensim financiar për këtë faturë të energjisë elektrike. Në këtë kuadër, për të realizuar një ulje të mëtejshme të kësaj fature, si dhe për të reflektuar këtë premtim të bujshëm tuajin, është e nevojshme që furnizimi me energji elektrike për konsumatorët familjarë të konsiderohet furnizim i përjashtuar. Për këtë qëllim kam propozuar edhe amendamentin përkatës, por pavarësisht premtimit dhe këtij propozimi unë jam i sigurt se ky amendament nuk do të votohet, sepse është në vazhdën e atyre premtimeve dhe mashtrimeve që zoti Rama dhe zoti Meta i kanë filluar që në datën 1 prill. Të gjithë e njohin këtë datë dhe kuptohet se ky premtim nuk do të mbahet, siç nuk është mbajtur premtimi për shëndetësi falas, siç nuk është mbajtur premtimi për legalizime falas. 

Të gjithë e mbajnë mend kur zoti Rama në Durrës, në fshatin Rrashbull, bëri premtim për legalizim falas. Një premtim shumë i bujshëm dhe të gjithë e mbajnë mend se ne në atë kohë thamë se “ky është një mashtrim i madh, sepse nuk ka legalizim”, dhe kjo u vërtetua, sepse nuk po bëhet realitet dhe ju po u flisni pikërisht për faturën e aplikimit, që është 4000 lekë të rinj. 

Po ju them se vetëm në Durrës mbi 95% e qytetarëve që kanë aplikuar për legalizim e kanë paguar. Kuptohet: nuk e mbajtët as fjalën, as premtimin për bizneset e vogla, kur thatë se do t’u hiqnit taksën dhe tatimin do ta çonit nga 10% në 5% dhe aktualisht e keni në 7.5%

Në seancën e kaluar i bëra një pyetje zotit Meta, por ai nuk ishte në sallë, ndaj dua t’ia përsëris: zoti Meta, këto premtime i keni të përbashkëta apo veç e veç?  A do të mbani përgjegjësi edhe ju për këto premtime të parealizuara, apo si gjithmonë, si edhe në mandatin e kaluar, fajin e ka vetëm Kryeministri?

Dua të bëj edhe një sqarim për ministrin e Punëve Sociale. Është e vërtetë që Tirana mund të ketë 450 banesa sociale, por edhe Durrësi ka 250. Mund të keni harruar përsëri, zoti Ministër, se në datën 1 prill këshillin bashkiak të Tiranës e keni marrë ju, siç keni marrë edhe atë të Durrësit. Unë e di se dokumentet i përgatit  administrata, por vendimmarrja i kalon këshillit bashkiak. Shumicën e keni në këshillin bashkiak të Tiranës e keni ju, bëjeni! E keni edhe në Durrës, ku janë 250 apartamente, bëjeni! Edhe tani që nuk kemi shumicën, ua kemi bërë apartamentet gati që në kohën tonë. Përsëri ne e kemi fajin? As për t’i ndarë nuk jeni të zotë?

Faleminderit!

Ilir Meta – Faleminderit!

Zoti Genc Ruli, urdhëroni!

Genc Ruli – Faleminderit, zoti Kryetar!

Argumenti që keni përdorur deri tani janë gjoja mashtrimet tona të gjata, që po i zbuloni dhe vërtetoni. Do të vërtetohen shpejt mashtrimet tuaja në lidhje me mashtrimet tona, por le t’ia lëmë kohës. Sot jemi mbledhur për tjetër gjë në këtë sallë. Jemi mbledhur për të parë dhe miratuar programin tuaj të parë qeverisës. 

Ky program është shumë larg nga programi elektoral dhe këtë distancë e mbush vetëm një mashtrim, asgjë tjetër. Pikërisht se po ju themi këtë gjë, ju nuk mateni me fjalët dhe me premtimet tuaja, por këndoni vazhdimisht vetëm refrenin “ju jeni mashtrues”. Në qoftë se ky është argument, ta gëzoni, por mua nuk më duket se ju nderon.

Ajo çka ne propozojmë sot në këtë amendament është heqja e TVSH-së për inputet kryesore në sektorin e bujqësisë dhe të blegtorisë. Ky është premtimi që keni bërë në fushatë, madje duke bërë cilësimin se ish-qeveria vetëm me fshatin nuk ka lidhje. Vërtetojeni që keni ju lidhje. Vërtetojeni që e keni pasur për zemër, vërtetojeni atë rapsodi baritore që këndonit nga mali në mal e nga fusha në fushë. Këtë gjë ne nuk po e gjejmë në letrat tuaja të buxhetit. Keni vënë për këtë sektor vetëm 300 milionë rimbursim TVSH-je  për inputet. Është 1.5 miliard, ku kostoja e TVSH-së së inputeve, pra, sipas premtimit tuaj                                                                                                                                                                                           i bie që sipas premtimit tuaj të pesëfishoni financimet për bujqësinë. Pesëfishim do të thotë ta shumëzosh me 5. Ju e pjesëtoni me pesë dhe e paraqisni atë si realizim të programit tuaj. Shuma prej 1,5 miliardë, që do të shtoni në buxhet, nuk do të ketë impakt të madh në rritjen e ekonomike të sektorit të bujqësisë. Ky është sektori që i përgjigjet më shpejt çdo inputi dhe stimuli që jep shteti. Keni programuar 2% rritje ekonomike për vitin që vjen. Nëse bujqësia nuk do të rritet me 4%, atëherë as 2 –përlindëshi që keni vendosur si rritje ekonomike nuk do të realizohet.

Ministri i Bujqësisë pak më parë tha se “ju keni një precedent diku nga qershori i këtij viti që po mbyllet, sepse e vendosët heqjen e TVSH-së dhe e hoqët pas pak kohe”. Sqarimet kanë qenë publike dhe zyrtare edhe në këtë parlament. Ne anuluam skemën e heqjes, pra bërjen zero të TVSH-së, sepse në këtë rast përftimi nuk shkonte te fermeri dhe vendosëm rimbursimin për TVSH-në. Në qoftë se sot e shihni me vend se është më mirë ta rimbursojmë sesa ta heqim TVSH-në e inputeve, atëherë shtojeni në buxhetin e 1,5 miliardëve dhe rezultati arrihet.

 Unë kohën e pakonsumuar do t’ia falë Kryeministrit, sepse nuk ka folur ende sot, që të na gëzojë e të na “lumturojë”. U bënë gjithë këto orë dhe nuk kemi dëgjuar asnjë batutë prej tij.

Faleminderit!

Ilir Meta – Fjalën e ka zoti Tafaj për amendamentin e tij.

Myqerem Tafaj – Faleminderit, zoti Kryetar!

Amendamenti që unë propozoj ka të bëjë me heqjen e tatimit mbi vlerën e shtuar jo në muajin prill, por që në fillim të vitit, në janar. Ne nuk jemi të bindur se heqja e TVSH-së së ilaçeve do të çojë në uljen e çmimit të tyre, përkundrazi, ne i besojmë vlerësimit të ekspertëve se heqja e TVSH-së mund të çojë në shmangien ose në dobësimin e kontrollit mbi çmimin e origjinës, çka mund të krijojë hapësirë për abuzime të mëdha. Madje, shumë ekspertë këtë e quajnë si më të mundshme në raport me alternativën se heqja e TVSH-së vërtet mund të ulë çmimin. Por, meqenëse ju e keni bërë këtë premtim, me këtë amendament ne ju kërkojmë ta filloni që në janar. U tha se është e vështirë, por nuk është e pamundur, prandaj nëse doni ta mbani këtë premtim, atëherë me këtë amendament ne kërkojmë të realizohet që në muajin janar.

Faleminderit!

Ilir Meta – Atëherë, i dëgjuam të gjithë deputetët që kishin amendamente për nenin 3. Fillojmë tani me votimin me elektronikë të hapur për amendamentet e nenit 3.

Amendamenti i parë është ai i zotit Bode.

Hapim votimin me elektronikë për amendamentin e zotit Bode.

Mbyllet votimi. 

24 vota pro, 70 kundër, asnjë abstenim.

Nuk miratohet.

Kalojmë tek amendamenti i zonjës Vokshi për nenin 3.

Hapet votimi me elektronikë.

Mbyllet votimi.

22 vota pro, 70 kundër, asnjë abstenim.

Nuk miratohet.

Kalojmë tek amendamenti i zotit Sali Berisha për nenin 3.

Hapet votimi.

Mbyllet votimi.

25 vota pro, 68 vota kundër, asnjë abstenim.

Nuk miratohet.

Kalojmë tek amendamenti i zotit Florion Mima.

Hapet votimi.

Mbyllet votimi.

23 vota pro, 73 vota kundër, asnjë abstenim.

Nuk miratohet.

Kalojmë tek amendamenti i dytë për nenin 3, i zotit Florion Mima.

Hapet votimi.

Mbyllet votimi.

23 vota pro, 71 kundër, asnjë abstenim.

Nuk miratohet.

Kalojmë në amendamentin e 3-të të zotit Florion Mima për nenin 3.

Hapet votimi.

Mbyllet votimi.

24 vota pro, 73 vota kundër, asnjë abstenim.

Nuk miratohet.

Kalojmë në amendamentin e zonjës Liljana Elmazi.

Hapet votimi.

Mbyllet votimi.                                           

24 vota pro, 73 vota kundër, asnjë abstenim.

Nuk miratohet.

Kalojmë në amendamentin e zotit Sherefedin Shehu.

Hapet votimi.

Mbyllet votimi.                                           

25 vota pro, 76 vota kundër, asnjë abstenim.

Nuk miratohet.

Kalojmë në amendamentin e zotit Igli Cara.

Hapet votimi.

Mbyllet votimi.                                           

24 vota pro, 75 vota kundër, asnjë abstenim.

Nuk miratohet.

Kalojmë në amendamentin e zotit Genc Ruli.

Hapet votimi.

Mbyllet votimi.                                           

25 vota pro. 75 vota kundër. 1 abstenim.

Nuk miratohet.

Kalojmë në amendamentin e fundit për nenin 3 të zotit Myqerem Tafaj.

Hapet votimi.

Mbyllet votimi.                                           

25 vota pro, 75 vota kundër, asnjë abstenim.

Nuk miratohet.

Mbaruam me amendamentet.

Do të votojmë me karton nenin 3 me vërejtjet e Komisionit të Ekonomisë sipas raportit të paraqitur.

Pro? Kundër? Abstenim?

Miratohet.

Neni 4, me vërejtje të Komisionit të Ekonomisë sipas raportit të paraqitur.

Pro? Kundër? Abstenim?

Miratohet.

Neni 4/1. Shtohet nen i ri nga Komisioni i Ekonomisë me përmbajtje sipas raportit të paraqitur.

Pro? Kundër? Abstenim?

Miratohet.

Neni 5 me vërejtjet e Komisionit të Ekonomisë sipas raportit të paraqitur.

Pro? Kundër? Abstenim? 

Miratohet.

Neni 6 me vërejtjet e Komisionit të Ekonomisë sipas raportit të paraqitur.

Pro? Kundër? Abstenim?

Miratohet.

Neni 6/1. Shtohet nen i ri me përmbajtje sipas raportit të paraqitur.

Pro? Kundër? Abstenim? 

Miratohet.

Kalojmë te neni 7 me vërejtjet e Komisionit të Ekonomisë sipas raportit të paraqitur. Propozohet hyrja në fuqi menjëherë, me përjashtim të neneve 3 dhe 5. Votimi do të jetë me elektronikë dhe kërkon shumicë absolute, pra të paktën 71 vota pro, si dhe pëlqimin i Presidentit, që do të jepet me rastin e dekretimit, sikurse ju njoftova më parë.

Atëherë, kalojmë te votimi me elektronikë për efekt dokumentimi.

Hapet votimi.

Mbyllet votimi.

78 vota pro, 26 kundër, asnjë abstenim.

Miratohet.   

Hapim votimin me elektronikë në tërësi.

Hapet votimi.

Mbyllet votimi.   

78 vota pro, 25 kundër, asnjë abstenim.

Miratohet edhe në tërësi ky projektligj.

Kalojmë te projektligji “Për një ndryshim në ligjin nr. 7811 “Për miratimin e ndryshimeve të dekretit nr.782 “Për sistemin fiskal në sektorin e hidrokarbureve kërkim-prodhim””.

Kalojmë në votimin nen për nen me karton të projektligjit.

Neni 1 me vërejtje të Komisionit të Ekonomisë sipas raportit të paraqitur.

Pro? Kundër? Abstenim?

Miratohet.

Neni 2 sipas variantit të propozuar për hyrjen menjëherë në fuqi.

Ky votim do të bëhet me elektronikë dhe duhen përsëri 71 vota pro.

Hapet votimi me elektronikë.

Mbyllet votimi.

78 vota pro, 28 kundër, asnjë abstenim.

Miratohet.

Hapet votimi me elektronikë në tërësi për këtë projektligj.

Mbyllet votimi.

77 vota pro, 29 kundër, asnjë abstenim.

Miratohet edhe ky projektligj.

Kalojmë te projektligji tjetër, “Për disa ndryshime dhe shtesa në ligjin nr. 10383 “Për sigurimin e detyrueshëm të kujdesit shëndetësor në Republikën e Shqipërisë”, i ndryshuar”.

Lidhur me nenin 1 kemi një amendament të paraqitur nga zonja Albana Vokshi.

Po, zonja Vokshi.

Albana Vokshi – I nderuar zoti Kryetar,

Të nderuar kolegë,

Të nderuar përfaqësues të medies, që keni ndjekur me profesionalizëm diskutimet, debatet, propozimet për projektbuxhetin e vitit 2014 dhe paketën fiskale, që keni raportuar të gjitha dëgjesat në komisione, keni transmetuar edhe konsultimet me palët e interesit të Partisë Demokratike, po ashtu keni përçuar indinjatën dhe protestën e qytetarëve për t’u thënë “jo” taksave të qeverisë “Rama”, për të ndaluar vrapin e marrëzisë së kësaj qeverie. Protesta e sotme e qytetarëve shqiptarë ishte më e madhe se ajo para një jave. Ju siguroj se protesta tjetër e qytetarëve shqiptarë do të jetë akoma më e madhe, sepse me këtë projektligj ju keni cenuar dinjitetin e tyre. 

“Ne nuk kemi ndërtuar një program për të shitur ëndrra të parealizueshme - thoshte Rama më 6 shkurt të vitit 2013, - por kemi ndërtuar një program bazuar në ëndrra që bashkërisht mund t’i bëjmë realitet. Nuk është ëndërr e parealizueshme të kemi shërbim shëndetësor falas”, thoshte ai. Pyetja e parë që kam për ju, zoti Kryeministër, është: ku shkoi ëndrra e shqiptarëve që ju u premtuat në çdo takim elektoral për shëndetësi falas? Ku e keni shëndetësinë falas për të paktën 1 milion shqiptarët që ju dhanë votën? 

Të nderuar qytetarë shqiptarë, shëndetësia falas e Ramës nuk është gjë tjetër veçse një përrallë në buxhetin e premtimeve të pambajtura. Është ajo ëndrra që do të vazhdojë të ngelet e mbyllur në sirtar. Po çfarë është premtimi për shëndetësi falas i Ramës? Për të sqaruar këtë pyetje, si për veten time, por edhe për qytetarët shqiptarë, mora disa fjalime të Ramës kur ishte në kërkim të votave me çdo lloj forme, blerje, presion apo mashtrim. Praktikisht Rama u premtoi shqiptarëve se ky shërbim do të blihej nga shteti dhe do t’u ofrohej falas të gjithë shqiptarëve, pa u bazuar te kontributi individual për sigurimet shoqërore, sepse (po citoj Ramën në fjalim e tij) “sistemi i kontributeve, skema e financimit të  kujdesit shëndetësor përmes sigurimeve shëndetësore, është e dështuar. Ky është sistem i padrejtë, krejtësisht i padrejtë.” Kështu thoshte Rama në takimin me studentët e mjekësisë. Pyetja e dytë që kam për ju zoti Kryeministër është: a e di zoti Rama që projektligji për kujdesin shëndetësor që ju keni sjellë këtu sot për ta miratuar bazohet pikërisht në këtë sistem që sipas jush është i dështuar dhe i padrejtë,  madje a e dini që e keni rritur 6 herë këtë padrejtësi për të vetëpunësuarit në fshat dhe në qytet? E frymëzuar  nga fjalimet tuaja fushatore, u ula dhe shkrova këtë amendim për t’u dhënë ju një mundësi që ta korrigjoni gabimin që keni bërë mbase pa e ditur me këtë projektligj, të ndryshoni këtë sistem të padrejtë, siç thoni ju, që ju si qeveri të mos bashkëjetoni me padrejtësinë fundore, duke mos marrë përsipër asnjë barrë solidariteti me njerëzit në nevojë për kujdes shëndetësor dhe në pamundësi për ta paguar kujdesin shëndetësor. Pasi kjo, thoni ju,  është e pamundur. Atëherë pse ju sot na sillni pikërisht këtë skemë të padrejtë, këtë skemë që, siç thoni ju, është kaq barbare dhe nuk ka lidhje me Europën ku jetojmë, nuk ka lidhje fare me Shqipërinë që ne duam? 

Me anë të amendamentit tim për shëndetësinë falas, zoti Kryeministër, ju do të keni mundësi që t’i jepni fund gjendjes së krijuar dhe pikërisht sistemit që sipas jush është provuar e stërprovuar si sistem i dështuar i ngritur mbi sigurimet shëndetësore. Amendamenti im ju jep juve mundësi  të ndërtoni pikërisht atë sistem të ri ku do të jetë shteti që do të blejë shërbimin dhe ta ofrojë për të gjithë qytetarët në nevojë këtë kujdes shëndetësor.

 Në diskutimet që unë kam pasur me shumë kolegë  të mi apo me miq  të mi ka pasur debate dhe disa nga ata janë  të mendimit se mosndërmarrja e hapave konkretë në fushën e shëndetësisë nga zoti Rama nuk është e qëllimshme, por thjesht rezultat i paaftësisë së tij për të kuptuar se çfarë masash duhet të ndërmerren për përmbushjen e një premtimi elektoral. Kjo paqartësi është e dukshme edhe nga deklaratat  që unë sapo lexova, ku ai premtoi se qeveria  do të blejë shërbimin  shëndetësor  dhe do ta ofrojë atë falas,  deklaratë që në thelb është nonsens, pasi nuk ka kuptim të thuash se qeveria do të blejë shërbimin shëndetësor, kur vetë qeveria është prodhues i shërbimit shëndetësor. Deklaratat e Kryeministrit do të kishin kuptim nëse ai  do të nënkuptonte se qeveria do të mbulonte edhe koston e shërbimeve shëndetësore të ofruara  nga privatët. Pra premtimi i Kryeministrit  praktikisht do të thotë se qeveria merr përsipër koston e kujdesit shëndetësor pa tokuar kontribute sigurimesh nga shëndetësia. Dhe pikërisht kjo gjë realizohet me anë të amendamentit që unë kam propozuar sot. 

Ky amandament do të bëjë që ju, zoti Rama, dhe qeveria juaj (dhe këtu përsëri po ju citoj, që të mos kërkoni më që qytetari, ose të sigurohet, ose të lutet të mos sëmuret “se po nuk pati lekë mundet edhe të vdesë”)  të ofroni shërbim shëndetësor për të gjithë, duke i kërkuar shoqërisë të jetë solidare  me ata që janë në nevojë për këtë shërbim. Në fakt unë nuk jam e sigurt nëse fjala solidaritet ka të njëjtin definicion për të dyja palët, sepse ju e përmendni” buxhet solidar”, “ditë solidare”, “skemë solidare” etj. 

Në  mendimin tim, skema aktuale e qeverisë “Berisha” është solidare sepse u garanton të gjithëve shërbime mjekësore. Ajo nuk vë kusht pagesën e sigurimit për të marrë shërbim shëndetësor. Si ata që paguajnë, edhe ata që nuk paguajnë, trajtohen njëlloj. A është kjo skemë solidare? Në mendimin tim po. Të gjithë të papunëve realë, apo 1 milionë të papunëve në mendjen e Ramës, pikërisht kjo skemë u ofron shërbime pa pagesë, si dhe rimbursim, me kushtin e vetëm të një letre të marrë nga zyra e punësimit. Pra, a është kjo skemë solidare?  Unë mendoj që po. 

Pyetja ime  e tretë për ju, zoti Kryeministër, është: Projektligji i ardhur nga qeveria a e bën skemën më solidare, meqenëse të vetëpunësuarit në qytet e në fshat do të paguajnë 6 herë më shumë kontribute për ata 1 milion të papunë që ju i keni përmendur? A është vallë ky koncepti i duhur i solidaritetit? Pra, të jesh solidar në kuptimin alla Rama duhet që të gjithë të jenë të varfër, por ama të barabartë.

 Dhe së fundi,  në amendamentin tim po i jap mundësinë zotit Rama që ligjin e datës 25 mars 2013, dhe këtu përsëri do ju citoj ju: “ta palosim së bashku me të gjithë legjislacionin për shërbimin shëndetësor në Shqipëri dhe t’ia lëmë të shkuarës, për të hapur një kapitull të ri me legjislacionin e ri, - siç thonit ju në shkurt -, ku sistemi shëndetësor të bazohet mbi parimin e universalitetit, sistem shëndetësor që u shërben të gjithëve, të pasur ose të varfër të punësuar ose të papunë, nga Veriu në Jug.” 

Pra, lajmi i mirë është se pas mashtrimeve të 23 qershorit ne si Parti Demokratike po ju japim mundësinë,  juve zoti Rama, për të bërë atë operacion radikal në sistemin e shëndetësisë që ju e kishit në mendjen tuaj qoftë edhe artistikisht. 

Votojeni propozimin tim për të vërtetuar që nuk keni pasur para zgjedhjeve një listë dëshirash, por programin ku secili  mund të shohë pse e dha votën, për të cilin çdokush do të mund t’ju kërkojë llogari për votën që ju dha. Ju ftoj ta votoni amendamentin tim, Zoti Rama, pasi ne propozojmë germë për germë e pikë për pikë atë që ju u keni premtuar shqiptarëve, shërbimin shëndetësor falas të Rilindjes mavi, pasi ky buxhet e kjo paketë e ofruar nuk ka shëndetësi falas, por politikë mavi, që po rilind skamjen në Shqipëri.

Faleminderit! 

Ilir Meta – Faleminderit! 

Fjalën e ka kërkuar ministri i Shëndetësisë, zoti Beqja.

Ilir Beqja – Faleminderit! 

I nderuar zoti Kryetar i Kuvendit, 

Të nderuar kolege dhe kolegë deputetë, 

Sigurisht që diskutimi edhe nen për nen i  ligjit për kujdesin shëndetësor, për sigurimin e tij, më jep mundësinë të risjell para shqiptarëve të vërtetën për sistemin shëndetësor në Shqipëri, të rikonfirmoj angazhimin se ne jemi të vendosur  që brenda mandatit të parë qeverisës të ofrojmë mbulim universal për të gjithë shtetasit rezidentë në Republikën e Shqipërisë pavarësisht nga statusi i tyre  i sigurimit në mënyrë aktive apo pasive. Do të kishim dashur që kjo, sigurisht, të mund të ishte bërë dhe më shpejt, që më 1 janar. 

Gjendja e rënduar në të cilën e kemi gjetur sistemin e kujdesit shëndetësor nuk na bën t’i hyjmë një aventure që në fillim, sepse në radhë të parë, të gjithë e dimë që vetëm në sistemin shëndetësor publik borxhi që gjetëm, me vleftë kontabile deri më 30 shtator, është 44 milion dollarë. 

Së dyti, sigurisht që ka qenë një sistem i zgjedhur bashkërisht prej 18 vjetësh, i propozuar nga organizatat ndërkombëtare. Por për fat të keq për 18 vjet ne nuk ia dolëm t’i ofronim kujdes shëndetësor normal popullsisë në moshë pune. Në Shqipëri janë rezidentë sot rreth 1.6 milion vetë. Statistikat zyrtare na thonë që prej tyre vetëm 470 mijë vetë kanë kontribute aktive. Nëse u shtojmë atyre që janë regjistruar si të papunë në zyrat e punës dhe personat me aftësi të kufizuar në kohën e punës,  prapë mbeten 1 milion shqiptarë që nuk kanë sot të drejtë të kenë akses në kujdesin shëndetësor. 


Këtë padrejtësi të ndërtuar në vite ne jemi të vendosur ta përmbysim. Do ta bëjmë hap pas hapi. Nuk është e pranueshme që ne të vazhdojmë të kemi edhe në sistemin kontributiv një sistem regresiv. Unë jam ministri i Shëndetësisë, paguaj kontribute 0.9 % të pagës, mjekët, infermierët paguajnë 1.7 % të pagës. Nuk është e drejtë, sepse kur kemi nevojë për kujdes, nuk varet nga sa kontribuojmë.  Kujdesi shëndetësor është sipas nevojës. Nuk është e drejtë që kryeministri apo ish-kryeministri të paguajnë 0.6 %të pagës së tij për shëndetësinë, ndërkohë që polici, mjeku, infermieri, mësuesi të paguajnë tri herë më shumë, dhe  këtë po përpiqemi ta ndryshojmë duke filluar që nga data 1 janar. 

Së dyti, ju vendosët, në mos gaboj në shkurt të 2011-s, që të vetëpunësuarit në qytet të paguanin më shumë. Ja rritët ndjeshëm kontributin e tyre. Ishte 7% e pagës minimale e bëtë 3.4 % të pagës mesatare, midis minimales dhe maksimales, pra  rritët me 50% të vetëpunësuarit në qytet. Patët frikë në mars, kur duhet të futej në fuqi dhe e shtytë për në 1 janar. Nuk mund ta pranojmë që biznesit të vogël t’ia ngarkojmë  ketë barrë dhe këtë bën ky amendament. 

Dua ta shfrytëzoj këtë mundësi që më jepet për të thënë të vërtetën mbi një spekulim që është mbarsur gjetkë këtë kohë. Do të rritet, thuhet, sipas këtij projektligji kontributi për të vetëpunësuarit në fshat. Nuk është e vërtetë. Nuk do të rritet asnjë qindarkë. Ka 18 vjet që në Shqipëri  paga minimale për efekt të llogaritjeve të kontributeve shoqërore apo shëndetësore miratohet me vendim qeverie. Vendimi i qeverisë del zakonisht çdo korrik. Kjo ndodh. Ndërkohë që me këtë ligj  ne fillojmë solidaritetin për të gjithë shqiptarët. Pse? Sepse kemi thënë se do të ofrojmë paketat e kontrollit bazë për shqiptarët në një grupmoshë të caktuar pa dallim,  pa pagesë, një herë në vit, pra falas. 

Në program jemi shprehur 40- 60 vjeç. Kam një propozim të bërë, për ta çuar deri në 65. Është një propozim që ne e marrim përsipër. Në këtë grupmoshë, nga vlerësimet e censusit të fundit, janë 135 mijë vetë. Unë kam një merak sepse konstatoj që  mund te ketë nevojë që ta çojmë derë në 70 vjeç, sidomos për disa individë të caktuar që vazhdojnë të jenë në punë aktive. Por, për fat të keq, ministri i Financave është shumë i shqetësuar sepse ka individë që mbas këtij kontrolli bazë mund të na dalin me sëmundje shumë të kushtueshme  dhe  nuk jemi gati ta bëjmë këtë gjë në vitin e ardhshëm. Megjithatë, në qoftë se Kuvendi vendos që për individë të caktuar, edhe 70 vjeç, të bëjmë chek-up falas një herë në vit, unë e marr përsipër financiarisht dhe profesionalisht.  

Faleminderit!

Ilir Meta – Faleminderit!  

Hapim votimin për amendamentin e zonjës Vokshi. 

Hapet votimi elektronik. 

Mbyllet votimi. 

77 kundër, 33 pro, asnjë abstenim. 

Nuk miratohet. 

Neni 1, me vërejtjet e Komisionit të Ekonomisë sipas raportit të paraqitur. Pro? Kundër? Abstenim? 

Miratohet. 

Neni 2, sipas varianti  të propozuar. Pro? Kundër? Abstenim? 

Miratohet.    

Neni 3, sipas variantin të propozuar. Pro? Kundër? Abstenim? 

Miratohet.

Neni 4,  sipas variantit të propozuar. Pro? Kundër? Abstenim?

Miratohet.

Neni 5,  sipas variantit të propozuar. Pro? Kundër? Abstenim? 

Miratohet. 

Neni 6, sipas variantit të propozuar. Pro? Kundër? Abstenim?

Miratohet 

 Neni 7 sipas variantit të propozuar. Pro? Kundër? Abstenim?

Miratohet. 

  Neni 8, sipas variantit të propozuar. Pro? Kundër? Abstenim? 

  Miratohet.

Meqë kishte dy kartonë kundër, t’ia japim fjalën zotit Berisha.

Zoti Berisha keni fjalën. 

Sali Berisha – Faleminderit!

Patë dy kartonë të kuq se, kur dëgjova ministrin që tha  do t’i gjejmë paratë për ata që do të bëjnë depistimin, ufo-depistim (dhe shënoje, vëre një shënim në fund të buxhetit, ky është ufo depistim). Tani, edhe po na dolën edhe ca të sëmurë, do t’i shtojmë paratë. Këto janë gjuhë kuzhine, zotëri, as në kuzhina nuk bëhen këto muhabete, jo më në parlament. Si mund të votoj pro? Prandaj votoj kundër. Ky është një megamashtrim me të cilin ju vodhët votat e qytetarëve shqiptarë. Se ju u premtuat atyre shërbim shëndetësor falas, pa kontribute. Ju po rrisni kontributet.   Ju po bëni të kundërtën Ky është një akt jashtëzakonisht cinik. U jap fjalën qytetarëve shqiptarë se nga janari e tutje fillon lëvizja e fuqishme për shërbimin shëndetësor falas. Këtu do të jeni. 

(Ndërhyrje nga zonja Vokshi.)

Ilir Meta – Ju lutem!

E kërkoni fjalën te neni 8, për shpjegim, apo për amendament? 

Amendamenti juaj u referohet neneve të projektligjit, apo ligjit bazë? Sipas shënimeve që kam këtu nga juristët, nuk u referohet as neneve të projektligjeve, as ndryshimeve të komisionit. 

Megjithatë, do ta dëgjojmë, patjetër! 

Urdhëroni, zonja Vokshi! 

Albana Vokshi – I nderuar zoti Kryetar,

Të nderuar kolegë deputetë, 

Të nderuar qytetarë, 

E theksova edhe në fjalën time të parë për shëndetësinë falas, që ky premtim i Ramës nuk ishte gjë tjetër veçse një përrallë në buxhetin e vitit 2014, që mund të quhet buxheti i premtimeve të pambajtura, buxheti i varfërimit të të gjithë qytetarëve shqiptarë. 

I pamësuar me punë shtetërore serioze, Kryeministri, që edhe zgjedhjet e 23 qershorit i pagoi për t’u votuar, fillimisht nisi të hapë panik, me qëllimin e vetëm: manipulim për të mashtruar sërish shqiptarët, të cilëve u premtoi kthimin në shtetin falas. Akti juaj i sotëm për të mos votuar nenin për shëndetësinë falas është i turpshëm dhe do të mbahet mend nga të gjithë qytetarët shqiptarë, sepse vërteton katërçipërisht që të gjitha premtimet tuaja elektorale janë veçse gënjeshtra dhe ju i përdorët vetëm për t’u marrë votën shqiptarëve. Në fjalimet monotone të pakuptimta të Kryeministrit, me nocione krejt të gabuara dhe jo vetëm në ekonomi, koncepti për shëndetësi falas është jo vetëm një koncept i vjetër komunist, por edhe shumë kaotik, e mbi të gjitha, siç e thashë, një megagënjeshtër. Por jo vetëm shëndetësia falas për të gjithë shqiptarët është gënjeshtër e certifikuar tashmë nga buxheti që sjell qeveria, por edhe për brezat nga 40-60 vjeç është përsëri gënjeshtër. Vetë ministria, në relacionin e dërguar me projektligjin, pranon që paketa për kontrollet falas të kësaj grupmoshe as nuk ka filluar të përgatitet dhe këto vizita mund të fillojnë nga fundi i vitit 2014, pa përmendur faktin që fondi prej 5 milionësh nuk është i mjaftueshëm. Vetë buxheti, që ju keni sjellë, hedh poshtë premtimet për 30 000 gratë që do të përfitojnë shërbime pa pagesë gjatë periudhës së shtatzënisë. Në fakt, aktualisht gratë shtatzëna i marrin këto shërbime falas. E vetmja gjë është nëse do të fusni burrat në këtë paketë. Pastaj, sa u përket shërbimeve parandaluese, nuk do të jenë falas, pasi nuk ka protokolle për kontrollet periodike sipas gjinisë dhe moshës për kontrolle të caktuara. 

Bilanci i 100 ditëve të qeverisë “Rama” është shkelje e Kushtetutës dhe e ligjeve, abuzim me të drejtat themelore të njeriut, shkatërrim i pronës, blerje e votave, përndjekje politike e administratës. U refuzua nga e gjithë Europa statusi për vendin kandidat, por mbi të gjitha, po ndillni frikë te qytetarët shqiptarë për atë çka i pret nga 1 janari i vitit që vjen. Ky bilanc 100-ditor, ju siguroj, po ndikon negativisht në shëndetin fizik e mendor të të gjithë shqiptarëve, ndërkohë që loja me taksat, që bëhet me pretekstin se po sigurohet shëndetësia falas, është një mburojë veçse për bizneset klienteliste që financuan fushatën kryeministrore. Qytetarët jo vetëm nuk do të përfitojnë nga paketa fiskale, por, përkundrazi, do të përfundojnë të paguajnë më shumë për shërbimet dhe për kujdesin shëndetësor. Me votat që ju bletë, zoti Kryeministër, sollët këtu ligjin për sigurimet shëndetësore, duke shtuar natën taksën e shëndetit për qytetarët, ndërsa ditën na flisni për shëndetësi falas. Të punësuarit dhe të vetëpunësuarit do të paguajnë më shumë për kujdesin e tyre shëndetësor. Ekspertët e mirëfilltë, të miredukuar e të mirëtrajnuar në universitete me emër në të gjithë botën do të kenë barrën më të lartë fiskale, gjë që do të sjellë rrjedhje të trurit të kombit drejt vendeve të tjera. Fermerët do të paguajnë 6 herë më shumë. 

Ju, zoti Rama, dikur thoshit se sistemi i kontributeve shëndetësore, që ju keni sjellë sot për miratim, është i padrejtë, pasi bazohet kryesisht në xhepin e individit dhe rëndon tërësisht, sikurse thoshit ju, tek ai më i dobëti. Por ju pikërisht këtë po bëni me këtë projektligj, po rëndoni mbi më të dobëtin. Po rëndoni mbi fermerët që është shtresa më e margjinalizuar, shtresa më e varfër, duke i gjashtëfishuar kontributet shëndetësore. Ndaj, meqenëse hodhe poshtë amendamentin për shëndetësi falas për të gjithë, unë tani po ju sjell një amendament tjetër, për të bërë falas të gjithë shërbimin shëndetësor për fermerët, për të vetëpunësuarit në fshat: bëni zero kontributet për të ndihmuar këtë shtresë që është më e izoluara, më e margjinalizuara. 


Arsyeja e parë që e bën të domosdoshme reformën, që po propozojmë, është përgjegjshmëria politike. Edhe elementi kryesor i përgjegjshmërisë politike për çdo forcë politike në pushtet është ndërmarrja e reformave të premtuara për të ardhur në pushtet. Partia Socialiste premtoi në fushatë se do të ofronte shëndetësi falas. Ne, si Parti Demokratike, nuk ishim dakord me këtë premtim, pasi thamë se është e parealizueshme, por rezultati i zgjedhjeve dëshmoi se ky propozim ishte vullnet i popullit, pavarësisht se në opozitë ne ndihemi njësoj përgjegjës për respektimin e vullnetit të sovranit, që Shqipëria duhet të ketë shërbim shëndetësor falas. Amendamentet tona jetësojnë pikërisht këtë vullnet popullor. 

Arsyeja e dytë, që është po ashtu e rëndësishme, është nevoja për zbutjen e tendencave varfëruese të politikave qeveritare. Paketa fiskale dhe buxheti i propozuar nga qeveria do të kenë ndikim direkt negativ në rritjen e kostos së jetesës së të gjithë popullsisë. Për këtë arsye ju ftoj, zoti Rama, të votoni amendamentin për heqjen e kontributeve të të vetëpunësuarve në fshat, sepse do t’u jepni më shumë frymëmarrje individëve të dobët. 

Së fundi, përsëri do t’i referohem fjalës suaj, zoti Rama, në shkurt të vitit 2013, ku i referoheni pikërisht pjesës më të dobët të popullsisë: “Ata të cilët nga qeveria e kanë marrë mesazhin shumë qartë...”, thotë Rama në shkurt, “Mos u sëmurni, nëse nuk keni lekë!”. Me gjithë përpjekjet për të mos u sëmurur apo përpjekjet për ta duruar deri në fund gjendjen e sëmundjes pa ardhur te dera e spitalit, në fund fare detyrohen të vijnë te dera e spitalit, thoni ju, zoti Rama, e atëherë detyrohen të vijnë me lekë të marra borxh, pasi do të shesin edhe gjërat e fundit që u kanë mbetur në shtëpi, sepse do të duhet të paguajnë tarifat e rritura me herë dhe duhet të paguajnë edhe nën dorë. 

Atëherë, unë ju ftoj ta miratoni këtë amendament, në mënyrë që ky fat i parashikuar nga vetë ju të mos ndjekë të gjithë qytetarët shqiptarë në vitin që vjen.

Faleminderit!

Ilir Meta – Urdhëroni, zoti Balla, për procedurë!

Taulant Balla – I nderuar zoti kryetar,

Të nderuar kolegë, 

Në fakt, e kërkova fjalën për procedurë, sepse në këtë seancë edhe unë kam paraqitur një amendament, por në kuadër të mirëkuptimit dhe të solidaritetit e kam tërhequr amendamentin tim, sepse kam garanci të plota që me taksat, të cilave u jam referuar, kjo paketë fiskale i fshin nga faqja e dheut. Por në kuadër të solidaritetit, që me të drejtë zoti ministër shprehu këtu, unë do të votoja një amendament oral që ish-Kryeministri, deputeti më i vjetër në sallë, të përfitojë kujdes shëndetësor falas. 

Nuk pranon zoti ministër i Financave. Unë do ta bëj propozimin tim dhe të votohet në sallë. 

Faleminderit!

Ilir Meta – Ju lutem!

(Ndërhyrje nga salla.)

Të mbarojmë votimin, pastaj flisni për procedurë!

(Ndërhyrje nga salla.)
Zoti Noka, ju lutem!

(Ndërhyrje nga salla.)

Po mirë, po ju bëj një pyetje: po sikur të kërkojnë fjalën 139 kolegë dhe kolege për procedurë? 

(Ndërhyrje nga salla.)

E ka Rregullorja, por unë do t’jua ndërpres fjalën menjëherë, se Rregullorja e ka që ju duhet të flisni për një çështje procedurale dhe 99% e deputeteve dhe deputetëve, për fat të keq, nuk flasin për çështje procedurale. Megjithatë, meqenëse ju dhatë fjalën se do të flisni për çështje procedurale, urdhëroni, zoti Noka!

Filloni kohën, ju lutem!

Flamur Noka – Më vjen mirë që kolegu e kërkoi fjalën për procedurë tek amendamenti për sigurimet shëndetësore, pasi çështja që e shqetëson është çështja e tentativës për përdhunim, të asaj vajzës me AIDS... Po, do ta them. 

E dyta, bëri mirë që tërhoqi amendamentin, sepse do t’i dalë...

Ilir Meta – Ndërpritet reagimi, sepse nuk kishte lidhje me procedurën. 

Ju lutem! Jam i detyruar. Unë nuk kam dëshirë të ndërpres asnjë koleg dhe kolege, por mund të humbasim orë të tëra në mënyrën më të padobishme. 

(Ndërhyrje nga salla.)

Ju lutem, zoti Noka!

Kam diçka për deputeten Albana Vokshi. Amendamentin që sapo paraqitët stafi i juristëve e ka vlerësuar jo në përputhje me Rregulloren për t’u hedhur në votim, sepse një pjesë e tij ishte e përfshirë në amendamentin tuaj të parë, që u votua për çështjen e llogaritjes së kontributeve. Ndërsa të tjerat i referohen ligjit bazë dhe jo projektligjit për të cilin ne jemi në diskutim. Në rast se ju, sepse diskutimin tuaj e bëtë, paraqitjen e opinionit tuaj e bëtë, insistoni për ta hedhur në votim, unë e hedh në votim. Në rast se jo, vazhdojmë procedurën e votimit. 

Ju lutem, mendimin tuaj!

Albana Vokshi – Në fakt, amendamenti im i dytë ishte një variant alternativ i amendamentit të parë. Meqenëse ju e hodhët poshtë amendamentin e parë “shëndetësi falas për të gjithë”, në nenin ku përllogaritet kontributi për qytetarët unë tani kam propozuar që, për të vetëpunësuarit në fshat, të bëhet zero. Pra, në projektligjin që keni sjellë ekziston një nen, i cili përllogarit kontributet e të vetëpunësuarve në fshat. 

Ilir Meta – Domethënë, ju insistoni që të votohet? 

Albana Vokshi – Po. 

Ilir Meta – Dakord. 

Atëherë, zonja dhe zotërinj deputetë, meqenëse zonja Vokshi insiston dhe në rast se nuk e hedhim në votë, mund të kemi ndonjë problem me Aleancën e Grave Deputete, përveç të tjerash, ju ftoj të votojmë me...

Urdhëroni, zonja Spahiu!

Klodiana Spahiu – Për të sqaruar të gjithë deputetët, ky është një amendament që në Komisionin e Shëndetësisë nuk është diskutuar asnjëherë, pra heqja e kontributeve shëndetësore për të vetëpunësuarit në fshat. Unë jam e detyruar të sqaroj të gjithë opinionin publik se, nga skema e përfitimit të të vetëpunësuarve, fshatarët nuk do të paguajnë më shumë nga sa kanë paguar dhe do të përfitojnë 70 000 të vetëpunësuar në qytet. Të jeni të sigurt që atë që nuk është bërë në 8 vjet nga opozita e sotme, ne do ta realizojmë, por ka një problem shumë të madh për ata që nuk i njohin sistemet shëndetësore dhe, fatkeqësisht, edhe drejtuesit e Komisionit të Shëndetësisë nuk i njohin problemet shëndetësore. Për të kaluar nga ai që ka qenë, në atë që ne propozojmë, kërkon një kohë të caktuar, pra për të kaluar nga kontributet shëndetësore të detyrueshme në një sistem shëndetësor me taksim të përgjithshëm. 

Ju lutem të mos e dezinformojmë edhe opinionin publik, ndaj do të desha t’ju sqaroj të gjithëve se ky amendament, me gjithë dëshirën e madhe që mund të kenë të gjithë deputetët e kësaj salle për t’u ofruar shëndetësi falas fshatarëve në të gjithë Shqipërinë, jua bëj të qartë se nuk mund të bëhet dot menjëherë. Është e pamundur. Ne do të mbetemi në kuotën që është. Ju patët të gjithë mundësinë ta bënit në 8 vjet, se ishit në pushtet. 

Faleminderit!

Ilir Meta – Faleminderit!

Të mos fillojmë edhe një herë diskutimin në parim, sepse e bëmë përpara disa ditësh. 

Faleminderit, zonja Spahiu, për sqarimin tuaj dhe zonjës Vokshi për sqarimet e saj! 

Do të votojmë me elektronikë amendamentin e zonjës Vokshi. 

Hapim votimin me elektronikë. Kush është dakord? Kundër? Abstenim? 

(Ndërhyrje nga salla.)

Hapet votimi. 

Mbyllet votimi. 

Janë 33 vota pro, 78 vota kundër, asnjë abstenim. Nuk miratohet.
(Ndërhyrje nga salla.)

Demokracia kërkon durim, qetësi dhe solidaritet. 

Atëherë, edhe një herë për nenin 8 sipas variantit të propozuar. 

Kush është dakord? Kundër? Abstenim?

Miratohet. 

Neni 9 sipas variantit të propozuar.

Kush është dakord? Kundër? Abstenim? 

Miratohet edhe neni 9.

Neni 10, me vërejtjet e Komisionit të Ekonomisë, për hyrjen menjëherë në fuqi.  

Do të votojmë me elektronikë. Kërkon shumicë absolute, të paktën 71 vota pro, si dhe pëlqimin e Presidentit, për të cilin kemi rënë dakord, sikurse ju njoftova më parë.

Hapim votimin me elektronikë.

Pro? Kundër? Abstenim?

Mbyllet votimi. 81 vota pro, 29 kundër, asnjë abstenim.

Miratohet.

Hapet votimi në tërësi me elektronikë.

Pro? Kundër? Abstenim?

Mbyllet votimi. 71 pro, 31 kundër, asnjë abstenim.

Miratohet në tërësi ky projektligj.

Përfundojmë me të gjithë projektligjet që shoqërojnë buxhetin e vitit 2014.

Vijmë me projektligjin “Për buxhetin e vitit 2014”. Përpara se të kalojmë te votimi nen për nen me karton të projektligjit, hedhim në votim amendamentet e propozuara që kanë lidhje me anekset dhe tabelat bashkëlidhur projektligjit. 

Amendamentet janë paraqitur nga zoti Ruli. Janë tri të tilla. Ka amendament edhe nga zonja Elmazi. 

Ka paraqitur amendamente zonja Topalli. Janë tri të tilla. 

Kanë paraqitur amendamente zoti Pollo, zoti Berisha, zoti Muhedini dhe zoti Petrit Vasili, i cili ka dy të tilla.

Fjalën e ka zoti Braçe.

Erion Braçe - Zoti Kryetar i Kuvendit, Komisioni i Ekonomisë ka marrë parasysh një sërë propozimesh që kanë të bëjnë me aktin e buxhetit të shtetit gjatë mbledhjes së djeshme të tij, duke reflektuar në shpenzime, por duke treguar burimin e të ardhurave. Unë i kam përpara të gjitha amendimet për të cilat folët ju. Më vjen keq, por asnjë prej këtyre amendimeve nuk tregon burimin e të ardhurave që i mbulon. Në kushtet kur deri tani kemi dëgjuar retorikë të mjaftueshme për rritjen e deficitit, të borxhit e kështu me radhë, secili prej këtyre amendimeve, që të mos prekë nivelin e deficitit dhe atë të borxhit, duhet të tregojë burimet, përndryshe amendimet bien ndesh me nenin 1 të projektligjit “Për buxhetin e vitit 2014” që është paraqitur në këtë sallë.

Ilir Meta – Deputetët kanë të drejtë të paraqesin amendimet dhe shpjegimet e tyre për amendamentet që kanë propozuar. Zoti Braçe, shpresoj të marrin në konsideratë edhe këtë sugjerim që sapo bëtë ju. Në fund do të vendosim të gjithë së bashku se si do të procedojmë për çdo amendament dhe për çdo nen.

 (Ndërhyrje pa mikrofon.)

Do të verifikojmë amendamentet tuaja. Nuk i kam të shënuara këtu nga Shërbimi i Seancës Plenare. Nëse keni bërë amendament, do të merrni fjalën.

Fjalën e ka zoti Ruli, nëse do të shpjegohet për amendamentet e tij.

Genc Ruli - Para rreth 6 muajve të dyja programet elektorale të dy forcave në garën zgjedhore, qoftë programi juaj fitues apo ai yni jofitues, kishin shumë vëmendje dhe përqendrim në ndihmën, financimin që do të tregonin për zhvillimin rural, për bujqësinë dhe blegtorinë. Pa dyshim që ishte e drejtë dhe e arsyeshme që patëm këtë angazhim moral, për arsye se kemi të bëjmë me një sektor që këto vite, kur po bien sektorët e tjerë, ka shkuar në 19% të PBB-së. Është sektori që ka pasur rritjen më të lartë ekonomike dhe në vitet e krizës që kemi pasur rrotull nesh, me një mesatare prej 4,5 % në vit, me eksportet me rritje gati eksponenciale. Nuk do të kishte sektor ndaj të cilit, po të kishte marrë një stimul qoftë edhe modest nga buxheti i shtetit, nuk do të kishte justifikuar në mënyrë të menjëhershme çdo qindarkë që do të kishte çuar dhe alokuar shteti në të. Kjo pa dyshim që do të kishte krijuar mundësinë për të ruajtur një rritje ekonomike jo më pak se 4% për vitin që vjen, që do të garantonte edhe rritjen e programuar dhe të kalkuluar ku bazohet ky buxhet prej 2% për të gjithë ekonominë në total, por do të shënonte edhe një rritje në eksporte. Nga ana tjetër, do të kishte ndikim edhe në reduktimin e varfërisë, që të gjithë e dimë se në zonat rurale është mjaft e gjerë dhe më e mprehtë sesa në zonat e tjera. 
Ky buxhet a i përgjigjet këtij kuptimi, kësaj ndjeshmërie dhe logjike që po prezantohet sot? Unë mendoj se jo. Me paketën fiskale, nëse fshatit i japim 100, me dorën tjetër i marrim 300 dhe neto i marrim 200, si të bizneseve të drejtpërdrejta bujqësore, ashtu dhe bizneseve jobujqësore të zonave rurale. Po të shikojmë buxhetin e Ministrisë së Bujqësisë, Zhvillimit Rural dhe të Ujërave, që është një injeksion financiar në sektorin bujqësor, asnjë nga shifrat nuk tregon që të jenë mbajtur qoftë 0,1% premtimi dhe angazhimi për t’i dhënë këtij sektori një shtesë të ndjeshme, jo më premtimi i madh, që është tek ai libri i firmosur që ka Braçja, që është pesëfishimi i financimeve qoftë në formën e investimeve, qoftë në skemat e granteve që do të jepeshin në sektorin bujqësor. Skemat e granteve kanë të njëjtën shumë që kishim ne në vitin 2013, shtohet vetëm 600-milionëshi që është për rimbursimin e supozuar të TVSH-së së inputeve bujqësore apo për rimbursimin e akcizës së naftës, të cilën vetë rritja me 12 lekë për litër dhe çdo litër naftë që harxhohet në bujqësi nga taksa e qarkullimit e bën zero, madje e zhyt koston edhe me 180 milionë të tjerë. 

Po të kalojmë tek investimi i premtuar dhe me një ndikim shumë më të drejtpërdrejtë në sektorin bujqësor, që është ai për investimet në infrastrukturën ujore, si: ujitje, kullim, mbrojte nga përmbytjet, keni thënë se për katër vjet do të harxhoni 160 milionë. Këtu u mbrojt argumenti se kjo nuk do të thotë se do t’i pjesëtojmë për çdo vit, por unë do të kisha vetëm një kundërargument të thjeshtë: kur sivjet, që e rritët borxhin me 1,2 miliard, nga 63% çuat në 75%, nuk i jepni bujqësisë të paktën 40 milionë, që do t’ua kthente menjëherë, kur keni ndër mend t’ua jepni 5 herë më shumë, kur ta çoni borxhin në 95%? Kjo është logjika që del nga ky buxhet. Që të mos dëgjojmë çdo fund viti këngën e “barit dhe të vesës”, korrigjojeni që sivjet financimin për bujqësinë.

Ilir Meta – Falën e ka zoti Ilir Beqja.

Ilir Beqja – I nderuar zoti Kryetar i Kuvendit, 

Kolegë deputetë, sigurisht që uji në parcelë mbetet një zotim yni themelor, sepse besojmë se mungesa shumë dramatike e një sistemi efiçent të ujitjes dhe të kullimit është një pengesë e madhe për zhvillimin e fshatit shqiptar, por unë po shfrytëzoj këtë mundësi për të informuar opinionin se tashmë është bërë efektive një kredi e Bankës Botërore, e cila mbështet vaditjen dhe kullimin me një vlerë 23 milionë euro, që do të thotë 30 milionë dollarë. Përveç atyre që u thanë nga propozuesi i amendamentit të mëparshëm, dua të them se problemi është se përveç parave me burimet tona, sepse, në fund të fundit, edhe kredia e Bankës Botërore është para publike, është pjesë e borxhit, që të gjithë shqiptarët duhet ta shlyejnë. 

Ajo që prisja ishte që ish-ministri i Bujqësisë të na vinte me një skemë efiçente të ujitjes, si ajo që kishte zbuluar në Meksikë dhe e promovonte si në fshatrat e Shqipërisë, ashtu dhe në studiot televizive. Atëherë pati thënë se ujitja me puse është shumë efiçente në Meksikë dhe në atë kohë këtë gjë u propozoi shqiptarëve. Ia doli të rrisë ndjeshëm ujitjen në zonën e Jugut të Shqipërisë, që këtë vit, ndryshe nga herët e tjera, ka pasur prodhim të lartë.

Ilir Meta – Po, zoti Berisha.
Sali Berisha - Zotëri, si ka mundësi që për çdo gjë do të përgjigjet një njeri? Këtu ka deputetë që e njohin bujqësinë. Ka ministra të tjerë. Ai nuk na bind dot për bujqësinë.

Ilir Meta – Po, zoti Ruli.

Genc Ruli - Me Beqjen nuk do të zgjidhja kurrë ta bëja këtë gjë.

Ilir Meta - Nuk do të kalojmë në gjëra personale.

Genc Ruli – Ai e kishte personale, sepse bëri një referim për një fjalë që nuk është kuotimi im dhe nuk ka qenë asnjëherë.

E dyta. Kur njeriu hyn në politikë, edhe sikur të mos ketë qenë i zoti dhe serioz, të paktën është përgjegjësia e politikës të mos marrë atë rol që italianët e quajnë “tutto fare”. Është një njëri në çdo pallat që zhbllokon banjat, ndërron llambat, rregullon pllakat...

Ilir Meta - Ju lutem, nuk mund ta lëmë zonjën Elmazi të presë kaq shumë.

Po, zonja Elmazi.

Liljana Elmazi – Të nderur deputetë, 

Në fillim të javës ne miratuam paketën fiskale, e cila rriste koston e jetesës për 100% të shqiptarëve dhe i varfëronte ata gjithnjë e më shumë, duke i bërë të barabartë në varfëri, ashtu si në kohën e socializmit. Si rrjedhojë e rritjes universale të taksave, amendamenti që unë propozoj ka të bëjë me mosuljen e nivelit aktual të të ardhurave për kategorinë e punonjësve me pagë deri në 30 mijë lekë. Gjatë qeverisjes së Partisë Demokratike ka pasur një politikë të vijueshme të rritjes së pagave çdo vit. Kjo rritje është bërë gjatë tetë vjetve si pasojë e normës së inflacionit. 
Qeveria aktuale ka pohuar se gjatë viteve në vijim nuk do të ketë asnjë rritje pagash, pavarësisht normës së inflacionit. Kjo bie ndesh jo vetëm me pritshmëritë e qytetarëve shqiptarë, por edhe me premtimin e qeverisë së “Rilindjes” për më shumë të ardhura për 97% të shqiptarëve. Sipas të dhënave të vetë qeverisë, 56,4% e qytetarëve shqiptarë kanë të ardhura mujore deri në 30 mijë lekë. Kjo kategori, që përbën shumicën e shqiptarëve, nuk përfiton nga aplikimi i taksës progresive, për pasojë, ndryshe nga kategoritë e tjera, sipas qeverisë, do të kenë më shumë të ardhura pas 1 janarit 2014, edhe pse kjo gjë është provuar të jetë e pavërtetë. Kategoria prej 56,4% e qytetarëve shqiptarë, që kanë të ardhura mujore deri në 30 mijë lekë, do të kenë ulje të nivelit të ardhurave si pasojë e rritjes së normës së inflacionit, e cila tashmë është 4% dhe nuk dihet kur do t’i mbarojë rritja, si dhe mosrritjes së pagave të deklaruara të ngrira për të paktën tre vjet. 

Për të shmangur uljen e nivelit të të ardhurave, propozoj që në projektbuxhet të ketë një fond të posaçëm për rritjen e pagave të punonjësve të administratës shtetërore për të shmangur pasojat e inflacionit. Konkretisht në fondin e politikave të reja të pagave të shtohet masa prej një miliard lekë. Të hiqet nga shpenzimet e qeveritarëve aq sa është edhe niveli i inflacionit. Kjo gjë të shoqërohet edhe me ndryshimin e neneve 1, 2 dhe 10 të projektligjit, ku është shtuar efekti një miliard lekë në nivelin e shpenzimeve korente. Miratimi i këtij amendamenti do të ishte tregues i qartë se qeveria aktuale (unë e kam merak këtë gjë) nuk tallet me qytetarët shqiptarë dhe nuk i bëri premtimet e saj vetëm për të siguruar votat e një milion shqiptarëve. Qytetarët në të gjithë Shqipërinë duhet të vlerësojnë sot nëse qeveria aktuale e vijon praktikën e ndërtimit të marrëdhënieve të ndershme me ta dhe mosbërjes së premtimeve të papërgjegjshme vetëm për t’u ulur në kolltuk.

Sot qeveria përmes mbështetjes apo rrëzimit të këtij amendamenti merr vlerësimin nga qytetarët shqiptarë nëse është mashtruese apo e përgjegjshme, prandaj ftoj deputetët e maxhorancës, meqë qeveritarët nuk votojnë, pasi pjesa më e madhe e tyre hoqën dorë nga mandati, që të paktën për këtë kategori shqiptarësh, të cilët preken më shumë nga rritja e taksave, t’u japin më tepër mundësi për të mos ulur nivelin e të ardhurave.

Ju faleminderit!

Ilir Meta – Fjalën e ka zonja Jozefina Topalli për amendamentet që ka paraqitur, që kanë lidhje me anekset e tabelave bashkëngjitur projektligjit. Janë tri amendamente për këtë qëllim. 

(Ndërhyrje pa mikrofon.)

Meqë i keni të tria rresht, si të dëshironi ju. 

Jozefina Topalli – Kjo është tabela e rritjes së transfertës së pakushtëzuar sipas bashkive. Këtu janë bashkitë e djathta, ndërsa këtu të majtat. Shikojeni diferencën dhe diskriminimin midis partive sipas ngjyrave që bën Kryeministri i vendit. 

Këtu është Bashkia e Tiranës, ndërsa këtu ajo e Tepelenës. Në Tiranë jetojnë një milion banorë, në Tepelenë nuk besoj se është shtuar popullsia, përkundrazi. Sa është në Tiranë rritja? 7%. Sa është në Tepelenë? 20,9% ose 21%. Domethënë është trefish më shumë në Tepelenë se në Tiranë, ku jetojnë 1/3 e shqiptarëve. 

Kjo është një tabelë tjetër. Në fakt, kjo tabelë është historia juaj 80-vjeçare. Kjo është Bashkia e Maliqit, ndërsa kjo është Bashkia e Shkodrës. Kam marrë Bashkinë e Maliqit, sepse, po të merrja bashkitë që janë paralele në madhësi me qytetin e Shkodrës, nuk më dilte fleta, sepse ikën shumë larg. Shikoni Bashkinë e Shkodrës! Është 0,3%. Shikoni Bashkinë e Maliqit! Është 7%. Po të shihni bashkitë e tjera, ato shkojnë 20%, 24%, 25% dhe 26%. Vlera është ndarje politike dhe me ngjyra midis bashkive, dhe kjo është e turpshme përveçse e padrejtë. 

Së dyti, është ndarja sipas rajoneve. Po të shikoni Kukësin, është turp! As 0,3% nuk është. Po të shikoni Dibrën, është edhe më turp, arrin te 0,1-përqindëshi. Ndërkohë, po të shkoni disa zona të tjera, aty shkon në 26%. Ju qofshi! Socialistë ka edhe në Kukës, edhe në Shkodër, ka edhe në Dibër, ka në çdo zonë të Shqipërisë. Ju vendosni sistemin e luftës së klasave dhe të diskriminimit edhe me njerëzit tuaj. Në fakt, kjo është historia juaj 80-vjeçare, ndaj nuk më habit. 

Për sa i përket amendamentit, unë kam sjellë këtu një premtim të zotit Rama: dyfishimin e fondeve vendore për rrugët. Deri tani kam parë që 30 amendamente ose 30 premtimet e Kryeministrit të bëra gjatë fushatës elektorale, me dorën tuaj, te butoni juaj ju i votoni kundër. Ju qofshi! 

Unë di se më 23 qershor nuk ka premtuar vetëm 300 mijë vende të reja pune, shëndetësi falas, ulje taksash për të varfrit, legalizim falas, ulje çmimesh dhe ulje borxhi, por premtoi edhe dyfishimin e fondit për rrugë vendore, dhe ky është amendamenti im, sepse dua t’ju shoh duke e votuar kundër. Boll rrugë kemi bërë ne, por boll i bukur ishte premtimi i fushatës! Meqenëse këtë nuk e shoh në buxhet, aq sa i takon ¼-ës së premtimit, nuk flas për premtimin për katër vjet, por kërkoi për vitin e parë, thashë t’jua kujtoj, sepse edhe për këtë keni votuar më 23 qershor, të nderuar socialistë. Ndoshta ju e keni harruar, meqë në politikë premtimet në fushata janë kontrata me shqiptarët dhe mbi të këtë është ulur ai aty; meqë për ne shqiptarët besa është identiteti ynë; meqë për ne shqiptarët të mbash fjalën është çështje reputacioni, stime, krenarie, dinjiteti; meqë për ne shqiptarët fjala e burrit konsiderohet çështje nderi, nuk mund të mendohet se ju nuk do ta votoni premtimin që keni bërë vetë, sepse, nëse do të votoni kundër premtimit që u keni bërë shqiptarëve, së pari ju keni prishur kontratën me ta, dhe kush prish kontratën duhet të lëshojë karrigen. Nëse votoni kundër besës që u keni dhënë shqiptarëve, minimalisht jeni të pabesë. Nëse nuk mbani fjalën e dhënë, jeni pa kredibilitet, pa stimë, pa dinjitet, jeni pa nder. Dhe nëse nuk mban fjalën e burrit, nuk je burrë, në fakt nuk je as grua. 
Unë nuk jam iluzive, nuk kam pritur që të mashtrosh aleatët tanë më të mëdhenj për çështjen më delikate globale për ta kuptuar mashtrimin, edhe pse këtë mashtrim ndaj aleatëve as Enveri nuk do të kishte guxuar ta bënte në ketë mënyrë. Nuk kam pritur as darkën e ngjalave dhe as marrëveshjen e 1 prillit për të kuptuar se çfarë politikani është ky pas meje. Ti që për pesë orë rresht sulmove me njerëz të armatosur kryezyrën e shtetit për bllokun e Metës në këmbën e Berishës dhe pastaj sikur nuk kishte ndodhur asgjë hani, pini, qeshni, kërceni dhe sundoni bashkë!... Nuk kam pritur buxhetin për të parë me zë dhe figurë sa ultësisht keni mashtruar. Nuk pres që, pasi ke gënjyer fuqitë e botës, të mos gënjesh shqiptarët. Nuk pres të mos dëgjoj se si do të gënjesh për borxhin ndaj biznesit, po që të jem e sinqertë, se do të gënjeje nga 2 deri në 900 milionë dollarë pa t’u skuqur faqja, deri këtu nuk më arrinte imagjinata! Nuk prisja të ulje deficitin, siç e ke premtuar, por që ta dyfishojë atë, këtë vetëm një i papërgjegjshëm sa vetë çmenduria mund ta bëjë. Nuk kam besuar kurrë kur ti bërtisje për ulje borxhi të shtetit kur ai ishte 62%, por që ta zhytësh Shqipërinë në 1 miliard borxh, kjo nuk ka arsye ta mbajë! Nuk di, nuk njoh, nuk kam parë, nuk kam lexuar kurrë, nuk ka një vend në botë që të rrisë borxhin për tre muaj nga 62% në 75%. Ku po e çoni këtë vend? Në këto letra sot ka vetëm numra, por në janar këto bëhen para. Fuqia djallëzore e saj të shkatërron jetën edhe kur është tepër e madhe, edhe kur nuk të del të mbash shtëpinë, familjen, kur nuk mjafton për të paguar dritat, transportin, qiranë, ushqimin, bukën e gojës. Ndoshta shqiptarët para 23 qershorit nuk e dinin, por ti je prototipi i atij që tjetër gjë thua, tjetër gjë mendon e tjetër gjë bën.

Faleminderit!

Ilir Meta – Fjalën e ka zoti Braçe për procedurë.

Erion Braçe – Zoti Meta, edhe gjatë shqyrtimit në parim në këtë sallë ndodhi një gjë që është tërësisht e shëmtuar: ndahet Shqipëria në “tanët” dhe “tuajt”. Ndahet Shqipëria në “Veri” dhe “Jug”. Ndahet Shqipëria në mënyrën më të turpshme të mundshme dhe në mënyrën më të pavërtetë të mundshme. Bashkia e Tiranës në këtë buxhet në rritje (këtë ta dëgjojnë të gjithë qytetarët e Republikës së Shqipërisë) merr 1 miliard e 187 milionë e 822 mijë lekë, që i bie 11,8 milionë dollarë, ndërsa ajo e Tepelenë merr vetëm 35,6 milionë lekë, ose 356 mijë dollarë. Që të jemi të qartë, 30 herë më pak, pavarësisht se kryebashkiaku i Tiranës ka një lidhje me Tepelenën. 

Për të thënë që vazhdon historia e pavërtetë, bashkia e Shkodrës me këtë buxhet në rritje merr 411 milionë lekë të rinj, ose 4,1 milionë dollarë, ndërsa bashkia e Maliqit merr vetëm 26,2 milionë lekë, ose 262 mijë dollarë. Ka edhe një poshtërsi ende më të madhe, që vazhdon të reflektojë formula që na ka lënë zonja: që komuna Puset me gjysmën e popullsisë së bashkisë së Maliqit merr më shumë para sesa bashkia e Maliqit. Ky buxhet nuk e zgjidh këtë padrejtësi ende. Pra, ta ndash Shqipërinë në këtë farë feje është shumë e turpshme, është e neveritshme! Kjo politikë e neveritshme që është bërë në këtë sallë të Kuvendit për 8 vjet resht nga të tillë përfaqësues, kanë bërë që Fieri, pavarësisht se ka të njëjtën popullsi me Shkodrën, merr 2 herë më pak para se Shkodra. Por ne nuk po ndihemi për këtë gjë, sepse kjo është e pavërteta dhe ky është mashtrimi që bëtë ju në këtë sallë. 

Ilir Meta – Faleminderit për sqarimin!

Zoti Peleshi ka kërkuar fjalën si zëvendëskryeministër.

Niko Peleshi – Në qoftë se ka një sektor apo një zë të këtij buxheti për të cilin nuk ka asnjë fjalë për të thënë kundër, është pikërisht buxheti për pushtetin vendor. Ju përmendët shpërndarjen e transfertës së pakushtëzuar, e cila, për fat të keq, edhe këtë vit është bërë me formulën tuaj, jo pse kjo është një formulë e drejtë dhe e mirë, por sepse ne kemi dashur të mos jemi mekanikë në ndërhyrje, të mos jemi selektivë. Deputeti Braçe përmendi disa shifra, të cilat janë dukshëm të padrejta për mënyrën se si disa bashki penalizohen nga kjo formulë dhe disa të tjera favorizohen. Por ne kurrsesi nuk mund të spekulojmë dhe të bëjmë ndarje Veri-Jug, sepse kjo është e pafalshme. Deputeti me minimumin e përgjegjshmërisë ndaj vendit nuk mund të spekulojë me krahinizma të tilla. Zonja Topalli, më vjen keq, sepse është e disata herë që ju bëni ndarje të tilla në këtë foltore. Nëse doni shembuj, unë mund t’ju jap. Bashkia e Korçës e ka 200 milionë lekë më të vogël grandin këtë vit, pra për 2014-n. Mund të shikoni transfertën e pakushtëzuar. Nëse e doni me shifër, unë mund t’ju them se bashkia e Kamzës e ka 2 milionë e 320 mijë dollarë, ndërsa ajo e Korçës 2 milionë e 100 dollarë. Shkodra e ka dy herë më të madhe se Korça, edhe pse popullsinë nuk e ka dy herë më të madhe. Popullsia e Shkodrës nuk është dy herë më e madhe se ajo e Korçës, por gjithsesi grantin e ka dy herë më të lartë. 

Këtu u përmend komuna e Pustecit, që ka gjysmën e popullsisë së bashkisë së Maliqit dhe grandin e ka më të lartë. Gjithsesi, ne nuk ju bëjmë ju fajtorë, por një formulë që duhet të rishikohet, sepse penalizon dhe dekurajon bashkitë dhe komunat me performancë më të lartë në mbledhjen e të ardhurave. Ne nuk mund të bëjmë atë që keni bërë ju, pra të futim duart në formulë dhe të bëjmë ndryshime mekanike në të, të heqim fonde nga një bashki e djathtë dhe t’ia çojmë një të majte. 

(Ndërhyrje nga salla.)
Kjo formulë nuk ka koeficient politik. Natyrisht që duhet ta rishikojmë këtë formulë, jeni të ftuar të bashkëpunoni me ne për të bërë një shpërndarje aspak politike të fondeve, sepse duhet të marrë fund një herë e mirë ndarja politike e transfertës së pakushtëzuar, por edhe e fondeve të tjera të kushtëzuara të granteve konkurruese për pushtetin vendor. 

Ju përmendët grantet konkurruese, përmendët premtimin tonë për t’i dyfishuar grantet. Në fakt, në këtë buxhet ne kemi bërë më shumë sesa kemi premtuar, sepse nga 40 milionë dollarë që ka qenë në vitin 2013 transferta e kushtëzuar, pra grandet konkurruese për infrastrukturën vendore, ne e kemi çuar afërsisht 60 milionë dollarë, pra e kemi rritur 50% që në vitin e parë, që është viti më i vështirë financiar i këtij vendi, madje viti më i vështirë i 20 vjetëve të fundit. E kemi rritur me 50% sepse ne besojmë fort se zhvillimi i infrastrukturës vendore do t’i hapë rrugën zhvillimit në përgjithësi, do të ngjallë shpresën dhe psikologjinë e zhvillimit te qytetet dhe fshatrat tona. 

Në qoftë se flasim për pushtetin vendor, në këtë buxhet atij nuk i është cenuar asnjë cent në asnjë projektligj. U propozuan disa amendime që binin në kundërshtim me njëri-tjetrin. Në një amendament thuhej se është diskriminuese për pushtetin vendor nëse administrimi, pra mbledhja e tatimit të biznesit të vogël, i kalon administratës qendrore. Fill pas kësaj ishte një amendim tjetër, i cili propozonte që taksa e pasurisë të mos mblidhej nga pushteti vendor, por nga administrata qendrore. Në fakt, këto amendamente janë joserioze. Nuk e di nëse ka opozitë në ndonjë vend të botës që të propozojë amendime që nuk i beson as vetë. Pak më parë një deputet tha: “Ne nuk i besojmë këto amendamente, nuk besojmë se Shqipëria bëhet më e mirë me to, nuk besojmë se janë të zbatueshme, por po ju provokojmë”. Ky nuk është një institucion apo një tempull ku ju mund të vini me gjithë këtë impenjim me orë të tëra dhe të talleni me shqiptarët. Pra, mos mendoni se kjo mungesë serioziteti u jep ndonjë kredo politike. Mos mendoni se qytetarët nuk dinë t’ju vlerësojnë. 

Po u them edhe një herë të gjithë qytetarëve shqiptarë: ne ju qëndrojmë absolutisht një për një të gjitha premtimeve tona elektorale. Kanë kaluar vetëm 100 ditë. Në 100 ditë kemi bërë më shumë sesa mund të imagjinohej. Është viti i parë dhe më i vështiri i qeverisjes sonë. Në katër vjet do t’i plotësojmë dhe do t’i mbajmë të gjitha premtimet tona elektorale.

Faleminderit!

Ilir Meta – Urdhëroni, zoti Paloka!

Edi Paloka – Zoti Kryetar, mua më vjen keq që këtu del zëvendëskryeministri dhe mashtron hapur. Të gjithë shqiptarët janë duke na parë. Kanë disa orë që na ndjekin. 

Ilir Meta – Nuk jemi live tani.

Edi Paloka – Nuk ka thënë njeri se ne kemi bërë amendamente për t’ju provokuar. 
Absolutisht që kjo që sapo tha zëvendëskryeministri është mashtrim. Është e vërtetë që kemi thënë se kemi bërë amendamente për t’ju ballafaquar ju me premtimet që u keni bërë shqiptarëve, sepse është kjo qeveri që po tallet me shqiptarët dhe jo ne. 

Faleminderit!

(Reagime nga salla pa mikrofon.)

Ilir Meta – Ju lutem, zoti Muhedini, ju nuk keni paraqitur ndonjë amendament këtu. 

Sali Berisha – Me këtë problem madhor të shpërndarjes së fondeve, i cili paraqet një buxhet strikt, qartësisht antikombëtar... 

Ilir Meta – Ju keni amendamentin tuaj, për të duhet të flisni.
Sali Berisha – Më fal një minutë! 

Mendoj që, përpara se të bëhet amendamenti, të shikohet edhe një herë dhe të vërtetohen të gjitha faktet, sepse një buxhet antikombëtar do të ketë pasoja shumë serioze.

Ilir Meta – Nuk është antikombëtar. 

Sali Berisha – Më fal, të lutem!

Kur del zëdhënësi i kryekreut këtu dhe na thotë se janë rritur investimet... Do t’i them atij se jo këtë vit, por në vitin 2012 vetëm fondi për zhvillimin e rajoneve ka qenë 5 miliardë lekë. 

Fondi i zhvillimit rural, që ju e keni përfshirë në buxhet, ka qenë mbi 100 milionë dollarë, ndaj të mos spekulohet, se këtu është një problem shumë delikat. Ne nuk duam të themi se kjo krahinë, kjo bashki, është diskriminuar për qëllime klasore, por të dhënat janë të tmerrshme dhe faktojnë të kundërtën. 

Ilir Meta – Fjalën e ka zoti Dashamir Tahiri.

(Reagime nga salla pa mikrofon.)
Ju lutem, ta dëgjojmë zotin Tahiri!

Dashamir Tahari – I nderuar zoti Kryetar,

Të nderuar kolegë deputetë dhe qytetarë,

Në Komisionin e Ekonomisë, në emër të grupit tonë parlamentar, është paraqitur një amendament nga zoti Muhedini. E falënderoj Komisionin e Ekonomisë për këtë gjë. Për sa u përket investimeve për varrezat e Kllogjerit, ai është shprehur me fjalën “përparësi”. Mendoj se çështja çame ka 23 vjet që pret me fjalën “përparësi”. Këtu nuk bëhet fjalë thjesht për disa varreza, por për një varr masiv, ku janë vrarë, prerë dhe janë dëbuar nga shtëpitë e tyre gati 3 mijë persona. Kjo i përket një monumenti të historisë. 

Unë sot kërkoj nga ky parlament, duke i respektuar kolegët, që fjala “përparësi” të zëvendësohet më një fjalë ekzekutive, pra me fjalën “zbatim”. Kërkoj që kjo fjalë të votohet.

Ilir Meta – Fjalën e ka zoti Braçe për këtë çështje. Pastaj do ta marrë fjalën ministri i Punëve të Jashtme, zoti Bushati.

Erion Braçe – Në fakt, në relacionin e Komisionit të Ekonomisë ne e kemi vendosur thuajse mot a mot, siç kishte ardhur propozimi nga zoti Muhedini. Domethënë kërkohej që të rialokoheshin fondet brenda Ministrisë së Kulturës për varrezën monumentale të Kllogjerit në Sarandë. Ne e kemi vendosur pothuajse siç na ka ardhur propozimi. Megjithatë, në qoftë se duhet të theksohet akoma më tej, nuk ka asnjë lloj problemi. Pra, të theksohet që për vitin e ardhshëm janë kërkuar 40 milionë lekë për varrezën monumentale të Kllogjerit dhe qeveria të bëjë çmos që këtë fond ta orientojë pikërisht në drejtim të kësaj varreze. Edhe këtu është shkruar “me përparësi të alokohen fondet për këtë varrezë monumentale”.

Faleminderit!

Ilir Meta – Faleminderit!

Fjalën e ka ministri i Punëve të Jashtme, zoti Bushati.

Ditmir Bushati – Faleminderit, zoti Kryetar!

Dua t’i bashkëngjitem në radhë të parë opinionit të kolegut Braçe lidhur me përparësinë që kjo maxhorancë i jep kësaj çështjeje. Nga ana tjetër, dua të falënderoj deputetin, i cili bëri një trajtim tërësor të çështjes çame, siç është edhe në programin e qeverisë shqiptare, për herë të parë që nga ndryshimi i sistemit. Thjesht dua ta korrektoj se nuk është se ka qenë përparësi për 23 vjet. Të kuptohemi qartë në këtë pikë, sepse kështu dëgjova që folën ish-ministra për çështjen e pronave, sikur të mos kishin qenë ministra për 8 vjet apo drejtues të partive politike. Dëgjuam shumë kolegë që bënë shumë amendamente marramendëse, por le t’u referohemi fakteve.

Për sa i përket varrezës monumentale në Kllogjer, për të cilën unë bie katërçipërisht dakord me deputetët e PDIU-së se është një çështje jashtëzakonisht e rëndësishme për identitetin tonë kombëtar, jo thjesht si shenjë respekti jona për kujtimin e të rënëve, por edhe për të mos harruar, projekti kushton 140 milionë. Nga qeveria paraardhëse janë angazhuar në parim 70 milionë lekë, pra janë planifikuar nga fondi i vitit 2012. Çfarë ka ndodhur në vitin 2012? Vetëm 10 milionë janë akorduar në vitin 2012, nga 70 milionë që ishin planifikuar, të cilat, për fat të keq, nuk dihet se për çfarë arsye i dogji komuna. 


Në vitin 2013 janë disbursuar 14 milionë dhe fondi i kësaj mazhorance, i kësaj qeverie, për vitin 2014 vetëm për zhvillimin rajonal në fushën e kulturës, siç e tha kolegu Braçe, është 90 milionë. Këto 90 milionë janë për 4 projekte, dy prej të cilave kanë të bëjnë me varrezën e Kllogjerit dhe me pallatin e kulturës atje. A i japim fund ndërtimit me kaq fonde? Nuk i japim dot fund. Këtë vit është 90 milionë, i rritur, se në vitin 2013 fondi për kulturën ka qenë 50 milionë. E rëndësishme është që 2 prej 4 projekteve janë pikërisht për zonën që thatë ju. A do të kishte qenë mirë që kjo gjë të ishte bërë me kohë? Natyrisht që po. Në rast se unë u referohem vendimeve të Këshillit të Ministrave që janë bërë vetëm për 3 muajt e 100-vjetorit të Pavarësisë së Shqipërisë, janë rreth 442 milionë. Në rast se u referohem spoteve publicitare, koncerteve të Çiljetës etj., janë me miliona, me të cilat fare mirë mund të ishin ndërtuar jo thjesht vepra monumentale, që pret dhe është në dinjitetin tonë që të angazhohemi ta bëjmë, por edhe shumë gjëra të mira për këtë vend. Ky është realiteti. Prandaj ju ftoj të bëjmë një korrektim, pra se nuk ka qenë përparësi, po që do të jetë jo thjesht në veprimin tonë politik dhe programatik, por edhe nëpërmjet qëndrimeve konkrete, siç e çmon ky projektbuxhet.

Faleminderit!

(Ndërhyrje pa mikrofon nga salla.)

Ilir Meta – Zonja Topalli, do të flisni për amendamentin?

Urdhëroni, zoti Tahiri!

Dashamir Tahiri – E dëgjova ministrin e Punëve të Jashtme, zotin Bushati. E kam shprehur respektin ndaj tij, pasi ka 100 ditë në qeveri dhe, kur thashë 23 vjet (kjo kohë ka kaluar me përparësi), unë thashë të vërtetën. Unë ju falënderoj për faktin që e keni vendosur mbi tavolinë, por nuk dua të mbetët më “çështje me përparësi”, por se kur do të zbatohet.

Ilir Meta – Fjalën e ka zonja Topalli për amendamentin tjetër.

Jozefina Topalli – “Do të ketë dëmshpërblim të plotë brenda shtatorit të vitit 2014 për të gjithë ish-të dënuarat gra mbi 70 vjeç dhe për ish-të dënuar burra mbi 75 vjeç”, - ky ishte premtimi që Kryeministri ka bërë për këtë kategori para 23 qershorit për 23 qershorin. Të them se e keni harruar në këtë buxhet, nuk e them, po meqë keni mashtruar edhe për këtë premtim, ju të gjithë bashkë do ta keni taksirat për të votuar kundër premtimit tuaj solemnisht në këtë aulë edhe një herë, edhe për këtë çështje, siç e keni bërë sot 38 herë deri tani. Sa herë do të votoni kundër asaj që keni premtuar, aq herë i thoni vetes “rrenacak”, “mashtrues”, “i paburrë”. I thoni vetes “i pandershëm”, “i pabesë”. Nuk e them unë, por ju e votoni këtë. Do ta votoni menjëherë duke shtypur butonin tuaj, sapo të mbyll unë diskutimin tim. Sa herë shtypni butonin, çdo herë votoni: “Po, unë mashtrova vetëm për të ardhur në pushtet”. Çdo herë votoni pa ju nxirë fytyra: “Po, unë jam mashtrues”. Çdo herë që votoni e pranoni: “Unë e kisha obsesion të bëhesha Kryeministër, nuk u shemb Shqipëria se gënjeva unë për t’u bërë Kryeministër”. Çdo herë që voton ky thotë: “Jam në pushtet, se di të gënjej. Jam në karrigen e Kryeministrit, se jam Pinoku”. Ky është fundi i moralit politik, por është edhe fundi i moralit njerëzor. Totoja thothte: “Quello che ho deto, ho deto, e qui lo nego” . Por ti nuk je as Totoja, more zotëri, ti nuk të bën as me qesh! E vetmja gjë që bën, frikëson shqiptarët dhe i bën ata të vuajnë. Ti nuk je as Pinoku, se ai ishte i vogël, ti nuk je as buratin. Ti je më keq. Me këtë buxhet të zi biznesi fillon nga marsi me mbyll dyert, fillon shkatërrimi i vendeve të punës. Nga janari fillon rritja e taksave, ulja e rrogave dhe pensioneve, fillon shtrenjtimi i naftës, i punimit të tokës, i  transportit, i energjisë, i ushqimeve, i qumështit, i djathit, i bukës së gojës. 

Por kjo është gjysma e së keqes. E keqja, e frikshmja, është borxhi që ka marrë ky mbrapa në tre muaj. Borxhi që po fundos vendin është një çmenduri. Ky është kolaps. Është të falimentosh Shqipërinë. Sikur të mos mjaftonte kjo, ku i çoni paratë, nuk e di. Rritje rrogash nuk ka, rritje pensionesh jo, rritje investimesh jo, përmirësim shërbimesh jo, fonde më shumë për bujqësinë jo. Fonde më shumë për shkollën jo; fonde më shumë për shëndetësinë  jo; rrugë të reja të hapura jo; siguri më shumë jo. 

Ky është buxhet i zi, more zotëri! Sot ishte rasti yt, dita jote. E ke humbur me një çmim shumë të rëndë për qytetarët e vendit tënd. Unë s’jam prej atyre që thonë pse kërcen “Napolonin”. Kërceje  “Napolonin” po deshe, por duhet të shkoje atje në fshat, në qytet, në periferi, në Jug, në Veri, atje ku nuk kërcejnë nëpër ekrane e ku ju premtove rilindjen. Nuk do dëgjosh më duartrokitjet e 1 milion shuplakave, siç të pëlqen ty ta quash. Atje do të gjesh tjetër gjë. 1 milion vota i more bashkë me atë që ke mbi kokë, që s’është më Meta nën këpucën e Berishës, por Meta mbi kokën e Ramës. Fluturove lart me mend, mbi realitetin ku jeton. Fluturove atje, kur duhet të zbrisje edhe në tokë. Duhet të shikoje jetën e njerëzve. Ti nuk e njeh jetën e shqiptarëve. Shumë përralla u ke treguar gjithë këto kohë, në ato net të largëta dhe të afërme, por përrallën tënde kurrë, edhe pse ajo është shumë interesante. U tregon edhe sot atyre përrallën për familjen, por përrallën tënde për të, kurrë dhe asnjëherë.

Zbrit edhe në tokë, zoti Kryeministër! Për më shumë se 40 ditë në fushatë fitove mendjet e njerëzve në Shqipëri. Premtove shume, edhe pse mbrapa çdo premtimi ti qeshje. 

Zoti Kryeministër, në botën ku ti nuk jeton apo ku ti jeton, sepse e ke vështirë t’i ndash, nuk ka vetëm vallëzim dhe muzikë. Në mesnatë, kur ti largohesh nga sallat madhështore, ku kërcen “Napolonin”, ti mund të harrosh përkrahësit e tu të pastër, por nuk i lejohet kurrë Kryeministri të harrojë premtimin për të papunin, për punëtorin me rrogë të ulët, për mësuesin, për inxhinierin. Nuk i lejohet Kryeministrit të harrojë as intelektualin, as analfabetin. Nuk i lejohet Kryeministrit të përbuzë as elektricistin, as fshatarin. Nuk të lejohet të harrosh as infermierin, as privatin. Madje, as të harrosh as gruan e shoferit që të çon ty në shtëpi, dhe herë pas here, udhëto me fugon apo me autobus, ose ec në këmbë! Shko dhe shiko qytetin dhe fshatin, shiko njerëzit, shiko nënat e vetme dhe jetimët! Një herë në vit duhet t’i thuash vetes: unë jam njësoj si ata. Por ti nuk je njëri prej tyre, Kryeministri i vendit tim! Ti nuk ke qenë kurrë. Ke qenë gjithmonë i lindur i privilegjuar dhe pastaj gjithnjë i privilegjuar. 

Po të zbrisje në tokë, do të shikoje njerëzit dhe jetën e tyre. Po zbrit njëherë në tokë dhe shiko mirë, zoti Kryeministër! Vëzhgo: a nuk kërcejnë ata më mirë se ti? A nuk diskutojnë për politikë ata më mirë se ti? A nuk e kanë më të fortë interesin publik ata, se ti? Gjithnjë do të ketë nga ata që punojnë e dinë politikë më mirë se ti dhe se unë dhe mos harro se në familjen shqiptare nuk ka njerëz pa zemër, që të ofendosh shoferin, fshatarin, të vobektin, mësuesin. Apo t’u zgërdhihesh atyre që qëndrojnë përballë teje. 

Kur isha e vogël, shikoja në televizor shfaqjet e cirkut dhe gjithnjë shqetësohesha shumë për akrobatët në tel, por më duhet të të them se në tokën e fortë rrezohen më shpesh politikanët se akrobatët e telit.
Zoti Kryeministër, me këtë buxhet ti sot je më keq se një akrobat, sepse je një akrobat pa eksperiencë dhe shumë të shpejtë e ke ditën që do të rrëzohesh dhe do të vritesh shumë.

Ilir Meta – Fjalën e ka zoti Genc Pollo.

Genc Pollo – Faleminderit, zoti Kryetar!

Zonja dhe zotërinj deputetë,

Kam dalë për të paraqitur një amendament, i cili synon të përmbushë një premtim të zotit Rama dhe të PS-së për të rritur buxhetin e arsimit në masën 5% të PBB-së dhe më kujtohet se 8 vjet më parë, edhe ne, kur krijuam qeverinë, u angazhuam për të rritur buxhetin e arsimit, sepse e gjetëm në një nivel të ulët dhe e kemi rritur në masën 1.5%, sipas vitit, deri në nivelin 4.2% të PBB-së. Ky ishte një sforcim i madh për buxhetin në kushte herë të mira dhe herë të vështira, por që përmbushi nevojat aktuale të arsimit të asaj kohe, përfshi edhe pagat e arsimtarëve, ku u bë një dyfishim edhe nga pikëpamja buxhetore dhe e politikës së pagave, çka mund të quhet edhe një revolucion. 

Megjithatë, opozita e asaj kohe ishte e pakënaqur, ishte kritike. OJF-të pranë PS-së, më kujtohet në një rast të diskutimit të buxhetit, për të treguar refuzimin e tyre për këtë rritje të pamjaftueshme, sipas tyre, nxorën një gomar në rrugën “Punëtorët e Rilindjes” me një abetare mbi kurriz në vend të samarit, për të treguar apo mishëruar deputetin, që nuk votonte sipas pikëpamjes së tyre.


Sot në këtë sallë drejtuesit e asaj OJF-je janë deputetë, ndonjëri prej tyre është edhe ministër. Gomari sot mungon në rrugën përballë. Ndoshta ka zënë ndonjë vend tjetër diku më afër, por çështja mbetet po ajo.  Në mënyrë të përsëritur, sistematike, koherente dhe konsekuente, zoti Rama, kryetari i PS-së në opozitë dhe drejtuesit kryesorë të kësaj partie kanë  premtuar, janë angazhuar, kanë apeluar për rritje të buxhetit të arsimit në masën 5% të  PBB-së dhe këtu dalim te çështja e arsimit dhe tek ajo e moralit të njeriut kur premton. 

Amendamenti, duke ruajtur deficitin për ata që u shqetësuan, nuk e çon buxhetin e arsimit në 5% menjëherë, se është e paarsyeshme, por 5%-shin e ndan në 4 dhe rritja është 1.25. Kjo është për një vit dhe kjo është një detyrë që duhet të sqarohet në radhë të parë nga qeveria, nga Kryeministri dhe ministri i Arsimit. Ne e kishim zonjën Nikolla në komision. Rritja është inekzistente, rritja dhe përqindja e buxhetit arsimor është 2.83%. Këtë na referoi. Ndërkohë që duhet të ishte më shumë. 

Po ju japim një ndihmë serish, që të jeni në  nivelet e arsyeshme të premtimeve tuaja dhe jo thjesht të 100-ditëshit, sepse dëgjova zotin  Kryeministër në një bisedë televizive të thoshte: “Mos më pyesni për këto gjëra! Unë 100 ditë nuk i kam mbushur akoma.” Pak minuta më parë edhe zoti zëvendëskryeministër përsëriti të njëjtën gjë. Kemi realizuar shumë për 100 ditë. Nuk e di se për çfarë e ka fjalën. Për disa duket misterioze, por zoti Rama ka qenë ministër në qeverinë “Nano-Meta”, ka qenë për vite të gjata kryetar bashkie dhe unë nuk besoj se ai nuk e ka mësuar që buxheti bëhet për një periudhë 12-mujore për gjithë vitin fiskal dhe, mandati i një kryetari bashkie, ashtu si  mandati i një qeverie, është katër vjet. Pra,  nuk jemi këtu për 100-ditëshin e realizimeve të tij, por për përmbushjen e premtimit të paktën në një të katërtën e tij, sepse vendosim për buxhetin e ¼-s së periudhës. 

Prandaj, do të ishte mirë që të shpreheshim për këtë, nëse jemi të vërtetë, nëse jemi korrektë, nëse jemi të ndershëm me publikun dhe votuesit tanë, korrektë edhe me votuesit e partive të tjera apo ata që s’kanë votuar, për të parë nga vetja. Është kollaj të merresh me opozitën, është kollaj të merresh me të shkuarën.

Fatkeqësisht, në diskursin e zotit Rama kjo pjesë është 70%. Me modesti do t’i sugjeroja që mund të zinte edhe 25%, sepse në kufij të 100-ditëshit, të periudhës së grasos, siç quhet, është më tepër përgjegjësia e Kryeministrit të flasë për atë që ka bërë dhe atë që do të bëjë, sesa të merret vend e pa vend me kundërshtarin politik. 

Meqë jemi tek arsimi, përtej buxhetit që në këtë masë do të zgjidhte shumë probleme, pasi arsimi gjithmonë ka të tilla dhe jo çdo vrimë mund të mbushet qoftë për një vit, qoftë për katër vjet, duhej të diskutohej edhe për çështjen kryesore, politikën arsimore, sepse deri tani unë nuk kam dëgjuar, as gjatë fushatës, as në leximin e vëmendshëm të programit qeveritar dhe as në deklaratat për arsimin të ministrit apo Kryeministrit, se çfarë do të bëjnë për kurrikulën, për trajnimin e mësuesve, për vlerësimin e dijeve të nxënësve, për menaxhimin e shkollës, për arsimin e lartë, që janë bazat ku mund të sillen ide të reja, apo të formulohen politika të dobishme për arsimin. Ka folur vetëm për depolitizim. Dakord, edhe depolitizomi mund të ishte një temë. 

Në 2005-n kam qenë unë ministër Arsimi, i ndërrova unë drejtorët e DAR-eve dhe s’pata hipokrizinë të them se i zgjodha me konkurs, por zgjodha njerëz kompetentë, me integritet, kështu besuam, të cilët do të ishin drejtorë, sepse në reforma të rëndësishme, me presione të gjithanshme, në një provincë ku dominon kultura e favorit dhe e mikut, presionet nga njerëzit dhe të afërmit mund të përballohen nga njerëz me integritet, por edhe me shtyllë kurrizore politike dhe me staturën përkatëse. 

Kryeministri u  shpreh gabim kur tha se ne nuk e kemi detyrim. Është e  kundërta. Me ligjin e miratuar para dy vjetësh konkurset janë futur dhe është një ligj që është punuar gjashtë vjet përpara dhe u miratua para dy vjetësh, për fat të mirë edhe nga opozita socialiste në atë kohë. Pra, s’kemi të bëjmë me një risi, por me një gjë të domosdoshme, të bërë kohë më parë nga qeveria e PD-së dhe është më e keqe të diskreditosh konkursin, kur e pranon si normë. Ajo që rezulton sot është se drejtor DAR-i është bërë diku kryetari PS-së, diku kryetari i fushatës socialiste, diku kryetarja e Gruas Socialiste. Unë nuk paragjykoj, se ka edhe socialistë të zotë dhe të ndershëm për ta bërë këtë punë, por do të ishte ofendim për gjithë shoqërinë shqiptare të mendojmë se gjithë kompetenca, integriteti për arsimin qenka monopol ekskluziv i PS-së. Prandaj, zoti Kryetar, është e gabuar kjo që është bërë, sepse është diskredituar një formë më e avancuar, më e përparuar dhe më e duhur, duke i falsifikuar ato konkurse! 

Fakti që janë paraqitur edhe jo socialistë me kompetencë dhe fakti që, në mënyrë të njëanshme dhe jo në pak raste, është favorizuar kryetari i PS-së, kryetarja e Gruas së PS-së, shefi i fushatës së PS-së, është një diskreditim në vetvete. 

E fundit që do të thosha është se drejtorët arsimorë janë ndërruar shpesh. U ndërruan në 2005-n, po i ndërroni dhe ju tani. U ndërruan në mënyrë direkte dhe të sinqertë nga ne, ju po i ndërroni me konkurse të pështjelluara dhe të manipuluara. Ka dalë nga goja e ministres, por edhe nga goja e Kryeministrit se do të ndërroni të gjithë drejtorët e shkollave. Në vitin 2005 kjo nuk ka ndodhur, është ruajtur vazhdimësia. Janë bërë ndryshime, por këto ndryshime janë kapur në një afat disavjeçar. Ju, në shkelje të legjislacionit, në shkelje të ligjit për të cilin keni votuar pro, me të përfunduar emërimet e drejtorëve të ZA-ve, dëshironi të filloni, duke ndryshuar udhëzimet që kanë dalë, t’i merrni mbarë të gjitha shkollat, mbi 3000 shkolla të Shqipërisë, çka do të ishte një tronditje e madhe për arsimin, një tronditje që nuk e ka bërë ndonjë qeveri në këta 20 vjet, se nuk dua të flas për më parë. Prandaj, zonja dhe zotërinj, kur jemi të drejtë...
(Drejtimin e seancës e merr zoti Dule.)

Vangjel Dule – Faleminderit, zoti Pollo! 

Fjalën e ka zoti Berisha.

Sali Berisha – Zoti drejtues i seancës,

Qytetarët më detyrojnë të sjell këtu zërin e tyre, ndaj, para se të filloj diskutimin për amendamentin që kam paraqitur, do t’i jap përparësi qytetarit. Ja se çfarë më shkruan një qytetar pasi dëgjoi zëdhënësin e kryekreut se po shpërndanin asistencën sociale: “Ju lutem, zoti Berisha, pyete pak zëdhënësin apo kryekreun ose partizanin Velo, cilin të duash ti: pse na i uli asistencën sociale nga 45 mijë në 25 mijë këta tre muaj?”.

I dashur qytetar, sepse po vjedhin, po shpërdorojnë, po bëjnë orgjira, po ndërtojnë zyra dhe lukse me paratë tuaja. Kjo është përgjigjja, mos prit përgjigje tjetër. 

Vazhdojmë më tutje. Zëri tjetër i qytetarit: “Thuaji kryekreut se jam një qytetar nga Pogradeci. Me neveri të madhe dëgjova fjalën e zëdhënësit të tij Velo, që foli për rritjen e çmimeve...” 

Ju me gaz do t’i përcillni hallet. “Pra, orizi ka qenë 700-800 lekë, sot është 1000 lekë. Buka ka qenë 600 lekë, sot është 800. Çmimi ka lëvizur 200 lekë, por pensioni im ishte 60 mijë lekë, sot 193 mijë lekë...”

Këto solla unë si zëra të qytetarëve, meqenëse ora e zërit të tyre ka humbur. 

Tani, zoti drejtues i seancës, jam sot këtu edhe një herë për t’ju bërë thirrje: pendohuni për një moment dhe hidheni poshtë këtë buxhet! Pendesa është virtyt, po ta marrësh parasysh. Pendesën e kanë njerëzit e qytetëruar dhe ai që zhvillon pendesën, zhvillon virtytin, ndaj dhe kur jua bëj këtë thirrje, jua bëj sepse shoh se ju sot vendosni për t’i marrë një pension në vit pensionistit, që nuk i mjafton ai që merr, për t’i marrë atij që ka rrogë të ulët një rrogë të tërë në vit, për t’i marr atij në ndihmë ekonomike një ndihmë ekonomike në vit, për t’u marrë kafshatën atyre që numërojnë kafshatat. Pendohuni dhe le ta modifikojmë këtë buxhet, sepse janë 500 mijë shqiptarë që u premtuat legalizimet falas. Unë ju them se jo një herë, por 100 herë e kisha menduar atë premtim dhe nuk është se nuk gjej edhe unë dëshmitarë, siç gjeti kryekreu Pjerin Ndreun për të bërë deklaratën, por unë atë nuk mund ta bëja. Vetëm ta dini se unë do ta bëj atë dhe ato shtëpi të gjitha do të legalizohen me 1 euro, dhe kjo do të jetë taksa për ta, ndërsa ju mbajeni mashtrimin. Ata do të gëzojnë shtëpitë e tyre dhe fillon me vitin e ri përpjekja e lëvizja e madhe për legalizimin e të gjitha banesa me 1 euro. E kam faktuar një herë. Unë nuk them falas, unë them me 1 euro dhe këtu do të jeni ju kur të zbresin nga të katër anët e Shqipërisë në Tiranë me referendum popullor qytetarët për të bërë legalizimet e banesave me një euro.

Pendohuni! Pendohuni! Pendohuni, se keni bërë një buxhet antikombëtar! Keni diskriminuar në shkallën më të paimagjinueshme bashki e komuna, që i keni futur në rreth të kuq si armike. Pendohuni, se i shndërruat financat e këtij vendi me shumë probleme në piramidën më gjigante që Europa ka njohur në historinë e vet, duke rritur borxhin me 13%! Pendohuni, se ndryshuat me mijëra kontrata, duke dëshmuar se jeni një maxhorancë zuzare dhe nuk respektoni kontratat! Pendohuni, se me vendimet e këtij buxheti po e nxirrni Shqipërinë nga harta e investimeve të huaja! Pendohuni, se gjithçka e keni bazuar në një model që nuk ekziston, në modelin e një të sëmuri që zbaviti botën dy muaj rresht, atij që i mban fjalime të stilit enverist Anxhela Merkelit, David Kameronit dhe mbarë Europës! Pendohuni, se ky buxhet do të jetë një katastrofë e vërtetë për Shqipërinë dhe shqiptarët! Unë e di: pendesa është virtyt i njeriut të qytetëruar, i njeriut besimtar. Të dyja këto tipare ju mungojnë, ndaj jam i sigurt se thirrja ime do të shkojë bosh, siç kanë shkuar gjithmonë thirrjet e arsyes.

Vangjel Dule – Faleminderit, zoti Berisha!

Fjalën e ka zoti Ndreu për replikë.

Pjerin Ndreu – Paraprakisht, si njohës i mirë i kriminalistikës, më bënë përshtypje ato dy mesazhet që i erdhën Berishës. Nuk ka bërë vaki kurrë që të vijnë dy SMS me të njëjtin zhargon. Do t’i thosha zotit Berisha: tjetër herë zgjidhi njerëzit, mos i thuaj të njëjtit person t’i nisë të dyja mesazhet. 

E dyta, për sa u përket legalizimeve, ne do t’i bëjmë ato falas. Ky zotëria pati tetë vjet në dispozicion, por nuk pati kohë për t’u marrë me legalizimet. Kishte kohë të merrej me Xhelal Mziun dhe me burrin e asaj që është veshur me të zeza aty, me asistenca false, me vjedhjen e rrugës “OSBE”, me vjedhjen e rrugës “Pekini”, me vjedhjen e rrugës “Uashington”. Nuk ka lënë gjë pa vjedhur. Kanë katandisur një zonë në mjerim të thellë aty ku kanë marrë më shumë vota. Nuk ka histori më banale se kjo. Aty ku marrin më shumë vota, aty ka dhe varfëri më të madhe.

Faleminderit!

Vangjel Dule – Faleminderit, zoti Ndreu!

Fjalën e ka zoti Veliaj.

Erion Veliaj - Ai iku siç ikën gjithmonë dhe më kujton atë librin e famshëm “Kolonelit nuk ka kush t’i shkruaj”. Është historia e atij kolonelit që, pasi bëri 1000 ditë luftë, kërkonte pension për jetë. Kur nuk i erdhi pensioni, se në luftë nuk kishte qenë ndonjë hero i madh, filloi të merrej me një profesion tjetër: me luftën me gjela. Edhe ky koloneli ynë pas 1000 ditësh luftë me mullinjtë e erës dhe e shkatërroi këtë vend, në pritje të pensionit të vet, ka sajuar këtë lojën me gjela, por problemi është se nuk i qëndron lojës asnjëherë deri në fund, e thotë dhe ikën me vrap. Arsyeja pse nuk i rri deri në fund është shumë e thjeshtë. 

Thonë se e kanë shumë seriozisht këtë punën e amendimeve, por shikoni rezultatet, 20 veta, gjysma kanë ikur me pushime. Pozita është e gjitha këtu, opozita është e gjitha me pushime. Tani që iku dhe Saliu keni vetëm 19 vota për amendamentet. Meqë “kolonelit nuk ka kush t’i shkruaj”, i shkruan vetes së vet. Atëherë t’i flasë alteregos së tij ose shokut të tij imagjinar për këto që kërkon. 

Është e vërtetë që në bashkinë e Kamzës nga 45 mijë lekë Xhelal Mziu ndan 25 mijë lekë, sepse janë bashkitë ato që i bëjnë ndarjet. E dini pse? Sepse thotë: “Më mirë t’i financoj të gjithë ata që më votojnë dhe ta përdorë atë në mënyrë korruptive, pra të marrin të gjithë njerëzit e mi nga 25 mijë lekë, sesa të marrë nevojtari 45000-lekëshin e vet.” Tani Xhelal Mziu vetëm në bashkinë e Kamzës ka 3 mijë veta fiktivë për ndihmë ekonomike. Ia heq ndihmën ekonomike një vejushe, ia heq një invalidi, ia heq një jetimi dhe ua jep njerëzve të fushatës së vet. 3000 veta të falsifikuar. Ajo dosja që sot ka Xhelal Mziu, për një javë do të bëhet një vandak i jashtëzakonshëm për të kuptuar që 3000 veta që sot e marrin 25 mijë lekë ndihmën ekonomike, do të marrin zero në të ardhmen, sepse e marrin vetëm pse kanë votuar Xhelal Mziu dhe bashkë me ata të pastrohet lista dhe nevojtarët realë të Kamzës të marrin ndihmën ekonomike. 

Tani, meqë je deputet i Kukësit dhe kishe aty deputetin e Tropojës, e di sa e marrin ndihmën ekonomike në të vetmin qark ku kanë fituar? 60% e familjeve. Në të vetmin qark që u jep këtyre fitoren, që mendon se këta janë më të mirë, 60% e familjeve janë në varfëri ekstreme. Jeni krenar për këtë? Si nuk ju vjen turp! Si mund të jeni krenarë për faktin që aty ku ju besojnë më shumë i varfëroni më shumë? 60% me ndihmë ekonomike! Ne do ta shtojmë ndihmën ekonomike edhe në Kukës, edhe në Tropojë, por mendohuni mirë: keni shpërdoruar besimin e atyre që ju kanë votuar sistematikisht. 

Flasim pak për të përndjekurit. Në vitin 2008 zonja që foli për të përndjekurit e kishte fondin 10 milionë dollarë. Në vitin 2010 e kishte 14 milionë dollarë. Në vitin 2011 e kishte 17,5 milionë dollarë. Në vitin 2012 e kishte 17 milionë dollarë. Partia Socialiste, një parti e majtë, në vitin e parë e ka 18 milionë dollarë. Më shumë se çdo vit i tyre joelektoral. Kjo është diferenca. Mos qaj aty, mos bëj vejushën kot, sepse e ke hipokrizi, sepse të përndjekurit politikë i kishit në grevë urie, i patë se si u dogjën dhe nuk begenisët t’u hapnit as derën. Çdo të përndjekuri që ishte në grevë urie shteti shqiptar i ka dhënë bonusin ushqimor. Asnjërit nuk do t’i mungojë gjeli i Vitit të Ri. Asnjë në tavolinë nuk do të ketë më pak dinjitet se ju në tavolinat tuaja. E dini se çfarë thanë dje Skënder Tufa me shokë? “Nuk e kishim menduar kurrë që një parti e majtë do të bënte në 100 ditë atë që këta që flasin e përpëliten për të përndjekurit nuk kanë bërë në 23 vjet.” Kjo është diferenca.

Në fund fare flasim pak për buxhetin e arsimit. Ministria e Arsimit po bën një punë të shkëlqyer me arsimin dhe ka arritur të rrisë buxhetin, nga 2.7 ta çojë në 2.9 të GDP-së. Zoti Pollo ka shumë të drejtë. Ajo është ambicia jonë, pra që për katër vjet të shkojë 5%. Po e di ku është problemi, zoti Pollo? Problemi është ky: vetëm borxhet që i keni lënë Ministrisë së Arsimit janë sa 95% e gjithë fondit të investimeve, kështu që doni një deal, doni një ofertë fair play? Ju paguani borxhet, ne rritim buxhetin për arsimin. Ju faleminderit!
(Drejtimin e seancës e merr zoti Meta.)

Ilir Meta - Po. Ju përmendi emrin juve?

Flamur Noka - Përmendi emrin, po, po, përmendi emrin. 

Ilir Meta – Dakord, keni të drejtën e replikës në mirëbesim se ju ka përmendur emrin. 

Flamur Noka – Dakord. (I drejtohet një deputeti tjetër.) Nuk po flas me ty, po flas me atë sipër. Kur të flas me ty, fol ti. Po flas me atë sipër. 

Tani, zoti Kryetar, kjo është qesharake! Kur sheh se si mburren këta ministra si kokoshi në majë të grumbullit të plehut, sepse kanë bërë një buxhet jo për qytetarët, po për qeveritarët. Pse? Asistenca sociale… (I drejtohet një deputeti tjetër.) E përmende qarkun tim. Jo, jo, më fal, e përmende qarkun tim. Pyet një çikë! E di mirë, por gjithsesi pyet dhe shko e shih atje! E ke përgjysmuar në çdo komunë të qarkut. 50% e ke ulur asistencën. Po, po. Ore, lëri ato letrat e bakallit që ke aty, po shko e shih qytetarët atje. Një qytetar që e ka pasur 50 mijë lekë të vjetra ndihmën ekonomike, ua ke dhënë me 20 mijë lekë. Shko shihi. Thua edhe një gjë tjetër: qarku që paska 60% varfëri. Po sigurisht, në të gjitha statistikat… më fal, më fal…në të gjitha statistikat, edhe ato të qeverisë tënde, qarku i Kukësit mbetet qarku më i varfër. Dhe prandaj ka pasur nga qeveria që kaloi 60% asistencë sociale për të gjithë ata banorë e ato familje që kishin probleme… Pse e hoqën? Ka shkuar kush ka shkuar… Ai zotëria i gjatë që keni aty ka shkuar në fushatë atje dhe u ka thënë: “Unë ju premtoj se do t’jua dyfishoj”, por ua përgjysmuat, sapo erdhët. Ua përgjysmuat asistencën, bëtë edhe një gjë tjetër: po ua dyfishoni çmimet atyre dhe gjithë shqiptarëve dhe ju po mburreni si kokoshi në majë të plehut se keni dyfishuar fondet për vetura, për luks e për tangërllëqet tuaja. Ja, kjo është fytyra juaj, dhe turp t’ju vijë!

Ilir Meta - Fjalën e ka zoti Petrit Vasili për dy amendamentet e tij. (I drejtohet zotit Vasili.) Ku të dëshironi ju, po hajdeni më mirë këtu! Pas zotit Vasili do të kalojmë në votim për të gjitha amendamentet që dëgjuam deri tani, përpara se të kalojmë nen për nen edhe amendamentet që janë nen për nen, pra për anekset dhe për tabelat. 

Po, zoti Vasili.

Petrit Vasili - Faleminderit zoti Kryetar! 

Dy amendamentet e paraqitura veçmas kanë dy objekte të ndryshme. I pari ishte nevoja për reflektim në buxhet të shtresave përkatëse që buxheti ka të nevojshme në shëndetësi. Nga propozimi i bërë që kishte të bënte me përdorimin e së paku 20% të shtesës së akcizës për duhanin dhe që në kalkulimin e pritshmërisë së vet është në rendin e rreth 500 milionë lekëve të reja. Në buxhetin e parashikuar për Ministrinë e Shëndetësisë, sipas tabelave përkatëse, është një vlerë që është disa herë më e madhe se kaq, dhe sipas konsultimeve me Ministrinë e Financave një nga burimet ka qenë pikërisht kjo shtesë e kësaj akcize. Mendoj se amendamenti ezaurohet në këtë çështje. 

Për sa i takon amendamentit të dytë ai ka të bëjë pikërisht me një zgjerim të moshës së check up-it, apo kontrollit të përgjithshëm për pjesën aktive të popullsisë, e cila, duke u shtrirë deri në moshën 65 vjeç, kishte si logjikë të veten përfshirjen edhe të popullatës që pensionohet në moshën 65 vjeç, pra e ndërpret atë që quhet “moshë aktive”. Kishte një logjikë të vijimësisë edhe fiziologjike, por edhe të kontrollit, gjë që është kërkuar të reflektohet në ndarjen përkatëse që buxheti ka të parashikuar në lidhje me këtë çështje, pra për fonde që tashmë janë të parashikuara, po kërkon zgjerimin e kësaj hapësire, duke bërë dhe rivendosjet e duhura në proporcionet e kësaj shume në buxhet. 

Për sa i takon amendamentit të parë nuk besoj se paraqet nevojën e një votimi specifik, ndërsa për të dytin sigurisht që është në vlerësimin e ministrit të Shëndetësisë lidhur me opinionin për këtë çështje dhe qëndrimin e mëtejshëm, ku në rastin e një konsensusi votimi quhet i ezauruar. Në rast se kemi mendime të kundërta, atëherë mund t’ia nënshtrojmë procesit të votimit. Faleminderit!

Ilir Meta- Faleminderit! 

Fjalën e ka kërkuar Kryeministri, zoti Edi Rama.

Edi Rama - Pata disa kërkesa nga ana e parafolësve të opozitës që të marr fjalën, por e pashë të udhës që t’i dëgjoj me vëmendje që të gjithë dhe ta marr fjalën vetëm një herë, në radhë të parë duke falënderuar Kryetarin e Kuvendit (sepse kjo është edhe seanca e fundit e këtij viti) për atmosferën e re në Kuvend, duke falënderuar të gjithë kryetarët e komisioneve, kryetarët e grupeve, deputetët për gjithë punën intensive dhe të pazakonshme që bënë për shkak të afateve shumë të ngushta, që nuk ishin rrjedhojë e dëshirës, por e kushteve në të cilat u hartua projektbuxheti dhe paketa e re fiskale në bashkëpunim me Fondin Monetar Ndërkombëtar, për të garantuar në radhë të parë atë që ne përfundimisht kemi garantuar: ndalimin e rrënimit, shmangien e një ballafaqimi të dhimbshëm të të gjithë shoqërisë e të vendit me flakët që rrezikonin shtëpinë tonë të përbashkët njësoj si në vitin 1996 për shkak të borxheve. 

Dhe sigurisht falënderoj opozitën. E falënderoj në mënyrë shumë të posaçme që merret shumë seriozisht, dhe mirë bën, me programin tonë, lexon me shumë vëmendje, mban shënime, komenton, propozon bazuar në programin tonë, edhe pse kjo tregon se në Shqipëri ka një aleancë të madhe për Shqipërinë Europiane, që inspirohet nga vlerat dhe parimet e së majtës së re dhe është një aleancë për të gjithë, të majtë e të djathtë, sepse nuk ka të djathtë, por ka një opozitë që ulet e ngrihet këtu në të djathtë fizikisht, por që për të folur ka vetëm programin tonë, programin e së majtës. 

Sigurisht që është e dhimbshme të shikosh Shqipërinë sot, thuajse një çerek shekulli nga përmbysja e regjimit komunist, që të mos ketë alternativë në opozitë dhe ndërkohë gjithë ajo paraqitje e zellshme që ju i bëtë programit tonë ka vetëm një problem. Ju flisni sikur ne jemi në fund të katërvjeçarit, por flisni edhe sikur ju nuk ishit në qeveri njëqind ditë përpara, por keni tetë vjet në opozitë. Ju flisni sikur borxhet që keni lënë nuk janë tuajat. Ju flisni sikur detyrimi për t’u përballur me këto borxhe nuk ka lidhje me ju. Ju i referoheni borxhit publik ashtu siç iu desh qejfi ju ta përcaktonit dhe silleni sikur ai borxhi tjetër që latë dhe që ne thjesht e vetëm e kemi legalizuar, nuk ka fare lidhje me keqqeverisjen e para njëqind ditëve, por është thjesht një shfaqje e papritur e një mali borxhesh që ju nuk e dinit se ekzistonte. Unë nuk dyshoj se midis jush ka shumë që nuk e dinin, se s’kishin nga ta dinin. Kanë ngritur e kanë ulur kartonin. 

Por nga ana tjetër, meqë në këtë periudhë, dhe kam përshtypjen për një kohë relativisht të gjatë, do t’i referoheni vazhdimisht programit tonë, thënieve tona, referojuni edhe atyre që kemi thënë me këmbëngulje lidhur me borxhin, lidhur me nivelin e borxhit, kur kemi thënë se borxhi nuk është kaq, se shifra prej 61, 62, 63% nuk është e vërtetë, dhe kur kemi thënë se borxhi është shumë më lart se kaq. Por ne, opozita e atëhershme, nuk jemi në gjendje të bëjmë një vlerësim të plotë, sepse mbas shifrave zyrtare ka shumë të vërteta të tjera që nuk ndahen me publikun. Dhe e vërteta është se ia besuam Fondit Monetar Ndërkombëtar skanimin e borxhit. Skanimi i borxhit nuk ka mbaruar. Nga skanimi i borxhit doli një shifër shumë më e lartë se ajo që edhe ne vetë kishim paraparë duke u nisur nga shifrat tuaja dhe nga informacione shumë të pjesshme. Pra, ne nuk kemi rritur borxhin. Ne thjesht kemi legalizuar katet shtesë pa leje të borxhit, apo më saktë, ose më ndryshe, atë borxh që paraardhësi im dhe qeveria paraardhëse e morën për kumarin elektoral. 

Dikush nga ju këtu tha se “ne duam që ju të mateni me fjalën tuaj”. Patjetër që ne do të matemi me fjalët tona. Kemi katër vjet për ta bërë këtë, por nuk mund të mos matemi edhe me veprën tuaj, për shkak se pasojat e keqqeverisjes suaj i kemi përpara. I kemi përpara në formën e një shkëmbi borxhesh, që na ka zënë rrugën dhe që patjetër duhet ta asgjësojmë, dhe do ta asgjësojmë me këtë buxhet. Kjo është e qartë. 285 milionë dollarë kontrata i keni lidhur në emër të Republikës së Shqipërisë me sipërmarrjen, por nuk i keni respektuar dhe sot janë borxhe. 128 milionë dollarë detyrime direkte dhe mekanike të qeverisë për të rimbursuar tatimin mbi vlerën e shtuar. I keni lënë aty. 50 milionë dollarë borxhe ndaj sektorit energjetik dhe për shërbime me ujin. I keni lënë mbrapa. 40 milionë dollarë borxhe për kontrata që ju i keni garantuar për financimin e qeverisjes vendore nga buxheti i qeverisë kombëtare i keni lënë aty. Keni lënë aty 60 milionë dollarë që duhej t’i kishit shpenzuar për ndihmën ekonomike. Duhej t’i kishit shpenzuar për njerëzit në nevojë, për invalidët, paraplegjikët, tetraplegjikët. I morët, i shpenzuat për kumarin elektoral, por janë borxhe. E me radhë të tjera në shumën 725 milionë dollarë. 725 milionë dollarë përbëjnë një borxh që për Shqipërinë dhe për kushtet në të cilat ne ndodhemi është një sfidë e jashtëzakonshme për një qeveri si jona. Është një sfidë e jashtëzakonshme. Sot kemi sigurinë e plotë dhe krenarinë legjitime që t’u themi shqiptarëve, duke i parë drejt në sy, se është një sfidë e fituar. Mund të kishte qenë edhe ndryshe. Mund të mos ia kishim dalë dot të bënim një marrëveshje si ajo që kemi bërë, bazuar mbi marrëveshjen me FMN-në dhe Bankën Botërore. Përndryshe sot do të gjendeshim në kushtet kur do t’u kërkonim njerëzve, atyre që nuk janë fajtorë për këtë borxh, që të vazhdonin të financonin qëndrimin tonë, punimet e parlamentit, punët e qeverisë, duke ulur rrogat dhe pensionet e tyre, duke pranuar që të mos ketë më asnjë investim dhe duke pritur ditë më të mira në horizont. Kjo nuk ndodhi. Ndodhi e kundërta. Ajo që kemi thënë sot është realitet: nuk do t’ua ngarkojmë më të dobëtëve përballimin e një krize që e keni krijuar ju me politikat tuaja dhe sistemin e ndërtimit të buxhetit dhe taksimit, absolutisht me frymëmarrje të shkurtër. Nuk dua të zgjatem. Jeni opozita e parë në historinë e ballafaqimeve parlamentare që amendoni buxhetin bazuar në programin e qeverisë. Është e kuptueshme pse e bëni: s’keni program, s’keni drejtim. Keni lënë për kryetar një rojë te SHQUP-i. Keni një lider që ju qofshi që e lini të dalë nga shtëpia. Ky është konfirmimi që në Shqipëri ka vetëm një program, dhe ky është programi ynë.  Do t’ju lutesha shumë që t’i qëndroni atij programi. Të mbani shënime dhe të bëni amendime, projektligje, nisma. Na ndihmoni, sepse ne jemi shumë më të qetë kështu. Gjithë parlamenti punon për një program. Gjithë parlamenti përqendrohet te një rrugë. 


Dua të prek tri çështje. E para, jeni mbresëlënës. Sinqerisht. Kërkoni që në 100 ditë të ndryshojë sistemi i shëndetësisë: nga një sistem i bazuar në kontributet direkte, në një sistem tërësisht tjetër: në sistemin e mbulimin universal. Po jua përsëris: do të bëjmë të mundur që secili ta marrë kujdesin shëndetësor sipas nevojës e jo sipas xhepit. Ngaqë asnjëherë nuk keni qenë në gjendje të ngrini një sistem, sepse s’keni pasur ndonjë faj të veçantë, pasi kryeministrin e kishit si një fëmijë, që sheh një lodër, vë kujën për ta marrë pushtetin dhe, sa e merr, e çmonton. 


E dyta, më bëri përshtypje ndërhyrja e një deputeti. U nis nga një e vërtetë. Ishte i shqetësuar për çështjen e strehimit. Është e vërtetë: ka shumë të pastrehë në Shqipëri. Tha disa shifra të vërteta. 450 banesa të ndërtuara kohë më parë, për të cilat këshilli bashkiak i Tiranës kishte bërë edhe listën me familjet në nevojë, por sot rrinë të kyçura dhe degradojnë. Janë edhe në Durrës 250 banesa. Nuk e di se kur janë ndërtuar, por di që nuk shpërndahen. Është e vërtetë që ka qindra të tjera në të gjithë Shqipërinë. Të gjitha ndërtesat janë bosh prej mënyrës së drejtuarit, që është bosh e që është mënyra juaj. Shumë shpejt do të biem një projekt këtu në parlament dhe nuk do ta lëmë më çështjen e strehimit të të pastrehëve në dorë të gjithfarë lloj drejtuesve apo përfaqësuesve partish që marrin peng të pastrehët për të justifikuar strehën e tyre politike. Ndërkohë përgatituni, sepse do të duhet të ballafaqoheni dhe me disa fakte që, t’ju them drejtën, nga ju njeriu nuk duhet të befasohet, keni bërë një politikë strehimi duke e strehuar veten me një herë e me dy herë apo tri herë. Keni harxhuar shumë para për të marrë kredi, duke ua dhënë falas jo njerëzve në nevojë, ndërsa qeverisë (deri dje ju e sot ne) i keni ngarkuar të paguajë interesat. Mirëpo s’keni paguar deri më sot asnjë interes. Pra, është pjesë e borxheve të pashënuara te këto që përmenda. Për këtë çështje do të ballafaqoheni pas Vitit të Ri. Gëzojeni festën, sepse sot punuat seriozisht për programin tonë. 

E treta, ku do të ndalem pak më gjatë, ka të bëjë me legalizimet. Ato janë politika më diskredituese për ju, por do të mbeten një njollë në histori për atë që i keni bërë këtij vendi, duke e kthyer në të vetmin truall në Europë ku lulëzon ndërtimtaria pa leje. E keni quajtur Bathoren mrekullinë e tetë të botës.  I keni lejuar që të vazhdojnë të ndërtojnë, se ju do t’i legalizoni. Shikoni çfarë borxhi keni lënë pas. Keni mbledhur 300 mijë vetëdeklarime, siç i keni kërkuar. Në 8 vjet nuk keni matur as gjysmën e tyre. Keni shkuar vetëm në 220 mijë ndërtesa. Nuk keni shkuar t’u matni, por t’u matni “kokën me pe”, siç thonë tiranasit. Keni marrë lekët nga xhepat e 70 mijë familjeve, pasi u keni marrë paratë nën dorë. Nga këta, vetëm 21200 keni denjuar “t’i shpërbleni”. Ndërkohë as këta 21200 që kanë marrë shabantapinë, nuk e kanë marrë certifikatën e pronësisë. Kjo është politika antikombëtare që keni bërë me territorin e këtij vendi, duke shkatërruar pjesë të tëra të asaj pasurie që është më e madhja e këtij vendi, që është bukuria e vet, keni dhënë vetëm 15 mijë, pra më pak se 5% të detyrimit që keni pasur. Kujt i kërkoni llogari dhe çfarë kërkoni të bëjmë ne në 100 ditë për legalizimet kur në 8 vjet keni bërë një katrahurë? I keni lënë borxh këtij shteti 1 miliard lekë, po e them me të vjetrat, 1 milion dollarë. Njerëzve që i keni futur në punë te ALUIZNI thjesht për t’u dhënë rroga, na e keni lënë neve për t’ua paguar sigurimet shoqërore e shëndetësore, që kapin shifrën 1 milion dollarë. Vetëm më 30 shtator, një ditë para se drejtori i ri i ALUIZNI-t të merrte detyrën pasi ishte emëruar publikisht, keni lidhur 200 kontrata të reja pune. Keni hipotekuar ndërtesa që nuk ekzistojnë, e dini këtë apo jo?! Domethënë, kanë ardhur, u keni marrë paratë dhe keni hipotekuar një ndërtesë që ata që u kanë dhënë paratë kanë ndër mend ta bëjnë në të ardhmen. U keni dhënë hipotekë mbi tokën e tjetërkujt. Sipas KLSH-së, nuk mund të thoni se edhe këtë e kanë marrë komunistët, apo jo? Keni dhënë vetëm në një grup të vogël dosjesh 76 raste, legalizim, ndërtim pa leje në monument kulture. Në 42 raste, në kundërshtim të plotë me ligjin, keni legalizuar ndërtime mbi rrugë, mbi kolektorë nuk diskutohet, sepse ata ju nuk i njihni. Nga parti që do të bënte Shqipërinë europiane, ju u bëtë forca politike e gropës septike. Nga 76 raste 61 janë në shkelje të ligjit. 

(Ndërhyrje nga salla.)

Për më tepër, tri nga katër rastet kur ALUIZNI duhet të shkojë nëpër gjykata, janë abuzime të ALUIZN-it, tri në katër. Ju, partia e pronarëve, partia e ish-të përndjekurve, partia e njerëzve që kanë ndërtuar pa leje. Tri në katër raste shteti shkon në gjykatë, është i akuzuar me fakte se ka bërë korrupsion me pronën dhe me të drejtën e njerëzve. 

Në tetë vjet keni ndryshuar 22 herë linjën e legalizimit dhe keni bërë katër ligje të ndryshme, që përplasen me njëri-tjetrin. 

Dua t’ju tregoj se ç’gjendje përjetoni ju që kërkoni për 100 ditë të zgjidhet ky problem. Vini dhe kërkoni llogari këtu pse nuk bëmë legalizimet falas. Ne do t’i bëjmë legalizimet siç i kemi premtuar, por njëherë duhet të përballemi me këtë kaos dhe katrahurë.

(Ndërhyrje pa mikrofon.) 

Me ligjin tuaj u keni marrë njerëzve 79 milionë dollarë, që duhej të shkonin drejtpërdrejtë për pronarët, për pronarët që vini dhe ngrini zërin sikur nuk keni qenë në qeveri. Tridhjetë milionë dollarë nga 79 milionë dollarë nuk u kanë shkuar pronarëve, por kanë shkuar në drejtim të paditur.

Se sa them unë të vërtetën apo se sa thoni ju të vërtetën, këtë gjë lëreni ta gjykojnë ata që na dëgjojnë, ata që kanë bërë vetëdeklarimet. Ta gjykojnë pronarët këtë gjë, ata e dinë se çfarë kanë marrë dhe çfarë nuk kanë marrë. Ta gjykojnë ish-të përndjekurit se sa janë pasuar këto lotët e krokodilit me vlera monetare të premtuara dhe asnjëherë të dhëna. Kjo është gjëja më e thjeshtë. Ne kemi se kush na gjykon. Nuk jemi këtu për të mbytur njëri-tjetrin, se njëri patjetër duhet të triumfojë dhe se nuk kemi se kush na gjykon.

Për legalizimet keni nxjerrë mbi 100 vendime qeverie dhe dhjetëra urdhra, personalisht të Kryeministrit. Dhjetëra e dhjetëra urdhra të tjerë. Janë përzier të gjithë në këtë histori, pa llogaritur se çfarë ka nxjerrë Shabani dhe ai mbrapa Shabanit që e zëvendësoi atë.

Në fund fare, që ju të jenë më të përmbajtur kur i kërkoni kësaj qeverie se çfarë po bën me legalizimet dhe ta kuptojnë njerëzit, dua të them se jemi shumë të qartë se çfarë kemi thënë për legalizimet dhe për shëndetësinë falas. Ju mbajini shënim. Mirë bëni. Kështu nuk kemi nevojë të marrim sekretare në parlament për çdo deputet, sepse çdo deputet këtu ka nga një sekretare dhe nga një sekretar. Mbani shënime dhe na kujtoni. Bëni fjalime. Ky është i vetmi shërbim që mund t’i bëni këtij vendi për katër vjetët e ardhshëm.

(Ndërhyrje pa mikrofon.)

Kishte shumë raste të tilla, por do t’ju them një rast dhe do ta mbyll këtë pjesë. Ndërkohë që 160 mijë familje në tetë vjet kanë bërë vetëdeklarimin, ju nuk keni denjuar t’u bëni as matjet, ndërkohë që u keni marrë lekët në dorë 79 mijë familjeve. Shikoni se çfarë jeni në gjendje të bëni ju! 

Ka plotë raste si këto. Unë po ju them vetëm një, depozituar më 10 korrik, pasi i kishit ngrënë një milion përkëdheljet, proceduar më 12 korrik dhe legalizuar më 14 korrik. Këta jeni ju! Të tilla raste ka plot. Të gjitha këto janë arsyeja se pse ju jeni këtu ku jeni sot.

(Ndërhyrje pa mikrofon.)

Dikush nga ju shkoi deri tek testamenti i vjetër dhe kërkoi ndihmën e Moisiut për të na dërguar mesazh. Unë do ta mbyll me testamentin e ri dhe nuk do t’i referohem testamentit të vjetër, e as Moisiut, me fjalët që ju takojnë shumë sot para Vitit të Ri, ta filloni mbarë vitin tjetër: lëreni të vdekurin! Varrosini të vdekurit dhe bëhuni të gjallë, sepse, po shkuat pas të vdekurit, me të vdekurit do të merreni.

Ilir Meta - Fillojmë me votimin e amendamenteve që u paraqitën për anekset dhe për tabelat që i bashkëngjiten projektbuxhetit të vitit 2014. Do t’i votojmë me elektronikë.

Amendamenti i parë është ai i zotit Genc Ruli.

Hapet votimi me elektronikë për amendamentin e zotit Genc Ruli.

Pro? Kundër? Abstenim?

Mbyllet votimi. 29 vota pro, 76 kundër, asnjë abstenim.

Rrëzohet.

Amendamenti i dytë i zotit Genc Ruli.

Hapet votimi.

Pro? Kundër? Abstenim?

Mbyllet votimi. 27 vota pro, 81 kundër, asnjë abstenim.

Nuk miratohet.

Amendamenti i tretë i zotit Genc Ruli.

Hapet votimi.

Pro? Kundër? Abstenim?

Mbyllet votimi. 30 vota pro, 79 kundër, asnjë abstenim.

Rrëzohet edhe ky amendament.

Amendamenti i zonjës Liljana Elmazi, deputete e Partisë Demokratike.

Hapet votimi me elektronikë.

Pro? Kundër? Abstenim?

Mbyllet votimi. 29 vota pro, 83 kundër, asnjë abstenim. Nuk miratohet.
Amendamenti i parë i zonjës Topalli.

Hapet votimi me elektronikë

Pro? Kundër? Abstenim?

Mbyllet votimi. 

81 vota kundër, 28 pro, asnjë abstenim. 

Nuk miratohet.

Amendamenti i dytë i zonjës Topalli. 

Hapet votimi. Pro? Kundër? Abstenim?

Mbyllet votimi. 

29 vota pro, 75 kundër, asnjë abstenim.

Edhe ky amendament nuk miratohet. 

Amendamenti i tretë i zonjës Topalli.

Hapet votimi me elektronikë. Pro? Kundër? Abstenim?

Mbyllet votimi. 81 kundër, 31 pro, asnjë abstenim. 

Nuk miratohet.

Amendamenti i zotit Pollo. 

Hapet votimi. 

Mbyllet votimi. 82 kundër, 31 pro, asnjë abstenim. 

Nuk miratohet.

Amendamenti i zotit Berisha.

Hapet votimi. Pro? Kundër? Abstenim?

Mbyllet votimi. 79 kundër, 32 pro, 1 abstenim.

Nuk miratohet.

Kemi amendamentin e kryetarit të Grupit Parlamentar të PDIU-së, zotit Tahir Muhedini, të cilin, pas konsultave që bëmë edhe me kryetarin e Komisionit për Ekonominë dhe Financat, kemi rënë dakord ta përkrahim me një riformulim që do ta paraqesë zoti Braçe si kryetar i  Komisionit. 

Erion Braçe – Ne kemi vënë diçka në procesverbalin e Komisionit, megjithatë, pas insistimit dhe pas rënies dakord me kolegët, riformulimi që duhet të mbetet është se “qeveria dhe Ministria e Kulturës garantojnë nga fondet e tyre dhe të rialokuara zbatimin e projektit për varrezën monumentale të Kllogjerit”. 

Ilir Meta – Me këtë riformulim hapet votimi për amendamentin e zotit Tahir Muhedini, që gëzon mbështetjen e fortë të zotit Dashamir Tahiri dhe të gjithë grupit parlamentar. 

Pro? Kundër? Abstenim?

Mbyllet votimi. 105 pro, 2 kundër, asnjë abstenim. 

Miratohet.

Në lidhje me dy amendamentet e zotit Petrit Vasili, pas mirëkuptimit për zgjidhjen e çështjeve që ato parashikonin me ministrin e Shëndetësisë, zoti Vasili i ka tërhequr, duke qenë i bindur për zgjidhjen e tyre, pa qenë e nevojshme të miratohen drejtpërdrejt si amendamente.

Kalojmë në votimin e neneve dhe amendamenteve për nenet përkatëse. Duhet të kemi parasysh se një pjesë e amendamenteve që u rrëzuan automatikisht i bëjnë të pavlefshme një pjesë të amendamenteve që ishin paraqitur dhe që kanë lidhje me tabelat dhe me anekset për të cilat ne sapo votuam.

Në lidhje me nenin e parë kemi dy amendamente, të cilat nuk mund të konsiderohen të rrëzuara. Njëri është i zotit Mediu dhe tjetri i zotit Sherefedin Shehu.

Fjalën e ka zoti Braçe.

Erion Braçe – Neni 6 ka lidhje me nenin 1 dhe, në rast se nuk votohet neni 1, neni 6 nuk ka pse të mbetet.

Ilir Meta – Edhe unë prandaj e ftova zotin Mediu, sepse nuk doja që ai të humbiste mundësinë për të folur. 

Fatmir Mediu – Janë shtuar kujdestarët në parlament!

I nderuar Kryetar,

Të nderuar kolegë deputetë, 

BE-ja një ndër 12 prioritetet ka vendosur zgjidhjen e çështjes së pronës private në Shqipëri. Nuk mendoj se është një qëndrim spontan i BE-së, por besoj se ka lidhje me realitetin e çështjes së pronës në Shqipëri, mënyrën e sjelljes së qeverisë dhe mënyrën se si e trajtojmë ne këtë çështje. Nëse ka një padrejtësi në shoqërinë shqiptare, është ajo që është bërë kundër pronarëve të ligjshëm, të cilët u grabitën, u persekutuan dhe u dënuan për 45 vjet, dhe më keq akoma në 23 vjet pluralizëm, pasi u injoruan e u grabitën përsëri. Pronarëve u është marrë toka pa i pyetur, me idenë për t’ua dhënë atyre që nuk e kanë. Pronarit nuk i njihet asnjë e drejtë shpërblimi apo kompensime në gjithë këto vite, ndërsa për atë që e grabiti dhe ndërtoi pa leje shteti duhet të kujdeset që t’ia legalizojë dhe t’ia bëjë të ligjshme(!)

Në të gjitha diskutimet në Kuvend, për fatin e keq, pjesën më të madhe e zë çështja e legalizimit, jo ajo e së drejtës së pronësisë. Pra, ne i kemi veshur vetes autoritetin për të gjykuar se cila është e drejta e pronës dhe jo për ta respektuar të drejtën e pronës. Ne i kemi veshur vetes autoritetin për të thënë se jemi mbi të drejtat e qytetarëve dhe jo të respektojmë të drejtat e qytetarëve. Qeveria jo vetëm nuk mbron pronën dhe shenjtërinë e saj, por përkundrazi, mbron dhe respekton atë që e rrëmben. Kjo për arsyen e thjeshtë se pronarët janë të pasurit e vjetër, ata që gjithmonë duhet të anatemohen bashkë me biznesin e sotëm, por nuk janë shumë vota, janë pak, ndërsa ata që marrin, rrëmbejnë dhe kërkojnë të legalizohen janë shumë më tepër dhe i shërbejnë një interesi politik dhe elektoral.

Të nderuar qeveritarë,

I nderuar Kryeministër,

Janë tri ligje që e detyrojnë qeverinë të parashikojë në buxhet fondin për kthimin dhe kompensimin e pronave: së pari, ligji “Për kthimin dhe kompensimin e pronave”; së dyti, ligji “Për legalizimet”; së treti, vendimi i Gjykatës së Strasburgut. 

Këto akte përcaktojnë detyrime konkrete për qeverinë për t’i parashikuar në buxhet. Gjatë fushatës elektorale PS-ja dhe ju premtuat se do ta zgjidhni përfundimisht problemin e pronës, duke ia kthyer pronën pronarit. Deri tani nuk keni kthyer asnjë metër katror dhe asnjë qindarkë për kompensimin financiar, madje edhe fondi i parashikuar digjet, sepse Agjencia e Kthimit dhe Kompensimit të Pronave nuk ishte e aftë ta shpërndante atë në kohën e duhur. I vetmi akt që ka bërë qeveria lidhur me pronën dhe pronarët është largimi i të vetmit njeri që ka ngritur zërin në mënyrë të qenësishme, të vazhdueshme kundër çdo lloj krahu politik për të zgjidhur çështjen e pronës: sekretarin e përgjithshëm të shoqatës “Pronësi me Drejtësi”, i cili ishte nëndrejtor i Drejtorisë së Agjencisë për Kthimin dhe Kompensimin e Pronave, zotin Agim Toro. Ju e larguat për faktin se ishte i vetmi zë që kërkoi të vendoste drejtësi për këtë çështje. 

Buxheti i vitit të ardhshëm parashikon 1,6 miliard lekë, ose rreth 16 milionë dollarë, për kompensimin e pronarëve. 13 milionë dollarë parashikohen nga fondi që do të sigurohet nga legalizimet dhe vetëm 3 milionë dollarë nga qeveria për subjektet e shpronësuara. Gjatë fushatës elektorale dhe pas marrjes së mandatit qeverisës keni premtuar se legalizimi do të bëhet falas dhe pyetja është e thjeshtë: nga do të sigurohen këta 13 milionë dollarë?

 Por le të bëjmë një analizë të projektbuxhetit duke marrë të mirëqenë shifrën e dhënë në projektbuxhetin tuaj. Na rezulton se sipas këtij fondi për vitin e ardhshëm do të legalizohen rreth 3700 subjekte, sepse mesatarja e tokës për çdo individ që legalizon pronën është përfitimi në masën rreth 350 metra katrorë për të cilën ai duhet të paguajë 3500 dollarë. Duke vlerësuar se janë rreth 100 mijë subjekte që kanë ndërtuar në tokat e pronarëve të ligjshëm, rezulton se me këto ritme procesi i legalizimit duhet të vazhdojë për të paktën 30 vjet, ndërkohë që ju keni premtuar dhe garantuar si qeveri se legalizimi do të përfundojë brenda 2 vjetve. Për detyrimet që vijnë nga ligji “Për kthimin dhe kompensimin e pronave” në buxhet është parashikuar një shumë prej 3 milionë dollarësh për kompensimin e pronave, pronarëve të shpronësuar dhe të njohur nga Agjencia e Kthimit dhe Kompensimit të Pronave, të cilët kanë vite që aplikojnë në këtë Agjenci për t’u kompensuar. Ky fond jo vetëm nuk i jep zgjidhje problemit, por është edhe fyes. Detyrimet për kompensimin financiar të pronarëve, sipas përllogaritjeve të një fature financiare ( qeveritë nuk i kanë prezantuar asnjëherë), janë rreth 20 miliardë euro. Duke ecur me këtë ritëm, kompensimi i pronarëve të ligjshëm në Shqipëri do të kërkojë rreth 700 vjet. 

Në buxhetin e paraqitur nuk janë planifikuar fonde për pronarët që kanë fituar gjyqin në Gjykatën e Strasburgut. Vetëm për këtë vit janë 3 vendime të paekzekutuara, të cilat kapin shifrën e rreth 6 milionë eurove. Në këtë Gjykatë janë në proces 20 vendime të tjera, që do të zbardhen deri në fund të këtij viti, por janë dhe 60 vendime të tjera, që do të shqyrtohen deri në qershor të vitit 2014. Pra, për vitin 2014 minimalisht do të duheshin dhe 10 milionë euro të tjera për vendimet e Gjykatës së Strasburgut.

Para disa ditësh Ministria e Drejtësisë është ulur për të gjykuar rreth këtyre vendimeve të Strasburgut. Ka kërkuar informacion për zgjidhjen e detyrimeve nga të gjitha institucionet. Veprimet janë krejtësisht demagogjike nga ana e qeverisë për sa kohë nuk parashikohen në buxhet, prandaj kam kërkuar që në këtë buxhet të parashikohen të paktën 10 milionë dollarë më shumë për detyrimet që vijnë si rezultat i vendimeve të Gjykatës së Strasburgut. E kam ngritur këtë çështje kur u prezantua buxheti në Komisionin e Jashtëm, prezent ka qenë zëvendësministri i Financave, i cili ka thënë se do të shtohet kjo vlerë e vendimit të Gjykatës së Strasburgut pikërisht nga borxhi që është marrë. Unë mendoj se është e detyrueshme të planifikohet si zë i veçantë në nenin 6 të projektbuxhetit shtesa me 10 milionë dollarë. Është e papranueshme që ne të mendojmë se do të shlyejmë borxhin e bizneseve në vlerën 270 milionë dollarë ose 400 milionë dollarë dhe të harrojmë se kemi një borxh të madh mbi pronarët e ligjshëm, të cilëve u është rrëmbyer prona, është ndërtuar në pronën e tyre, pa u dhënë atyre mundësi të zhvillojnë ekonominë e tyre. 

Po kështu është e papranueshme që qeveria ta marrë seriozisht këtë çështje, të përcaktojë faturën financiare të ligjit “Për kthimin dhe kompensimin e pronave”, të përcaktojë fondin për kthimin dhe kompensimin fizik të pronave dhe faturën financiare që duhet t’i paguajë çdo pronari sipas buxhetit. Për t’i kthyer ndonjë përgjigje edhe ndonjërit që thotë se pse nuk e kam thënë! E kam thënë, e kam përsëritur në çdo qeveri  dhe në çdo buxhet se kjo është një lojë që bëhet në kurriz të pronarëve shqiptarë. Është një sjellje e padenjë e këtij parlamenti karshi pronarëve. Dy të këqija nuk bëjnë asnjëherë një të mirë. Secili ka detyrimin për të respektuar ligjin. Ju keni detyrimin për të respektuar ligjin për kthimin dhe kompensimin e pronave, ligjin për legalizimet dhe vendimet e Gjykatës së Strasburgut, prandaj kërkoj që në nenin 6 të parashikohen 10 milionë dollarë për vendimet e Gjykatës së Strasburgut. 

Ilir Meta – Fjalën e ka zoti Naço.

Nasip Naço – I nderuar zoti Kryetar,

Të nderuar zotërinj deputetë,

Ne jemi njohur me amendamentin. Sigurisht, për parafolësin është fondamentale çështja e pronave. Nuk negocion në asnjë rast dhe rrethanë, e dëgjuam këtu pak më parë, si dhe çfarë kërkoi. Ai kërkoi, as më shumë, as më pak, që në buxhetin e shtetit të shtohen dhe 10 milionë dollarë të tjerë. Sigurisht që kërkesa e tij është e drejtë dhe e ligjshme. Në kërkesën e tij ka thënë se ka pasur zvarritje, nuk ka pasur seriozitet deri më sot, nuk janë vlerësuar ish-pronarët në të kaluarën. Sigurisht që parafolësi ligjërisht ka të drejtë, por moralisht nuk besoj se ka të drejtë, se po mbron një çështje që e ka humbur që 8 vjet më parë. Ka qenë në maxhorancë, ka qenë në qeverisje, dhe ka pasur prioritete të tjera, nuk ka pasur prioritetet e ish-pronarëve, pasi ato kanë qenë të ndryshme nga ato që ka kërkuar parafolësi, maxhoranca e djeshme dhe opozita e sotme. 

Sigurisht që Agjencia e Kthimit dhe e Kompensimit të Pronave për vitin 2014 ka akorduar nga buxheti i shtetit rreth 430 milionë e 100 mijë lekë. Nga ky fond rreth 300 milionë lekë i përkasin zërit për kompensimin financiar të ish-pronarëve, ose rreth 3 milionë dollarë. Pra kemi një rritje prej 5,9 milionë lekësh, ose 1,4 % më shumë kundrejt buxhetit të miratuar në programin më të mirë elektoral të vitit 2013. Kjo rritje prek kryesisht zërin e investimeve. Kjo tregon angazhimin e qeverisë për përmirësimin e infrastrukturës së shërbimeve ndaj ish-pronarëve.

Procedurat për kompensimin financiar për vitin 2013 kanë filluar me shumë vonesë, ndërkohë që vendimi i Këshillit të Ministrave është miratuar në muajin gusht të vitit 2013. Ky është një tregues i dështimit të qeverisë së djeshme në fillimin e këtij procesi, dështim ligjërisht dhe moralisht. Për 2 muaj janë shqyrtuar rreth 200 dosje në krahasim me 156 dosje të shqyrtuara gjatë periudhës janar-shtator të vitit 2013, për të cilën foli edhe parafolësi. Ishte koha kur ata zotërinj ishin në fushatë, ishin komisionerë dhe nuk kishin ndër mend t’u kthenin pronat ish-pronarëve. Pra, për 2 muaj është bërë ajo që nuk u bë në disa muaj nga këta zotërinj, që merreshin me fushatë.

Agjencia e Kthimit dhe Kompensimit të Pronave do të bëjë shlyerjen e rreth 45 dosjeve që përmbushin kriteret  e kompensimit monetar. Vlera e kompensimit kap shifrën  200 milionë lekë, ose rreth 2 milionë dollarë. Fondi i mbetur prej rreth 1 milion dollarësh do të akordohet për vitin 2014, pasi nuk patën kohë. Vendimi u mor me vonesë dhe nuk kishin kohë, sepse ishin në fushatë. Pra, për vitin 2014 do të jenë 3 milionë dollarë të akorduara nga kjo qeveri dhe 1 milion janë alokuar për pjesën e ngelur të këtij viti, sepse miqtë tuaj ishin në fushatë, zoti parafolës. 

Të nderuar kolegë deputetë, ne nuk do të përdorim demagogji ndaj ish-pronarëve. Me mundësitë që kemi, ne do të përpiqemi që çdo vit të shtojmë fondin për t’i kompensuar këta ish-pronarë. Ngelen rreth 1000 dosje për t’u vlerësuar. Ju i keni keqpërdorur ata prej disa vjetësh. Kjo maxhorancë i ka akorduar Ministrisë së Drejtësisë rreth 15 milionë dollarë, një pjesë e të cilave do të shërbejë për reformimin, modernizimin e arkivave, të zyrave të regjistrimit të pasurive, të Agjencisë së Kthimit dhe Kompensimit të Pronave dhe të ALUIZNI-t, për ta bërë kështu realitet kthimin e pronave dhe për t’iu përgjigjur në kohë kërkesave të ish-pronarëve. 

Të nderuar kolegë deputetë të opozitës, ne nuk duam që ju të hiqni dorë nga dashuria që keni për shtresën e ish-pronarëve për t’i kompensuar ata. Ne kërkojmë që ju të hiqni dorë nga demagogjia, cinizmi dhe hipokrizia që keni përdorur në gjithë këta vjet. E keni bërë në qeverisje, po e bëni edhe sot në opozitë. Unë besoj se ish-pronarët meritojnë më shumë. Ne bashkërisht, kjo qeveri dhe kjo maxhorancë, do të bëjmë atë që ju nuk e bëtë për vite me radhë.

Faleminderit!

(Deputeti Mediu kërkon fjalën për replikë.)

Ilir Meta – Ai nuk jua përmendi emrin, megjithatë urdhëroni!

Fatmir Mediu – I nderuar zoti Ministër!

Parlamenti është vendi i ligjeve. Po të diskutojmë për moralin, mendoj se kalojmë pak më tej se kaq. Në moral kemi qenë të dy pjesë e së njëjtës maxhorancë. Ke miratuar programe elektorale si dhe buxhetin për vitin 2013, së bashku me partinë tënde, kështu që nuk ngelet shumë për të ndarë në moral apo në politikë. Por meqenëse e ngrite moralisht, e gjithë kjo klasë politike prej 23 vjetësh ka një detyrim ligjor dhe moral karshi pronarëve, sepse i ka shpërfillur dhe nëpërkëmbur, pa u dhënë të drejtën. Ndoshta kemi bërë ndonjë përpjekje, por asnjëherë nuk ka qenë e mjaftueshme. E rëndësishme është që ligjet që miratohen të zbatohen. Detyrimi i qeverisë është të zbatojë ligjet. Kjo nuk është çështje dashurie për pronarët, por është çështje të drejte, është çështje për të treguar se ku e ka vendin qeveria, ku e ka vendin parlamenti, ku e ka vendin politika dhe ku e kanë vendin të drejtat e qytetarëve.

Do ta mbyll me një thënie miqësore, që ua kam thënë disa miqve të mi, por po jua them edhe juve: “Ha, siç haje”.

Ilir Meta – Kur të jeni sot bashkë për darkë, diskutojeni edhe një herë këtë çështje. Tani vazhdojmë me zotin Sherefedin Shehu për të paraqitur amendamentin e tij.

Sherefedin Shehu – I nderuar Kryetar,

Të nderuar kolegë deputetë,

Unë kam paraqitur dy amendamente. I pari ka të bëjë me borxhin publik. Në amendament përcaktohet se borxhi publik nga 92 miliardë lekë duhet të zbresë në 60 miliardë lekë. Këtë e kam bërë për arsye shumë të forta, sepse qeveria, pa filluar punën, pa bërë asnjë investim, me të hyrë në zyrë gjëja e parë që bëri ishte rritja borxhit. Me këtë buxhet vazhdon dhe e shumëfishon, duke e çuar atë në përmasa të frikshme. Qeveria duhej të kishte mbajtur parasysh çfarë ka thënë dhe çfarë ka premtuar edhe për borxhin, pasi një vit më parë është kërkuar të vihej në Kushtetutë kufiri i borxhit. Gjatë fushatës elektorale u tha: “Sapo të ulemi në zyrë, ne do të vendosim tavanin e borxhit”. Çfarë bëri kur hyri në zyrë? Tha: “Të rrisim borxhin që të shlyejmë borxhet”, por në fakt nuk bëri asgjë. Borxhi u rrit me 7% të produktit të brendshëm bruto në katër muaj vetëm për shpenzime administrative, madje thonë: “E rritën sepse FMN-ja zbuloi borxhin që ju nuk e kishit raportuar”. Kjo është gjëja më e pabesueshme, pasi FMN-ja nuk është një grup nëpunësish. Ata janë këshilltarë. Ata nuk shkojnë nëpër zyra për të kalkuluar borxhin e qeverisë, por marrin informacionet që u jep qeveria. Ato shifra janë sajuar nga vetë qeveria. Tashmë jemi në një moment kritik dhe unë do t’u drejtohesha qeveritarëve të dëgjojnë mesazhet që u jep tregu. Tregu nuk po ju ofron para edhe për këtë nivel borxhi. Tregu po ju rrit interesat edhe për këtë nivel borxhi, prandaj vitin tjetër rreziqet do të jenë më të mëdha. Qeveria duhet të rrisë performancën, të përmirësojë administrimin, sepse të ardhurat në buxhet janë 2 miliardë më pak sesa në vitin 2013, të ardhurat që mblidhen për meritë të qeverisë dhe jo për llogari të taksave të rritura.

Amendamenti që unë propozoj parashikon një rritje të ndjeshme të borxhit, pra ne e mirëkuptojmë dhe e pranojmë rritjen, por jo në këto përmasa. Pra, rritja në 60% është 20% më e lartë sesa borxhi që ne kishim buxhetuar për vitin 2013. 


Më tej kam bërë një amendament tjetër për t’i dhënë mundësi shtresës më të goditur dhe më të përçmuar, tashmë edhe të braktisur nga qeveria: pensionistëve. Kam propozuar që të garantohet me ligj ajo që Partia Demokratike bëri çdo vit: shpërblimin e pensionistëve për Vitin e Ri. Në këtë amendament parashikohet që pensionistët të marrin një gjysmë pensioni në formën e shpërblimit vjetor. 

(Ndërhyrje nga salla.)

Jepu edhe ti njëzet, Erion!

Me këtë amendament, meqenëse kjo qeveri jo vetëm nuk po jep shpërblimin, por po vazhdon të bëjë politika që nuk mbështesin pensionet e ulëta, unë propozoj që ky shpërblim të vendoset në ligj dhe të garantohet me ligj, sepse qeveria në këtë buxhet u thotë se nuk do t’jua rris pensionet. Qeveria po thotë ose paralajmëron se do të bëjë reformë, që nuk do ta bëjë për pensionet e ulëta, por për pensionet e mesme dhe të larta. Po thotë se do t’u rrisë barrën fiskale nëpërmjet kontributeve, sidomos atyre në fshat. Pensionistët në fshat merrnin 34000 lekë, kurse tani marrin 87000 lekë; në qytet merrnin minimalisht 78000 lekë, kurse tani marrin 137000 lekë. Ndërsa minatorët prisnin nga qeveria që të ulej mosha e daljes në pension. Partia Demokratike e bëri 60 dhe u premtoi se do ta ulte edhe më, por qeveria, përkundrazi, parashikon vetëm rritje të moshës për daljen në pension.

Në fund dua t’ju them edhe një herë: e rritët borxhin me 400 milionë dollarë vetëm për pagat tuaja. Vëreni dorën në zemër, jepuni 20 milionë pensionistëve!

Faleminderit!

Ilir Meta – Fillojmë me procedurën e votimit.

(Diskutime në sallë.)

Ju lutem, deputetët të zënë vendet.

Lidhur me nenin 1, përpara se të votojmë variantin e propozuar nga qeveria dhe me vërejtjet e Komisionit të Ekonomisë sipas raportit të paraqitur, kemi detyrim të hedhim në votim amendamentin e zotit Mediu dhe atë të zotit Shehu. Amendamenti i parë është i zotit Mediu. 

Hapim votimin me elektronikë. 

Neni 1. Kush është dakord? Kundër? Abstenim? 

Mbyllet votimi. Janë 28 pro, 77 vota kundër, asnjë abstenim. 

Bie amendamenti. 

Amendamenti i zotit Sherefedin Shehu për nenin e parë.

Hapet votimi me elektronikë.

Kush është dakord? Kundër? Abstenim?

Mbyllet votimi. Janë 26 vota pro, 77 vota kundër, një abstenim.

Bie edhe ky amendament. 

Kalojmë te votimi me karton për nenin 1 me vërejtjet e Komisionit të Ekonomisë sipas...

(Ndërhyrje nga salla.)

Ju lutem zoti Braçe!

Jemi te votimi i nenit të parë (që është nen jashtëzakonisht i rëndësishëm, sepse fikson gjithçka) me vërejtjet e Komisionit të Ekonomisë sipas raportit që është paraqitur. 

Kush është dakord? Kundër? Abstenim? 

Miratohet. 

Neni 2. Bien të gjitha amendamentet për shkak të amendamenteve të mëparshme të nenit 1, që sapo miratuam. 

Kalojmë te votimi me karton për nenin 2 me vërejtjet e Komisionit të Ekonomisë sipas raportit të paraqitur. Kush është dakord? Kundër? Abstenim? 

Miratohet. 

Neni 3 me vërejtjet e Komisionit të Ekonomisë sipas raportit të paraqitur. Kush është dakord? Kundër? Abstenim? 

Miratohet. 

Neni 4 sipas variantit të propozuar. Kush është dakord? Kundër? Abstenim? 

Miratohet. 

Neni 5 sipas variantit të propozuar. Kush është dakord? Kundër? Abstenim? 

Miratohet. 

Neni 6 sipas variantit të propozuar. Kush është dakord? Kundër? Abstenim? 

Miratohet. 

Neni 7 sipas variantit të propozuar. Kush është dakord? Kundër? Abstenim? 

Miratohet. 

Neni 8 me vërejtjet e Komisionit të Ekonomisë sipas raportit të paraqitur. Kush është dakord? Kundër? Abstenim? 

Miratohet. 

Neni 9 me vërejtjet e Komisionit të Ekonomisë sipas raportit të paraqitur. Kush është dakord? Kundër? Abstenim? 

Miratohet. 

Neni 10 me vërejtjet e Komisionit të Ekonomisë sipas raportit të paraqitur. Kush është dakord? Kundër? Abstenim? 

Miratohet. 

Neni 11 me vërejtjet e Komisionit të Ekonomisë sipas raportit të paraqitur. Kush është dakord? Kundër? Abstenim? 

Miratohet. 

Neni 12 sipas variantit të propozuar. Kush është dakord? Kundër? Abstenim? 

Miratohet. 

Neni 13 sipas variantit të propozuar. Kush është dakord? Kundër? Abstenim? 

Miratohet. 

Neni 14 sipas variantit të propozuar. Kush është dakord? Kundër? Abstenim? 

Miratohet. 

Neni 15 me vërejtje të Komisionit të Ekonomisë sipas raportit të paraqitur. Kush është dakord? Kundër? Abstenim? 

Miratohet. 

Neni 16 sipas variantit të propozuar. Kush është dakord? Kundër? Abstenim? 

Miratohet. 

Neni 17 sipas variantit të propozuar. Kush është dakord? Kundër? Abstenim? 

Miratohet. 

Neni 18 sipas variantit të propozuar. Kush është dakord? Kundër? Abstenim? 

Miratohet. 

Neni 19 sipas variantit të propozuar. Kush është dakord? Kundër? Abstenim? 

Miratohet. 

Tani mbërrijmë te neni 20, i cili sipas të variantit të propozuar për hyrjen menjëherë në fuqi do të votohet me elektronikë. Kërkon shumicë absolute, të paktën 71 vota pro, si dhe pëlqimin e Presidentit, që kemi rënë dakord se do të jepet me rastin e dekretimit të tij. 

Hapim votimin me elektronikë për efekt dokumentimi.

Kush është dakord? Kundër? Abstenim?

Mbyllet votimi. Janë 81 vota pro, 28 vota kundër, asnjë abstenim.

Tani kërkoj vëmendjen tuaj për të votuar me elektronikë në tërësi.

Kush është dakord? Kundër? Abstenim?

Hapet votimi.

Mbyllet votimi. 

Me 82 vota pro, 27 vota kundër dhe asnjë abstenim miratohet edhe në tërësi ky projektligj. 

Sekretari për Procedurat dhe Votimin

Armando Subashi


Faleminderit për bashkëpunimin dhe për kontributin!

Më falni, edhe dy minuta. Kemi edhe dy pika të shpejta. Kemi projektvendimin “Për përcaktimin e masës së përfitimit mujor për përfitimin e transportit të deputetëve”. Projektvendimi u është shpërndarë të gjithë deputetëve. 

Hapet votimi me elektronikë.

Kush është dakord? Kundër? Abstenim?

Mbyllet votimi. Janë 82 vota pro, 5 vota kundër, 3 abstenime. 

Miratohet.

Kemi edhe një projektvendim tjetër, por këtë e kemi më të thjeshtë dhe do të votojmë me karton: “Për disa shtesa në vendimin për caktimin e përbërjes së komisioneve të përhershme të Kuvendit, i ndryshuar”. 

Ju njoftoj se Grupi Parlamentar i LSI-së ka propozuar këtë anëtarësim të deputetëve të rinj në komisionet e përhershme parlamentare: Miranda Rira propozohet anëtare e Komisionit për Çështjet Sociale, Punën dhe Shëndetësinë; Silva Caka propozohet anëtare e Komisionit për Çështjet Ligjore, Administratën Publike dhe të Drejtat e Njeriut; Kejdi Mehmetaj propozohet anëtare e Komisionit për Edukimin dhe Mjetet e Informimit Publik; Luan Duzha propozohet anëtar i Komisionit për Ekonominë dhe Financat. 

Kush është dakord? Kundër? Abstenim?

Miratohet. 

Së fundi, dhe për këtë nuk ka nevojë për votim, gëzuar të gjithëve Vitin e Ri, në mënyrë të veçantë opozitës! Sa më shumë paqe, mirësi, dashuri, solidaritet këtu në sallën plenare dhe midis të gjithë shqiptarëve! Gëzuar të gjithëve!

(Ndërhyrje nga salla.)

Patjetër, siguria nuk diskutohet.

Mbyllet seanca plenare dhe fillojmë vitin e ardhshëm. Gëzuar edhe një herë Vitin e Ri!

 (Seanca u mbyll në orën 19:00)
Kryetari i Kuvendit

Ilir Meta

